
LAISVĖS PASLAPTIS 


Friedrichas Schellingas (1775-1854) — vokiečių klasikinės 
filosofijos atstovas, kurio idėjos priklauso didingam intelek- 
tualiniam kosmosui, sukurtam I. Kanto, J. Fichte's, G. Hegelio 
ir kitų mąstytojų, gyvenusių ir kūrusių XVIII ir XIX a. sandūroje, 
kai Vokietijos dvasinis gyvenimas pasiekė nepaprasto inten- 
syvumo ne tik filosofijoje, bet ir kitose kultūros srityse. Šiame 
kosmose F. Schellingas užima jei ir ne išskirtinę, tai bent 
jau labai svarbią vietą. Tiesa, F. Schellingo filosofija istorikų 
vertinama atsargiai, su išlygomis ir rezervais. Kanto ir Hegelio 
vardai jau tapo chrestomatiniais, ir milžiniška jų idėjų įtaka, 
nusitęsusi per visą XIX a., pasiekė net mūsų laikus, o Schellingo 
idėjos, nors niekada nebuvo visiškai užmirštos, kol kas netapo 
chrestomatine klasika. 

Kodėl taip atsitiko? Į šį klausimą atsakyti nėra lengva, 
nes vėlesnių kartų požiūris į praeitį priklauso nuo daugybės 
atsitiktinumų ir istorijos kaprizų, kuriuose dažnai nesama nei 
logikos, nei objektyvumo, nei pagaliau teisingumo. Paminėsiu 
tik porą dalykų. Schellingas kaip filosofas subrendo nepaprastai 
anksti, dar nesulaukęs dvidešimties metų, bet, deja, patyrė 


tipišką vunderkindo lemtį. Tik ką išaugęs iš vaiko amžiaus, 

jis tapo įžymybe ir buvo beveik be išlygų įrašytas į vokiečių 
filosofijos klasikus. Patys pirmieji jo veikalai buvo iškart 
pripažinti amžininkų, ir 23 metų jaunuolis, dar neapsigynęs 
disertacijos, tapo Jenos universiteto profesoriumi — atvejis anų 
laikų Vokietijoje visiškai unikalus. Tačiau taip anksti ir taip 
ryškiai įsižiebusi mąstytojo Žvaigždė netrukus ėmė blėsti, ir 
po dešimties metų ją visiškai užtemdė Schellingo jaunystės 
bičiulis ir varžovas filosofijos srityje G. Hegelis, savo didinga, 
sakytume, megalomaniška panlogistine sistema ir monumen- 
taliais veikalais apstulbinęs ne tik Vokietiją, bet užhipnotizavęs 
beveik visą Europą ir net Rusiją. XIX a. intelektualai jautė 
beveik patologinį poreikį visa apimančių filosofinių sistemų, 
į kurias, tarsi į paties Dievo padarytą etažerę, būtų sudėta 
viskas, kas tik Žinoma apie gamtą ir istoriją nuo Adomo ir 
Ievos laikų. Hegelis šį poreikį patenkino idealiai; jis nesidrovėjo 
pareikšti, kad esąs paties pono Dievo intelekto atstovas šioje 
žemėje ir žinąs viską. Schellingas, deja, nebuvo taip tvirtai 
įsitikinęs savo dieviškaisiais įgaliojimais, ir per visą ilgą 
gyvenimą taip ir neįstengė susisteminti savo įvairiaspalvių, 
dažnai genialių, filosofinių intuicijų. Jis net neparašė nė vieno 
fundamentalaus veikalo, apimtimi, nuoseklumu, architektonika 
ir išbaigtumu bent iš tolo galinčio lygintis su Kanto Grynojo 
proto kritika arba Hegelio Dvasios fenomenologija, o „laiko dvasiai“ 
reikėjo kaip tik tokių monumentų. Schellingas buvo ieškotojas, 
o ne konstruktorius, poetas, o ne architektas. Jo tikroji stichija - 
kas akimirką atsinaujinantis atvirumas nežinomybei, klausimas, 
į kurį nesama galutinių atsakymų. Kaip tik tai trukdė jam 


viską tvarkingai sudėlioti į sistemos stalčiukus. Kaip tik todėl 

ir amžininkai, ir įpėdiniai jam neuždėjo filosofijos monarcho 
karūnos. 

Bet esama dar vienos, netgi svarbesnės, priežasties, dėl 
kurios Schellingui nebuvo lemta tapti ano meto sielų vedliu. 
XIX a. intelektualai pasižymėjo vienu abejotinos vertės bruožu — 
jie buvo pamišę dėl istorijos. Pasaulinės istorijos fantomas 
užvaldė jų sielas tarsi narkotikas. Istorija išstūmė Dievą ir 
gamtą. XVIII a. pabaigoje prasidėjusi revoliucijų, socialinių 
utopijų ir totalinių ideologijų epocha taip susiaurino ano meto 
vidutinio intelektualo akiratį, kad jame liko tik Žmogiškieji 
dalykai. Visa, kas yra, yra Žmogus - šitaip galima apibūdinti 
tokią panhoministinę nuostatą. Fichte's teroristinis Aš ir Hegelio 
panlogizmas puikiai nusakė šitą aklumą ir siaurakaktišką 
abejingumą visa tam, kas netelpa į siauros panhoministinės 
optikos lauką. Tuo tarpu Schellingo dievaitė vis dar buvo 
gamta, ir ne toji buldozerinė, geležiniams mechanikos dėsniams 
pavaldi gamtos karikatūra, kurią entuziastingai tapė Spinoza, 
prancūzų materialistai ir matematinės-eksperimentinės gam- 
totyros fanatikai, ne toji, kuri labiau priminė fabriką, o ne 
žydinčią obelį, o toji, kur vis dar patekėdavo ir leisdavosi 
saulė, pražysdavo ir nuvysdavo gėlės, kur rytmečiais rasodavo 
žolynai, o upokšniuose žaidė upėtakiai; gyva, stulbinančia 
spalvų, formų, garsų, amžinos jaunystės gausa trykštanti gamta, 
pramotė, lopšys, visų Žmogiškųjų dalykų Žemė ir dangus, 
dievų bei demonų prieglobstis ir namai. Štai tos regimos ir 
apčiuopiamos gamtos negalėjo užmiršti Schellingas. Štai toji 
gamta, o ne istorija jam buvo tikroji Žmogaus dvasios tėvynė. 


Loginiai ir matematiniai gyvosios gamtos pakaitalai jam, kaip 

ir Goethe'i, kėlė pasišlykštėjimą, sumišusį su nerimu ir baime. 
Schellingas dar anuo metu pranašiškai jautė grėsmę, glūdinčią 
teroristinio proto konstrukcijose, į kurias buvo negailestingai 
spraudžiama tikroji, į jokias lygtis, jokias formules ir jokias 
teorijas netelpanti gamta. Štai kodėl amžininkai nelabai mėgo 
jo filosofiją. Jie šlovino grynąjį protą ir geležinę logiką, kurių 
šeimininkas, bet kartu ir vergas, buvo skaičiuojantysis žmogus. 
Europa pergalingai žygiavo į technologinį rojų. O Schellingui 
rūpėjo ne gamtos užkariavimas ir techninis išprievartavimas, 
bet harmoninga Žmogaus ir gamtos pusiausvyra, toji sandermė 
tarp Žmogaus ir jo pramotės, kai Žmogaus siela nepraranda 
gamtiškumo, o gamta pulsuoja sielos ritmu. 

Šią sandermę, šią judrią ir net tragišką Žmogaus ir gamtos 
tapatybę ar veikiau amžiną giminystę Schellingas vadino dvasia. 
Taigi dvasia jam nėra tik Žmogaus nuosavybė, sutampanti 
su grynuoju mąstymu, kaip skelbė Fichte ar Hegelis. Idealusis 
pradas yra tik viena dvasios pusė; kita pusė, neatskiriama 
nuo pirmosios, išauga iš gamtos įsčių, iš žemės tamsos. Žmogus 
nėra angelas ar grynojo proto mašina; jame sutelkta visa 
tamsiojo prado galia ir kartu — visa šviesos ir meilės jėga, 
kylanti iš idealiųjų jo sielos sandų. 

Štai kodėl laisvės klausimas Schellingui iškyla ne kaip 
Buridano asilo problema - kurią šieno kupetą pasirinkti, tą, 
kuri kairėje, ar tą, kuri dešinėje. Pagrįsti laisvę ne vien kaip 
liberum arbitrium, bet ir kaip visos esinijos bruožą ar net pačią 
esmę - štai kokį uždavinį kelia Schellingas ir bando jį spręsti 
traktate Žmogaus laisvės esmės ir su ja susijusių dalykų filosofiniai 


tyrimai. Laisvės klausimas jam neatsiejamas nuo visos esinijos 

sąrangos, o ne vien nuo Žmogaus valios kaprizų. Smelkdamasis 
į šią sąrangą, realią ir gyvastingą laisvės sąvoką Schellingas 
apibūdina šitaip: laisvė yra gėrio ir blogio, pasireiškiančio 
ne tik žmoguje, bet savotiškai ir visoje esinijoje, galimybė. 

Aiškindamiesi laisvės fenomeno sklaidą, patenkame į patį 
Schellingo metafizikos centrą, kur iškyla visai netikėtas Dievo 
vaizdinys, paneigiantis ir krikščioniškąjį, ir deistinį, ir pagaliau 
net kasdieniškąjį Dievo paveikslą. Laisvės, vadinasi, gėrio ir 
blogio galimybės, šaknys glūdi neišmatuojamoje Dievo gelmėje, 
o žmogaus laisvė yra tik tos gelmės išsiveržimas į paviršių. 
Dievas Schellingui nėra grynojo gėrio, grynojo grožio ar grynojo 
protingumo šaltinis; Dievas juolab nėra vien dorovinė pasaulio 
tvarka; ne, jis „turi savo gelmėse visai kitų ir daug gyvy- 
bingesnių varomųjų jėgų“. Kadangi Dievas nėra loginė ar 
dorovinė mašina, kadangi, kaip sako Schellingas, jis yra 
gyvenimas, meilė ir asmuo, kadangi jis yra gyvasis Dievas, 
jame turi glūdėti tikrąjį gyvastingumą sudarantys pradai, o 
tas tikras gyvastingumas yra dinamiška šviesos ir tamsos, 
gyvenimo ir mirties, gėrio ir blogio, būties ir nebūties dermė. 
Štai kodėl gyvasis Dievas nėra tik monotoniška grynosios 
idealybės skaidrumą; jame glūdi tamsusis pagrindas - potenciali 
blogio, chaoso, nebūties, bet kartu ir pačios laisvės, pragarmė. 
Dievas yra dviejų pradų - kuriančiojo ir naikinančiojo, būties 
ir nebūties, gėrio ir galimo blogio - vienis. Tamsusis pagrindas 
yra gamta pačiame Dieve, vadinasi, neatskiriama Dievo pri- 
gimties dalis, kuria jis negali disponuoti kaip tinkamas. Gamta 
ir Žmogus, iškylantys iš Dievo gelmės, irgi turi abu pradus - 


būties ir nebūties, šviesųjį ir tamsųjį. Tačiau tai, kas Dieve 

ir gamtoje susilieję į vienį, Žmoguje gali išsiskirti ir atsiskirti. 
Šitaip Dievo tamsusis pagrindas žmoguje gali virsti ir virsta 
aklos savivalės, o kartu ir blogio šaltiniu. Blogis nėra pats 
tamsusis pagrindas; blogis atsiranda tada, kai žmogus laisvės 
aktu pasirenka tamsųjį pagrindą ir nukreipia jį prieš meilės 
ir šviesos pradą. Todėl blogis yra dvasios aktas, o ne kokia 
nors gamtinė būtinybė, pavyzdžiui, aistros ar atsidavimas 
jusliniams geiduliams. 

Ką visa tai reiškia? Ar Schellingo laisvės dialektika yra 
tik gnostinių kliedesių rinkinys, ar joje esama esminės tiesos, 
atskleidžiančios giliausią esinijos sąrangą ir žmogaus prigimtį? 
Lėkštojo racionalizmo adeptai arba „moksliškai mąstantys“ 
filisteriai Schellingo intuicijose, be abejonės, įžvelgs tik niūrias 
mistiko fantazijas, grąžinančias mus į ankstyvuosius viduram- 
žius ar vėlyvąją antiką, kai nesuskaičiuojamų gnostinių sektų 
ginčai kaip tik ir sukdavosi apie tokius sveiko proto ar 
matematinės formulės nepagaunamus dalykus. Bet galbūt tie 
dalykai ir yra svarbiausi kaip tik todėl, kad jie nepasiekiami 
lėkštam, skaičiuojančiajam mąstymui. Jei jie netelpa į mate- 
matines lygtis ar kokį nors „metodą“, tai nereiškia, kad jų 
išvis nėra. Jei nesame sukaustyti tariamo moksliškumo prietarų 
ir kompiuterinės mąstysenos, mums staiga atsiveria paprasta, 
bet lemtinga Schellingo intuicijų tiesa, įsismelkianti į pačią 
esinijos širdį. O toji širdis išties susidvejinusi. Kad ir kaip 
vadintume esiniją - Dievu, gamta ar pasauliu, - visur išvysime 
amžiną vienas kitą neigiančių pradų - formos ir chaoso, būties 
ir nebūties, pastovumo ir kaitos, gyvenimo ir mirties, dermės 


ir nedermės - žaismę, kuri kartu yra ir tų pradų harmonija, 

ir nuolatinis jų tarpusavio vaidas. Šiaip ar taip, gamtoje šie 
pradai išties susilieję, neatsiskyrę vienas nuo kito, ir iš jų 
judrios sandermės iškyla visas gamtos gyvastingumas, ir 
švelnus, ir Žiaurus, ir globojantis, ir Žudantis, ir gimdantis, 
ir marinantis. Ir kol Žmogus savo sieloje išsaugo šių pradų - 
šviesiojo ir tamsiojo, protingojo ir neprotingojo, intelekto ir 
širdies — pusiausvyrą, jis, kaip pasakytų Schellingas, lieka 
„Centre“, taigi nepažeidžia tragiškosios sandermės ir amžinųjų 
esinijos įstatymų. Bet Žmogus — čia Schellingas absoliučiai 
teisus - gali pažeisti trapią esinijos harmoniją, ir kaip tik todėl, 
kad jo racionalusis pradas gali atitrūkti nuo savo tamsiųjų, 
tačiau patį protą maitinančių ir jo beribes pretenzijas tramdančių 
šaknų. Tada protas, lyg iš Žemės išrautas medis, pakimba 
tuštumoje. Tada vienoje pusėje lieka sterilus intelektas, o kitoje - 
gryna instinktų ir chaotiškos pasąmonės tamsa; vienoje pusėje 
beaistris skaičiuojantis protas, kitoje — išprotėjusi aistra; vienoje 
pusėje kraują stingdanti logika, kitoje - ne mažiau pražūtingas 
chaosas. Ir tada prasideda Žmogaus agonija; tada prasiveržia 
blogis, ir žmogus virsta naikinimo pabaisa. Intelektas atsisuka 
prieš tamsųjį pradą, kuris ir tapo tamsus dėl to, kad jį paliko 
proto šviesa, ir be gailesčio puola jį naikinti. Bet ir tamsusis 
pradas, nebenuskaidrintas švelnaus proto, su šėtoniška ne- 
apykanta užpuola priešu tapusį intelektą. Esinijoje vykstantis 
vaidas, galiausiai tarnaujantis harmonijai, į dvi puses per- 
skilusioje Žmogaus sieloje įsiliepsnoja ir, išėjęs į paviršių, virsta 
totaliniu karu - Žmogaus karu prieš gamtą, proto ir jausmų 
nederme, sąmonės ir pasąmonės priešprieša. Ši nedermė ga- 


liausiai virsta net socialinėmis katastrofomis. Bendruomeninėje 

egzistencijoje įsigali politinis racionalizmas, kuriantis totali- 
tarinę visuomenę, kur techninis intelektas paverčiamas ne- 
gailestinga individo naikinimo mašina. Kartu prasideda masės 
žmogaus karas prieš aukštąją kultūrą, brutalios jėgos karas 
prieš savo priešingybę - anemišką elitinį ar sektantišką „dva- 
singumą“. Šį karą galima pavadinti globaline revoliucija, kurios 
padariniai, net pernelyg akivaizdūs mūsų šimtmetyje, badyte 
bado akylesnio Žmogaus akis, tačiau tik nedaugelis supranta 
tikrąsias šios viską naikinančios revoliucijos priežastis. 

Laisvės eonas yra teroro karalystė, jei tik ši laisvė kyla 
iš minėto Žmogaus sielos susidvejinimo. Tokia laisvė gali 
tarnauti tik blogiui. Štai ta paprasta ir lemtinga Schellingo 
mintis, skleidžiama šiame unikaliame traktate. Galbūt mes net 
geriau už patį mąstytoją nuvokiame šios minties didybę ir 
tragizmą. Neatsitiktinai Martinas Heideggeris šį Schellingo 
traktatą pavadino giliausiu XIX a. filosofijos kūriniu, šitaip 
jo autoriui atiduodamas pirmenybę net prieš lėkštoką Kanto 
ar Hegelio racionalizmą. Savotiškai lemtinga ir tai, kad kaip 
tik šis Schellingo veikalas - pirmasis, išvydęs šviesą lietuvių 
kalba. Svarbiausios jame skleidžiamos intuicijos, o pirmiausia 
didi pagarba gamtai, nesunkiai atlieps lietuvio gamtojautą, 
kurią galime laikyti galbūt unikaliausia mūsų sielos kertele. 
Neabejoju, kad įdėmus skaitytojas šiame traktate, beje, pa- 
rašytame galinga kalba ir išraiškingu stiliumi, ras tokių vietų, 
kurios palies giliausias jo sielos stygas. Šito leidžia tikėtis 
ne tik paties traktato turinys, bet ir puikus Alfonso Tekoriaus 
vertimas. 


Arvydas Šliogeris 


Žmogaus laisvės esmės 
ir su ja susijusių dalykų 
filosofiniai tyrimai 


PRATARMĖ! 


Prie to, kas čia bus aptariama, autorius nedaug ką 
gali pridurti. 

Kadangi prie gamtos dvasinės esmės pirmiausia buvo 
skiriami protas, mąstymas ir pažinimas, tai gamtos ir 
dvasios priešybė teisėtai buvo nagrinėjama pirma šiuo 
aspektu. Tvirtas tikėjimas, kad protas būdingas vien 
žmonėms, įsitikinimas, jog bet koks mąstymas ir pa- 
žinimas yra grynai subjektyvūs dalykai, kad gamta 
absoliučiai neturi nei proto, nei gebėjimo mąstyti, ir kartu 
visuotinai paplitęs mechaninis vaizdavimosi būdas - nes 
net Kanto atgaivintas dinamizmas perėjo vėlgi tik į tam 
tikrą aukštesnį mechanini pradą, taip ir palikdamas visai 
nepažintą savo tapatumą su dvasiniu pradu, - visa tai 
ganėtinai pateisina tokį analizės eiliškumą. Dabar minėtos 
priešybės šaknis jau išrauta, ir teisingesnės sampratos 
tvirtėjimą galima ramia širdimi palikti bendram didė- 
jančio pažinimo procesui. 

Atėjo metas išryškinti aukštesnio rango arba, tiksliau 
sakant, tikrąją - būtinybės ir laisvės - priešybę, tą, nuo 
kurios nagrinėjimo ir prasideda žengimas į patį filosofijos 
branduolį. 


2. 459 

Pateikdamas pirmąjį bendrą savo sistemos aprašymą 
(Spekuliatyviosios fizikos žurnale *), kurį tęsti, deja, sutrukdė 
išorinės aplinkybės, autorius apsiribojo vien filosofiniais 
gamtos tyrimais: nors veikale Filosofija ir religija? jis ir 
padarė pradžią, kuri dėl dėstymo trūkumų išėjo blankoka, 
čia skelbiamame darbe jis pirmą kartą visai aiškiai 
suformuluoja savąją filosofijos idealiosios dalies sampratą; 
norėdamas, kad anas pirmas mėginimas neliktų visai 
bereikšmis, autorius jaučia būtinybę jį papildyti šiuo 
kūriniu, kuris jau objekto pobūdžiu turi pasakyti apie 
sistemos visumą kur kas daugiau negu kokie nors daliniai 
tyrimai. 

Nors autorius iki šiol niekur (išskyrus veikalą Filosofija 
ir religija) neišdėstė savo nuomonės apie svarbiausias 
problemas, kurios čia bus aptariamos - tokias kaip valios 
laisvė, gėris ir blogis, asmenybė ir t.t., — tai nesutrukdė 
kai kam priskirti jam iš piršto laužtų nuomonių, prieš- 
taraujančių net ano veikalo, kuris, kaip atrodo, niekam 
nė motais, turiniui. Nemaža iškraipymų ir klaidų Čia 
gvildenamais klausimais, neva vadovaudamiesi autoriaus 
pažiūromis, pridarė vadinamieji — nei prašyti, nei pa- 
geidauti — šalininkai. 

Šiaip jau tikrų šalininkų, mano supratimu, galėtų turėti 
tik susiklosčiusi, baigta sistema. Iki šiol tokios sistemos 
autorius dar niekad nėra pateikęs — jis nagrinėjo tik 
jos pavienius aspektus (ir tai dažnai tiktai kokiu nors 
vienu, pavyzdžiui, poleminiu, atžvilgiu); taigi savo raštus 
jis laiko visumos fragmentais, kurių sąsajoms įžvelgti 

reikia subtilesnio pastabumo, negu jo paprastai turi 
karštakošiai sekėjai, ir daugiau geros valios, negu jos 
galima tikėtis iš priešininkų. Kadangi vienintelis mokslinis 
darbas, kur dėstoma autoriaus sistema, liko nebaigtas, 
tai jo tikrosios tendencijos niekas nesuprato arba suprato 
labai nedaugelis. Šiam fragmentui vos pasirodžius, iškart 
prasidėjo, viena, jo diskreditacija ir klastojimas, o kita — 
visokie aiškinimai, gvildenimai ir vertimai, bet blogiausia, 
kad viskas buvo verčiama į tariamai genialesnę kalbą 
(nes tuo metu daugelio protus buvo apsvaiginęs kažkoks 
nenumaldomas poetinis kvaitulys). Panašu į tai, kad dabar 
vėl grįžta blaivesni laikai. Vėl atgauna vertę ištikimybė, 
darbštumas, nuoširdumas. Žmonės pradeda tuštybę tų, 
kurie, pasidabinę naujosios filosofijos sentencijomis, rietė 
nosį lyg prancūzų teatro herojai arba išdarinėjo figūras 
kaip lyno šokėjai, laikyti tuo, kas ji yra; o kiti, kurie, 
pasigavę kokią nors naujovę, kartojo ją visose prekyvietėse 
tarsi rylos melodiją, pagaliau sukėlė tokį visuotinį pa- 
sišly kštėjimą, kad netrukus jų niekas nebesiklausys, ypač 
jei kritikai, beje, nenorintys nieko blogo, išgirdę kiekvieną 
nesuprantamą rapsodiją, kurioje pasitaiko viena kita 
žinomo rašytojo frazė, nesiliaus teigę, jog ir visas kūrinys 
sukurtas pagal jo principus. Verčiau jie laikytų kiekvieną 
tokį rapsodą originaliu rašytoju - juk iš tikrųjų visi tokiais 
nori būti, o tam tikra prasme daugelis ir tikrai yra. 

Tegu šis veikalas padeda pašalinti ir kai kurias 
išankstinės nuomones, ir nemaža tuščių, menkaverčių 


plepalų. 
2 

Galiausiai norėtume, kad tie, kurie šiuo atžvilgiu 
atvirai ar užmaskuotai kritikavo autorių, pareikštų savo 
nuomonę lygiai taip pat be užuolankų, kaip padaryta 
čia. Puikiai perpratęs savo dalyką, gali laisvai ir pa- 
traukliai jį aprašyti - dirbtinės polemikos vingrybės nėra 
tinkamas filosofavimo būdas. Tačiau kur kas labiau 
norėtume, kad tvirtėtų bendrų siekių dvasia, o ne imtų 
viršų tas perdėm dažnas vokiečių polinkis į sektantizmą, 
kliudantis pažinimui ir pažiūrų kūrimui, dalykams, kurie 
nuo seno atrodė esą lemti vokiečiams ir prie kurių jie 
galbūt niekad taip dar nebuvo priartėję, kaip dabar. 


Miunchenas, 1809 m. kovo 31 d. 


Filosofiniai žmogaus laisvės tyrimai gali, viena ver- 
tus, siekti teisingai apibrėžti jos sąvoką, nes laisvė, kad 
ir kaip jos jausmas įsismelkęs į kiekvieno Žmogaus 
sąmonę, visai nėra toks akivaizdus dalykas, kuris ne- 
reikalautų, jau vien ieškant jam tinkamos žodinės raiš- 
kos, didesnio nei įprasta mąstymo grynumo ir gilumo; 
antra vertus, tie tyrimai gali siekti atskleisti šios sąvokos 
sąsają su mokslinės pasaulėžiūros visuma. Bet kadangi 
sąvokos niekuomet negalima apibrėžti pavieniui, ir tikrai 
moksliškai pagrįsta ji pasidaro, kai susiejama su visuma, 
o tai ypač svarbu laisvės sąvokai, kuri, jeigu išvis 
neprasilenkia su tikrove, turi būti ne kokia nors subor- 
dinuota ar šalutinė, o vienas iš valdančių svarbiausių 
sistemos elementų, tai tie abu tyrimo aspektai čia, kaip 
ir visur, sutampa. Tiesa, pasak vienos senos, bet anaiptol 
nepamirštos legendos, laisvės sąvoka esanti absoliučiai 
nesuderinama su sistema, ir kiekviena į vienovę ir | 
vientisumą pretenduojanti filosofija imanti laisvę neigti. 
Tokius bendro pobūdžio teiginius nelengva nuginčyti, 
nes kas Žino, kokie ribojantys įvaizdžiai jau yra susieti 

su žodžiu „sistema“; tad minėtame teiginyje esama daug 
tiesos, bet ir nemaža banalumo. Tarkim, kad sutinkame 
su nuomone, jog laisvės sąvoka visiškai, pati savaime 
nesuderinama su sistemos sąvoka; tada sunku patikėti 
galint egzistuoti — nes individuali laisvė vis tiek vienaip 
ar kitaip susijusi su pasaulio visuma (nesvarbu, rea- 
listiškai ar idealistiškai traktuojama) — kokią nors sis- 
temą, tegu ir vien Dievo prote, kartu su laisve. Teigti 
apskritai, jog Žmogaus protas šitos sistemos niekad 
nesugebės suvokti, tolygu vėl nieko nepasakyti, nes dėl 
to, kaip jinai bus suprantama, teiginys gali būti arba 
teisingas, arba klaidingas. Viską lemia principo, kuris 
sudaro Žmogaus pažinimo pagrindą, pasirinkimas; ieš- 
kodami tokio principo, galime pasinaudoti mintimi, 
kurią yra pasakęs Sekstas apie Empedoklį: „Mokslininkas 
ir neišmanėlis gali įsivaizduoti, kad toks pažinimas tėra 
noras pasigirti ir laikyti save viršesniu už kitus, savybės, 
kurios turi būti svetimos kiekvienam nors kiek išma- 
nančiam filosofiją; bet tas, kuris remiasi fizine teorija 
ir žino labai seną išmintį (ji priskiriama Pitagorui, bet 
minima Platono, tačiau manoma, kad ją kur kas anksčiau 
už Platoną yra pasakęs Empedoklis), jog tik toks tokį 
pažįsta, supras, kad filosofas pretenduoja į tokį (dievišką) 
pažinimą todėl, jog jis vienintelis, išlaikydamas protą 
gryną ir neaptemdytą pykčio, kartu su Dievu savyje 
suvokia Dievą ir ne savyje“*. Tiems, kurie toli nuo 
mokslo, būdinga jį vaizduotis kaip visiškai abstraktų 
ir negyvą pažinimą, panašų į įprastinę geometriją. 

Paprasčiau ir įtikinamiau būtų neigti sistemos buvimą 
pirminės esybės valioje arba prote, sakyti, jog išvis 
egzistuoja tik pavienės valios, kurių kiekviena yra cen- 
tras sau ir, Fichte's Žodžiais tariant, sudaro kiekvieno 
Aš absoliutinę substanciją. Tačiau nepaliaujamai prie 
vienovės besiveržiantis protas, kaip ir laisvės bei in- 
dividualybės reikalaujantis jausmas, yra sutramdomi tik 
griežto įsakymo, kuris, trumpai išlaikęs savo galią, 
paskui gėdingai žlunga. Tad ir Fichte's teorija buvo 
priversta pripažinti vienovės egzistavimą, nors ir menku 
dorovinės pasaulio tvarkos pavidalu, bet dėl to ji pa- 
sidarė aiškiai prieštaringa ir nedarni. Todėl mums at- 
rodo, kad - nors ir kiek argumentų būtų pateikiama 
ano teiginio naudai grynai istoriniu aspektu, t.y. re- 
miantis ligšiolinėmis sistemomis (iš paties proto ir pa- 
žinimo esmės kylančių argumentų mes neradome nie- 
kur), - nustatyti laisvės sąvokos ir pasaulėžiūros visumos 
sąsają visada liks būtinu uždaviniu, kurio neišsprendus 
laisvės sąvoka kybos ore, o pati filosofija neturės jokios 
vertės. Juk vien tik šis didžiulis uždavinys yra ta 
nesąmoninga ir nematoma varomoji jėga, kuri skatina 
visokį pažinimą - nuo Žemiausios pakopos iki aukš- 
čiausios;/jei nebūtų laisvės ir būtinybės prieštaravimų, 
mirtų ne tik filosofija, bet dingtų ir visi aukštesnieji 
dvasios troškimai, kaip esti tuose moksluose, kur tas 
prieštaravimas negalioja. Tad nepaisyti proto ir taip 
užbaigti reikalą būtų labiau panašu į bėgimą iš mūšio 
lauko negu į pergalę. Lygiai taip pat kitas galėtų spjauti 

į laisvę ir kristi protui ir būtinybei į glėbį — ir vienu, 
ir kitu atveju šokinėti iš džiaugsmo nebūtų ko. 
Tiksliau ši mintis buvo suformuluota taip: vienintelė 
galima proto sistema — tai panteizmas, bet jis - ne- 
išvengiamas fatalizmas*. Tokie bendri pavadinimai, ku- 
rie iš karto apibūdina ištisas pažiūras, neabejojamai yra 
nuostabus išradimas. Jei kokiai nors sistemai randamas 
tinkamas pavadinimas, visa kita ateina savaime, ir 
nebėra reikalo vargti ir plušėti smulkiai tiriant jos 
ypatybes. Ir nespecialistas tada gali, kai tik šie pava- 
dinimai jam pateikiami, spręsti apie pačius intelektu- 
aliausius dalykus. Vis dėlto, priimant tokį be galo svarbų 
teiginį, viską lemia tikslus sąvokos apibrėžimas. Juk jeigu 
panteizmas nieko daugiau nežymi kaip teoriją apie 
daiktų imanentiškumą Dieve, tai tada kažin ar būtų 
galima atmesti mintį, jog kiekviena proto reiškiama 
nuomonė turi vienaip ar kitaip šlietis prie šitos teorijos. 
Bet kaip tik prasmė čia ir sudaro skirtumą. Akivaizdu, 
kad su panteizmu galima sieti fatalistinę prasmę, bet 
kad toji sąsaja nėra esminė, matyti iš to, jog daugelį 
į panteizmą pastūmėjo gyvas laisvės jausmas. Didžioji 
tų Žmonių dalis, jei jie būtų atviri ir nuoširdūs, pri- 
sipažintų, jog pagal jų pažiūras individuali laisvė 
jiems atrodo prieštaraujanti kone visoms aukščiausiosios 


* Žinomi ir kiti panašaus pobūdžio teiginiai. Į tai, ar F. Schlegelio 
veikale Apie indų kalbą ir išmintį, p. 1415, aptikta mintis, kad „panteizmas 
yra grynojo proto sistema“, turi ir kitą prasmę, nesigilinsime. 

esybės savybėms, pavyzdžiui, jos visagalybei. Pripažįs- 
tant laisvę, iš principo pripažįstama ir niekieno ne- 
nulemta, ne Dieve bei šalia jo esanti galia, kuri panteizmo 
požiūriu neįsivaizduojama. Panašiai kaip saulė dangaus 
skliaute užgesina visus dangaus šviesulius, taip pat ir 
net dar labiau begalinė galia nuslopina kiekvieną baig- 
tinę galią. Absoliutus priežastingumas vienoje esybėje 
palieka visoms kitoms vien besąlygišką pasyvumą. Prie 
to dar prisideda visų pasaulio esybių priklausomybė 
nuo Dievo ir tai, kad net pati jų egzistavimo tąsa yra 
vien nepaliaujama kūryba, kuri baigtinę esybę produ- 
kuoja ne kaip kokią nors neapibrėžtą bendrybę, o kaip 
konkrečią determinuotą individualybę su vienokiomis, 
o ne kitokiomis mintimis, su vienokiais, o ne kitokiais 
siekiais bei poelgiais. /Teiginys, kad Dievas neduodąs 
valios savo visagalybei, idant žmogus galėtų veikti, arba 
kad jis neribojąs laisvės, nieko nepaaiškina: jeigu Dievas 
nors akimirką susilaikytų nuo visagalybės, žmogus nu- 
stotų egzistavęs. Vargu ar, nenusižengiant šiai argu- 
mentacijai, rasis kita išeitis išgelbėti Žmogų kartu su 
jo laisve, nes šioji neįsivaizduojama prieštaraujanti Dievo 
visagalybei, negu perkelti jį į pačią dieviškąją esybę 
ir sakyti, kad Žmogus yra Dieve, o ne už jo ribų, ir 
kad pati žmogaus veikla įeina į Dievo gyvenimą. Kaip 
tik tuo mistikai ir visų laikų religingi Žmonės grindė 
tikėjimą Dievo ir Žmogaus vienove, tikėjimą, kuris, 
atrodo, vidiniam Žmogaus jausmui reikalingas taip pat 
ir net dar labiau negu protui ir abstrakčiam mąstymui. 

Net ir pats Šventasis Raštas laiko laisvės suvokimą, 
o ne kita ką, tikėjimo, kad mes gyvename ir esame 
Dieve, patvirtinimu ir garantija. Tad kaip gali su laisve 
būtinai kirstis toji teorija, kurią tokia daugybė protų 
taikė Žmogui kaip tik dėl to, kad išgelbėtų laisvę? 
Pagal kitą, kaip paprastai manoma, teisingesnį pan- 
teizmo aiškinimą Dievas visiškai tapatinamas su daik- 
tais, kūriniai neatskiriami nuo kūrėjo, o iš to daroma 
dar begalė kitų kategoriškų ir nepriimtinų išvadų. Tačiau 
vargiai galima įsivaizduoti totališkesnį daiktų ir Dievo 
atskyrimą, negu siūlo Spinoza, kurio teorija laikoma 
klasikinio panteizmo pavyzdžiu. Dievas yra tai, kas 
egzistuoja ir suvokiama tik pats savaime, o baigtinis 
dalykas — kas būtinai egzistuoja kitoje esybėje ir gali 
būti suvokiama tik jos pagrindu. Akivaizdu, kad pagal 
šią diferenciaciją daiktai skiriasi nuo Dievo ne tik 
laipsniu ir ribomis, kaip galėtų atrodyti paviršutiniškai 
suprantant modifikacijų teoriją, o toto genere“. Beje, visai 
nesvarbu, ar daiktų santykis su Dievu vienoks, ar kitoks, 
jie vis tiek absoliučiai atskirti nuo Dievo tuo, kad gali 
egzistuoti tik kitoje esybėje ir po jos (t.y. po Jo) ir kad 
jų sąvoka yra išvestinė, kuri būtų visai neįmanoma be 
Dievo sąvokos, nes Dievas - tai vienintelė savarankiška 
ir pirminė esybė, teigianti pati save, o visa kita su juo 
santykiauja kaip tai, ką jis teigia, kaip padarinys su 
priežastimi. Tik tokiai prielaidai esant, galimos kitos 
daiktų savybės, pavyzdžiui, jų amžinumas. Dievas pagal 
savo prigimtį yra amžinas, o daiktai egzistuoja tik su 

juo ir kaip jo būties padarinys, t.y. kaip išvestiniai 
dalykai. Dėl šito skirtumo, ir tik dėl jo, pavieniai daiktai 
negali, kaip įprasta manyti, visi drauge sudaryti Dievo, 
nes nėra tokios jungties, dėl kurios tai, kas iš prigimties 
yra antrinis dalykas, galėtų pereiti į tai, kas iš prigimties 
sudaro pirminį pradą, lygiai kaip pavieniai periferiniai 
geometrinės figūros taškai visi drauge negali sudaryti 
pačios figūros, nes ji kaip visuma yra už juos pirmesnė 
savo sąvoka. Dar lėkštesnė mintis, kad pagal Spinoza 'os 
teoriją, girdi, net paskiras daiktas prilygstąs Dievui. Net 
ir tuo atveju, jei Spinoza'os darbuose būtų rastas toks 
stiprus teiginys, jog kiekvienas daiktas — tai Dievo 
modifikacija, tos sąvokos elementai yra tokie priešta- 
ringi, kad jinai, vos pradėjus įprasminti, iškart subyra. 
Modifikuotas, t.y. iš ko nors kildinamas, Dievas nėra 
Dievas tikrąja, eminentine prasme; pridėjus šį vienintelį 
priedą, daiktas vėl užima savo vietą, kuria jis amžinai 
atskirtas nuo Dievo. Panašių klaidingų interpretavimų, 
kurių netrūko ir kitoms sistemoms, priežastis yra vi- 
suotinio tapatumo dėsnio arba sprendinio jungties reikš- 
mės nesupratimas. Juk ir vaikui aišku, kad jokiu įma- 
nomu teiginiu, kuriuo pagal priimtą aiškinimą reiškia- 
mas subjekto ir predikato tapatumas, neteigiamas ab- 
soliutus abiejų sprendinio narių identiškumas ar jų 
tiesioginis ryšys; pavyzdžiui, teiginys „šitas kūnas yra 
mėlynas“ nereiškia, jog kūnas mėlynas tuo ir dėl to, kuo 
ir dėl ko jis yra kūnas, o pasako tik kad tai, kas yra 
šis kūnas, yra ir mėlyna, nors ir ne visai lygiavertiškai. 

Ir vis dėlto tokia prielaida, rodanti visišką teiginio 
jungties esmės nesupratimą, mūsų laikais nuolat buvo 
daroma, ypač tais atvejais, kai būdavo aktualu pasi- 
naudoti tapatumo dėsniu. Tarkim, formuluojamas tei- 
ginys: „Tobula yra netobula“; jo prasmė yra tokia: 
netobulas dalykas yra netobulas ne dėl to, kad jis 
netobulas, o dėl to, kad jame yra tai, kas tobula; o mūsų 
laikais to teiginio prasmė būtų: tobula ir netobula — tai 
tas pat, viskas tapatu sau — blogiausia ir geriausia, 
kvailybė ir išmintis. Arba teiginys: „Tai, kas gera, yra 
bloga“ pasako tik kad blogis neturi galios egzistuoti pats 
savaime; tai, kas jame glūdi, yra gėris (kaip dalykas pats 
savaime ir sau); o aiškinama šitaip: amžinas to, kas 
teisėta ir neteisėta, dorybės ir ydos skirtumas atmeta- 
mas - daroma prielaida, kad ir viena, ir kita logiškai 
yra tas pat. Arba jeigu teigiama, jog būtina ir laisva 
yra tas pat, o tai reiškia, kad tai, kas (galų galiausiai) 
sudaro dorovingojo pasaulio esmę, yra ir gamtos esmė, 
tai šitai suprantama taip: laisva yra ne kas kita, kaip 
gamtos jėga, spyruoklė, kuri, kaip ir kiekviena kita 
varomoji jėga, pavaldi mechanizmui. Ne kitaip išeina 
ir su teiginiu apie sielos ir kūno vienovę; jis aiškinamas 
taip: siela- materiali, tai — oras, eteris, nervų syvai ir 
t.t, nes į priešingą mintį - kad kūnas yra siela arba, 
kaip aname teiginyje, kad tariama būtinybė savaime yra 
laisvė — sąmoningai numojama ranka, nors iš teiginio 
tai lygiai taip pat aišku. Panašūs nesusipratimai, jei- 
gu jie nėra tvčiniai, rodo tokį nebrandumo laipsnį 

dialektikos srityje, kurį graikų filosofija įveikė žengdama 
jau pirmuosius žingsnius, todėl laikome savo būtina 
pareiga siūlyti kai kam kaip reikiant pastudijuoti logiką. 
Senoji giliamintė logika skyrė subjektą ir predikatą kaip 
tai, kas yra pirmesnis, ir tai, kas paskesnis (antecedens 
et consequens), ir tuo išreiškė realią tapatumo dėsnio 
prasmę. Tas santykis išlieka net ir tautologiškame tei- 
ginyje, jei jis nėra visai beprasmis. Tas, kuris sako: „Kūnas 
yra kūnas“, teiginio subjektą mąsto tikrai kitaip negu 
predikatą, būtent: subjektą — kaip visumą, o predikatą — 
kaip kūno sąvokoje glūdinčias pavienes savybes, san- 
tykiaujančius vienas su kitu kaip antecedens sua conse- 
guens. Kaip tik tokią prasmę turi ir kitas senesnis 
aiškinimas, pagal kurį subjektas ir predikatas vienas 
kitam priešpriešinami kaip tai, kas glūdi, ir tai, kas 
atskleidžiama (implicitum et explicitum)*. 


* Kaip įveikti šį nesusipratimą, dėl kurio tapatumas painiojamas 
su vienodumu, vis dar tebesuka galvą ponas Reinholdas’, norėjęs visą 
filosofiją perdirbti logikos pagrindu, bet, atrodo, taip ir nesužinojęs, 
kaip apie jungties prasmę, atsakydamas į Višovatoš pastabas (Opp. 
T. 1. Ed. Dutens, p. 11), yra kalbėjęs jau Leibnizas, kurio pėdomis 
p. Reinholdas įsivaizduoja einąs. Štai viename priešais mane gulinčios 
atverstos knygos puslapyje skaitome tokią p. Reinholdui priklausančią 
mintį: „Platono ir Leibnizo nuomone, filosofijos uždavinys yra išaiškinti, 
kaip baigtinumas pajungtas nebaigtinumui, o Ksenofano?, Bruno, Spi- 
noza'os ir Schellingo nuomone, - atskleisti abiejų vienovę“. Kadangi 
čia vienovė, kaip matyti iš šių sąvokų priešpriešos, ko gero, turi žymėti 
jų tapatybę, galiu p. Reinholdą patikinti, jog jis klysta, bent jau pastarųjų 
dviejų filosofų atžvilgiu. Kur rasi ryškesnį nebaigtinumo subordinacijos 
baigtinumui apibūdinimą negu pirma minėti Spinoza'os žodžiai? Gy- 
vieji privalo padaryti viską, kad išėjusieji iš gyvenimo nebūtų juodinami, 

Tačiau, pasakys ano teiginio šalininkai, apibūdinant 
panteizmą kalbama ne apie tai, kad Dievas yra viskas 
(paprastai įsivaizduojant jo ypatybes tokios pažiūros 
išvengti sunku), o apie tai, kad daiktai yra niekas, kad 
ši sistema nepalieka vietos jokiam individualumui. Nau- 
jasis apibrėžimas, atrodo, prieštarauja pirmajam, nes 
jei daiktai yra niekas, tai kaip įmanoma juos sumaišyti 
su Dievu? Tada visur viešpatauja gryna, nesudrumsta 
dievybė. Arba jei, išskyrus Dievą (ne tik extra, bet ir 
praeter Deum”), nieko daugiau nėra, tai kaip jis kitaip 
negu vien žodžiais gali būti viskas; taigi susidaro įspūdis, 
kad apskritai visa sąvoka ima irti ir virsta nieku. Išvis 
kyla klausimas, ar daug naudos iš to, kad atgaivinami 
tokie bendro pobūdžio samprotavimai, kurie galbūt 
užimtų garbingą vietą erezijų istorijoje, bet dvasios 
konstruktuose, kur, kaip ir subtiliausiuose gamtos reiš- 
kiniuose, net menkiausi dalykai sukelia didžiausius 
pokyčius, yra perdėm drastiški veiksmai. Dar būtų 


kaip ir mes tikimės, jog po mūsų gyvensiantieji panašiai elgsis su 
mumis. Aš kalbu tik apie Spinoza'ą ir klausiu, kaip pavadinti elgesį, 
kai apie sistemas, neišnagrinėjus jų iš pašaknų, šnekama, kas šauna 
į galvą, tarsi priskirti joms vienokių ar kitokių iš piršto išlaužtų dalykų 
būtų tik mažmožis? Normalioje dorovinėje visuomenėje tai vadintųsi 
nesąžiningumu. Kitoje to paties puslapio vietoje p. Reinholdas pagrindine 
visos naujosios, taip pat ir senosios filosofijos klaida laiko tai, kad 
neskiriama (suplakama, painiojama) vienovė (tapatumas) su sąsaja 
(nexus) ir nevienodumas (Diversitūt) su skirtumu. Tai ne vienintelis 
pavyzdys, kai p. Reinholdas randa tas savo priešininkų klaidas, kurias 
jiems pats priskyrė. Čia, man atrodo, yra tas atvejis, kai būtinus medicina 
mentis” jis pats suvartoja; juk Žinoma pavyzdžių, kai perdėm lakios 

galima paabejoti, ar ką tik pateiktas apibrėžimas tinka 
net Spinoza'i. Juk jeigu jis, be (praeter) substancijos, 
pripažįsta tik jos būsenas — jomis laiko daiktus, — tai 
ši sąvoka, be abejo, yra absoliučiai neigiama, neišreiš- 
kianti nieko esmingo arba teigiamo, ir tinkama nebent 
daiktų ir Dievo santykiui nustatyti, bet ne daiktų esmei 
apibrėžti. Tačiau iš šio apibrėžimo trūkumo negalima 
daryti išvados, kad daiktuose apskritai nėra nieko tei- 
giamo (nors ir visuomet netiesiogiai). Aiškiausia Spi- 
noza'os formuluotė yra tokia: pavienė esybė — tai pati 
substancija, viena iš jos modifikacijų, t.y. padarinių. Jei 
nebaigtinę substanciją pažymėsime A ir tą pačią sub- 
stanciją, traktuojamą kaip vieną iš jos padarinių, — , 
tai teigiama čia yra, žinoma, A; bet iš to neišplaukia, 
kad a A, t.y. kad nebaigtinė substancija, interpre- 
tuojama kaip savo pačios padarinys, yra absoliučiai ta 
pati, kitais žodžiais tariant, iš to neišeina, jog — nėra 
ypatinga substancija (nors ir A padarinys). To, supran- 
tama, Spinoza'os raštuose nerasime, tačiau, pirma, čia 


vaizduotės žmonės pasveiko nuo vaistų, kuriuos vietoj savęs liepė gerti 
kitiems. Juk kas gi kitas senosios ir naujosios filosofijos atžvilgiu daro 
šitą klaidą - painioja tai, ką p. Reinholdas vadina vienove (o iš tikrųjų 
yra vienodumas), su sąsaja, - jei ne pats p. Reinholdas, aiškindamas 
Spinoza'os teiginį apie daiktų buvimą Dieve kaip jų ir Dievo lygybę 
ir išvis laikydamas vienodumą (pagal substanciją ar esmę) nesiskyrimu 
(forma arba logine sąvoka). Jei Spinoza'os žodžius tikrai reikėtų suprasti 
taip, kaip aiškina p. Reinholdas, tai ir žinomą teiginį, kad daiktas 
ir jo sąvoka yra tas pat, reikėtų suprasti, tarsi, pavyzdžiui, priešą gali 
sumušti ne armija, o armijos sąvoka, ir pan. - išvados, kurias šis 
rimtas ir mąslus Žmogus, neabejoju, laikytų jį Žeminančiomis. 

kalbama apie panteizmą apskritai, o antra, reikia tik 
atsakyti į klausimą, ar toji pažiūra tikrai nesuderina- 
ma su Spinoza'os sistema. Vargu ar rasis nors vienas, 
kuris imtų šitai teigti, nes pripažinta, kad Leibnizo mona- 
dos, kurios visiškai atitinka tai, kas anksčiau pateiktoje 
formulėje yra a negali būti argumentas prieš Spi- 
noza'ą. Be tokio pobūdžio papildymų lieka mįslingi kai 
kurie Spinoza'os teiginiai, pavyzdžiui, mintis, kad žmo- 
gaus sielos esmė — tai gyva Dievo sąvoka, suprantama 
kaip amžinybė (ne kaip praeinantis dalykas). Tu jeigu 
substancija kituose savo padariniuose TUTIS ir 
gyvuotų tik laikinai, tai tame padarinyje, kuris yra 
žmogaus siela = a, ji laikytųsi amžinai ir todėl kaip 
A būtų amžinai atskirta nuo savęs pačios kaip A. 

Jeigu dabar, samprotaudami toliau, norėtume ski- 
riamuoju panteizmo bruožu paskelbti ne individualybės, 
o laisvės neigimą, tai į šią sąvoką pakliūtų nemaža 
sistemų, kurios šiaip nuo panteizmo iš esmės skiriasi. 
Nes, iki atrandant idealizmą, tikros laisvės sąvokos nėra 
nė vienoje naujųjų laikų sistemoje, taip pat ir Leibnizo 
bei Spinoza'os sistemose; o tokią laisvę, kokią įsivaiz- 
duoja daugelis iš mūsų ir dar giriasi, kad turi gyviausią 
jos nuojautą, pagal kurią jinai esanti ne kas kita, kaip 
vien juslinio prado bei geidulių pasidavimas proto 
viešpatavimui, galima būtų ne iš bėdos, o visai lengvai 
ir net pagrįsčiau kildinti dar ir iš Spinoza'os. Vadinasi, 
laisvės sąvokos neigimas arba teigimas apskritai turi 

kažkokį visiškai kitą pamatą, negu priimti ar nepriimti 
panteizmą (daiktų imanentiškumą Dieve). Tad jeigu iš 
pirmo žvilgsnio ir atrodo, kad laisvė, nepajėgusi atlaikyti 
priešpriešos Dievui, čia tarsi paskęsta tapatybėje, tai 
vis dėlto galima teigti, jog ši regimybė — tik netobulo 
ir lėkšto tapatybės dėsnio supratimo padarinys. Tapa- 
tybės dėsnio principas nereiškia vienovės, kuri, sukda- 
masi vienodybės rate, neprogresuotų ir todėl pati būtų 
nejautri ir negyva. Šio dėsnio vienovė — tiesiogiai kū- 
rybiška. Jau subjekto ir predikato santykyje atskleidėme 
pagrindo ir padarinio santykį, ir todėl pagrindo dėsnis 
yra toks pat pirminis, kaip ir tapatumo dėsnis. Dėl to 
amžinumas, kaip save patį patenkinantis dalykas, turi 
be išlygų būti taip pat ir pagrindas. Tai, kieno pagrindas 
amžinumas yra savo esme, yra priklausoma ir ima- 
nencijos požiūriu glūdi jame. Tačiau priklausomybė 
nepanaikina savarankiškumo, nepanaikina net laisvės. 
Ji neapibrėžia esmės, o tik teigia, kad tai, kas priklau- 
soma - nesvarbu, kas, kaip, kur - gali būti tik padarinys 
to, nuo ko priklauso; priklausomybė nesako, kas ji yra 
ir kas ji nėra. Kiekvienas organinis individas kaip tapsmo 
rezultatas egzistuoja tik per kitą ir tuo yra priklausomas 
tapsmo, o ne būties požiūriu. Nėra jokios paikystės, 
Leibnizo žodžiais tariant, kad tas, kas yra Dievas, taip 
pat yra gimdomas, arba atvirkščiai: nesama juk prieš- 
taravimo teiginyje, kad tas, kas yra Žmogaus sūnus, 
ir pats yra žmogus. Priešingai, akivaizdus prieštara- 
vimas būtų, jei tai, kas yra priklausoma arba padarinys, 


3. 459 

nebūtų savarankiška. Tada turėtume priklausomybę be 
to, kas priklausoma, padarinį be to, kas juo pavirsta 
(consequentia absque consequente), todėl nebūtų ir tikro 
padarinio, t.y. pati sąvoka panaikintų save. Tas pat 
pasakytina ir apie buvimą kitame. Pavienė kūno dalis, 
pavyzdžiui, akis, yra įmanoma tik visame organizme, 
tačiau ji turi ir savarankišką gyvenimą, netgi savotišką 
laisvę, kurią aiškiai įrodo tai, kad ji gali susirgti. Jeigu 
tai, kas egzistuoja kitame, neturėtų savo gyvasties, būtų 
glūdėjimas be glūdinčiojo, kitaip sakant, niekas niekur 
neglūdėtų. Į kur kas aukštesnę pakopą pakelia mus 
samprotavimai apie pačią dieviškąją esybę, kurios idėjai 
visiškai prieštarautų padarinio be gimdymo, t.y. be 
savarankiškumo radimosi, prielaida. Dievas yra Dievas 
ne mirusiųjų, o tų, kurie gyvena. Neįmanoma suprasti, 
kaip visų tobuliausia esybė galėtų būti patenkinta ma- 
šina, nors toji būtų ir tobulybės viršūnė. Kad ir kaip 
mąstytume žmonių kilmės iš Dievo padarinį, jis nie- 
kuomet negali būti mechaninis, vien veiksmas arba 
padėjimas į vietą, kai veiksmo rezultatas yra pats sau 
niekas; negalima tai laikyti ir emanacija, kai vedinys 
lieka identiškas tam, iš ko išvestas, taigi neturi nieko 
savita, savarankiška. Daiktai kaip Dievo padarinys yra 
Dievo atsiskleidimas. Tačiau Dievas gali atsiskleisti tik 
tokiose esybėse, kurios į jį panašios, yra laisvos, veikia 
savo iniciatyva ir kurių būčiai nėra kito pagrindo kaip 
Dievas, bet kurių būtis tokia kaip Dievo. Dievas pasako — 
ir jos yra. Net jei visos pasaulio esybės būtų vien tik 

Dievo sielos mintys, tai jau vien dėl to jos turėtų būti 
gyvos. Mintys šiaip jau gimsta sieloj, bet gimusi mintis — 
tai nepriklausoma jėga, veikianti toliau pati sau; negana 
to, žmogaus sieloje ji taip sustiprėja, kad palaužia savo 
tikrą motiną gimdytoją ir padaro ją sau paklusnia 
tarnaite. Tačiau Dievo vaizduotė, kuri yra pasaulio 
esybių savitumo priežastis, ne tokia kaip Žmogaus, kuri 
suteikia savo kūriniams tik idealią tikrovę. Dievybės 
reprezentantai gali būti tik savarankiškos esybės, nes 
kas kitas riboja mūsų vaizduotę, jei ne matymas to, 
kas yra nesavarankiška? Dievas regi daiktus pačius 
savaime. Pati savaime yra tik amžinybė, esanti pati 
sau pagrindas, valia, laisvė. Išvestinės absoliutybės arba 
dievybės sąvoka yra tokia neprieštaringa, kad laikytina, 
ko gero, centrine visos filosofijos sąvoka. Toks dieviš- 
kumas būdingas gamtai. Imanencija Dieve ir laisvė taip 
labai neprieštarauja viena kitai, kad vien tai, kas laisva 
ir kadangi laisva, egzistuoja Dieve, o tai, kas nelaisva 
ir kadangi nelaisva, egzistuoja būtinai ne Dieve. 
Nors tokia šiaip jau bendra dedukcija ir negali 
patenkinti mąslesnio Žmogaus, bet iš jos aiškėja bent 
tai, kad formalios laisvės neigimas nebūtinai susijęs su 
panteizmu. Nesitikime, jog kaip priešprieša mums bus 
nurodytos Spinoza'os pažiūros. Reikia turėti nemaža 
drąsos teigti, kad žmogaus galvoje susiklostanti siste- 
ma yra proto sistema xæ ėšoynv'“, niekados ne- 
sikeičianti. Tad kaip suprasti Spinoza'ą? Galbūt. imti 
visas jo raštuose išdėstytas teorijas, taigi, pavyzdžiui, 

ir jo mechaninę fiziką? Arba pagal kokį principą nubrėžti 
ribas ir atskirti, kai visur pilna nepaprastų ir savitų 
išvadų? Vokiečių filosofijos istorijoje amžiams liks kaip 
į akis krintantis fenomenas tai, jog turėjo ateiti laikas 
štai tokiam teiginiui suformuluoti: sistema, kuri maišo 
Dievą su daiktais, kūrėją su kūriniais (bent taip ji buvo 
suprantama) ir viską pajungia aklai bemintei būtinybei, 
esanti vienintelė protui galima, iš grynojo proto kil- 
dintina sistema! Kad tai suprastume, reikia pajusti 
dvasią, kuri viešpatavo aname amžiuje. Tuo metu visus 
protus buvo apėmęs mechaninis mąstymas, pasiekęs 
savo nešlovės viršūnę prancūzų ateizme; ir Vokietijoje 
šitas matymo ir aiškinimo būdas imtas laikyti tikrąja 
ir vienintele filosofija. Bet kadangi grynakraujė vokiečių 
siela niekuomet negalėjo priimti šios mąstysenos pa- 
darinių, iš pradžių atsirado naujųjų laikų filosofinei 
literatūrai būdinga proto ir širdies nesantaika: į pa- 
darinius buvo žiūrima su panieka, o atitrūkti nuo šio 
mąstymo būdo ir sumanyti ką nors geresnio neįstengta. 
Tačiau įvardyti tuos padarinius norėta; ir kadangi vo- 
kiečių mentalitetas mechanistinę filosofiją galėjo įsisą- 
moninti tik (tariamai) tobuliausiai išreikštą, tai šitaip 
buvo pasakyta siaubinga tiesa: visa filosofija, visa be 
išimties, kuri tik yra grynai protinė, yra arba taps 
spinozizmu! Dabar kiekvienas buvo įspėtas dėl atsi- 
veriančios prarajos, visiems ji buvo aiškiai parodyta; 
buvo griebtasi vienintelio, kaip atrodė, dar įmanomo 
būdo; tas drąsus žodis galėjo sukelti krizę ir vokiečius 

apskritai atbaidyti nuo pražūtingos filosofijos, grąžinti 
juos prie širdies, vidinio jausmo ir tikėjimo. Mūsų laikais, 
kai toji mąstysena seniai nugrimzdusi į praeitį ir mums 
šviečia skaistesnė idealizmo saulė, tas teiginys nebūtų 
nei taip pat gerai suprantamas, nei grėstų panašiais 
padariniais*. 

O štai mūsų, kad nereikėtų daugiau prie to grįžti, 
nedviprasmiška nuomonė apie spinozizmą. Ši sistema 
yra fatalistinė ne dėl to, kad pagal ją daiktai egzistuoja 
Dieve, nes panteizmas, kaip aiškinome, neatmeta bent 
jau formalios laisvės galimybės, vadinasi, Spinoza'os 
fatalizmas turi turėti visai kitą, nuo tos sampratos 
nepriklausomą pamatą. Jo sistemos klaida visai ne ta, 
kad daiktus laiko esančiais Dieve, o ta, kad tai yra daiktai 
kaip abstrakti pasaulio esybių sąvoka, maža to - kaip 
pati nebaigtinė substancija, kuri jam taip pat daiktas. 
Todėl jo argumentai prieš laisvę yra grynai determi- 
nistiniai ir jokiu būdu ne panteistiniai. Jis ir valią laiko 
daiktu ir tada visai natūraliai daro išvadą, kad kiekvieno 
veikimo atveju ji turi būti determinuojama kito daikto, 


* Patarimas, kurį p. F. Schlegelis duoda Fichte'i jo paskutiniųjų 
darbų recenzijoje žurnale Heidelbergische Jahrbiicher der Literatur (Jg. 1, 
H. 6, S. 139) P, - nukreipti savo polemikos smaigalį vien į Spinoza'ą, 
nes tik jis pateikia tiek forma, tiek nuoseklumu užbaigtą panteizmo 
sistemą, kuri pagal pirma suformuluotą teiginį ir yra grynojo proto 
sistema, — tas patarimas gal ir gali būti naudingas, bet jis vis dėlto 
keistas tuo, kad p. Fichte nė kiek neabejoja spinozizmą (kaip spinozizmą) 
savo mokslo teorijoje jau sukritikavęs; ir jis visiškai teisus. O gal 
idealizmas visai nėra proto vaisius ir tariamoji nešlovinga garbė būti 
proto sistema iš tikrųjų priklauso tik panteizmui ir spinozizmui? 

o šis vėl kito, ir t.t. — iki begalybės. Štai kodėl jo sistema 
tokia be gyvasties, forma - bejausmė, sąvokos ir for- 
muluotės — skurdžios, apibrėžimai — tiesmuki: viskas 
kuo puikiausiai tinka abstrakčiam mąstymo būdui; iš 
čia visiškai logiškai išplaukia ir jo mechanistinis gamtos 
supratimas. Arba gal dar kas abejoja, kad jau vien 
dinaminis gamtos įsivaizdavimas turėtų iš esmės pa- 
keisti pagrindines spinozizmo nuostatas? Jei teorija apie 
daiktų buvimą Dieve sudaro visos sistemos pamatą, 
tai norint, kad ji galėtų tapti proto sistemos principu, 
pirmiausia ją reikia padaryti gyvybingą ir išplėšti iš 
abstraktybės nagų. O štai kokius bendro pobūdžio tei- 
ginius girdime: kad baigtinės esybės — ne kas kita, kaip 
Dievo modifikacijos arba padariniai! Kokią prarają bū- 
tina čia užpildyti! Į kiek klausimų reikia atsakyti! Galima 
būtų kietakūnį spinozizmą prilyginti Pigmaliono sta- 
tulai, kuriai reikia šiltu meilės alsavimu įkvėpti gyvybės; 
tačiau šitas palyginimas ne visai taiklus, nes spinozizmas 
panašus veikiau tik į eskizą, kuriame, jei jam būtų įkvėpta 
gyvybės, pastebėtume daugybę trūkstamų ir nebaigtų 
žymėti bruožų. Verčiau reikėtų jį lyginti su senoviniais 
dievybių atvaizdais, kuriuose dievybės, juo mažiau joms 
būdavo suteikta individualių gyvų bruožų, tuo paslap- 
tingesnės atrodydavo. Trumpiau sakant, tai - vienpusė 
realistinė sistema, kurios apibrėžimas skamba ne tokiu 
prakeiksmu kaip panteizmas, bet nepalyginamai teisin- 
giau apibūdina spinozizmo ypatybes ir, beje, ne pirmą 
kartą yra čia minimas. Būtų nuobodu kartoti visus tos 

problemos aiškinimus, randamus pirmuosiuose auto- 
riaus darbuose. Akivaizdus jo pastangų tikslas buvo 
parodyti realizmo ir idealizmo susipynimą. Pagrindinė 
Spinoza'os sąvoka, sudvasinta idealizmo principo (ir 
vienu svarbiu aspektu pakeista), aukštesniame gamtos 
ir atskleistos dinaminio prado ir jausmo bei dvasios 
vienovės nagrinėjimo lygmenyje įgijo gyvybingą pagrin- 
dą, iš kurio išaugo gamtos filosofija, kaip gryna fizika 
galėjusi egzistuoti ir pati savaime, bet visos filosofijos 
atžvilgiu visuomet laikyta tik viena, būtent realiąja jos 
dalimi, sugebančia pasidaryti tikra proto sistema tik 
tada, kai papildoma idealiąja dalimi, kur viešpatauja 
laisvė. Joje (laisvėje), teigia autorius, įvyksta paskutinis 
potencijos realizacijos aktas, dėl kurio visa gamta su- 
švinta gebėjimo justi, proto, pagaliau valios šviesa. 
Paskutinėje ir aukščiausioje instancijoje nėra jokios kitos 
būties kaip valios viešpatavimas; tai pirminė būtis ir 
jai vienai tinka visi jos predikatai - pagrindo nebuvimas, 
amžinumas, nepriklausymas nuo laiko, savęs teigimas. 
Visa filosofija siekia tik viena — rasti šitą aukščiausią 
išraišką. 

Iki to taško filosofiją mūsų laikais iškėlė idealizmas; 
ir tik nuo to lygmens galime pradėti mūsų objektą tirti, 
visai neketindami aptarinėti visų sunkumų, kurie laisvės 
sąvokos atžvilgiu iškyla iš vienpusės realistinės arba 
dogmatinės sistemos ir kurie seniai buvo nurodomi. 
Tačiau kad ir kaip aukštai idealizmas pakylėjo mus 
šioje srityje ir neabejojame, jog jis mums padovanojo 

pirmą tobulą formaliosios laisvės sąvoką, pats sau jis 
anaiptol nėra baigta sistema, ir kai tik pradedame norėti 
daugiau tikslumo ir apibrėžtumo, jo laisvės teorija vis 
dėlto palieka mus pasimetusius/ Pirmiausia pasakysime, 
kad į sistemą išsirutuliojusiam idealizmui anaiptol ne- 
pakanka teigti, jog „tikrai realūs tėra veikla, gyvenimas 
ir laisvė“, - tai teiginys, kurį ir subjektyvusis (pats savęs 
nesuprantantis) Fichte's idealizmas gali pakęsti; labiau 
reikia parodyti ir tai, kas priešinga: kad visko, kas tikra 
(gamtos, daiktų pasaulio), pagrindą sudaro veikla, gy- 
venimas ir laisvė arba, kaip sakytų Fichte, kad ne tik 
Aš yra viskas, bet ir priešingai — viskas yra Aš. Mintis 
galų gale padaryti laisvę visos filosofijos šerdimi iš- 
laisvino Žmogaus dvasią apskritai - ne vien savo paties 
atžvilgiu; ir moksle, visose jo srityse, ji padarė kur kas 
stambesnį perversmą negu kuri nors ankstesnė revo- 
liucija. Ši idealistinė sąvoka — tai tikra palaima mūsų 
laikų aukštesnės pakopos filosofijai ir ypač jos didesniam 
realizmui. Tegu tie, kurie jį vienaip ar kitaip vertina 
arba savinasi, pamąsto apie tai, jog pati pagrindinė 
jo prielaida yra laisvė; o! tada jie nagrinėtų ir suvok- 
tų jį visai kitokioje šviesoje!;/Tik tas, kuris yra ragavęs 
laisvės, gali jausti troškimą viską daryti pagal ją, 
išplėsti ją visai visatai. O tas, kuris ateina į filosofiją 
ne tuo keliu, tiktai velkasi kitiems iš paskos ir karto- 
ja jų veiksmus, nejausdamas, kodėl taip daro. Visada 
liks keista, kad Kantas, pirma atskyręs daiktus pačius 

savaime nuo reiškinių tik negatyviai, nepriklausymu 
nuo laiko, paskui metafiziniuose Praktinio proto kritikos 
aiškinimuose nepriklausomybę nuo laiko ir laisvę in- 
terpretavęs iš tikrųjų kaip koreliacines sąvokas, nežengė 
žingsnio toliau ir nepriėjo prie minties išplėsti šią 
vienintelę įmanomą teigiamą būties pačios savaime 
sąvoką ir daiktams, o tai būtų jį tiesiogiai pakylėję į 
aukštesnį teorinį lygmenį ir padėję įveikti negatyvizmą, 
jo teorinės filosofijos skiriamąjį bruožą. Tačiau, antra 
vertus, jei laisvė yra apskritai pozityvi būties pačios 
savaime sąvoka, tai Žmogaus laisvės tyrimas vėl nu- 
bloškiamas į bendrybę, kur galimumas būti mąstomam, 
vien kuriuoji buvo grindžiama, yra daiktų pačių savaime 
esmė./ Vadinasi, atskleisti žmogaus laisvės specifiniam 
skirtumui, kitaip sakant, tam, kas ją apibūdina, vien 
idealizmo neužtenka. Lygiai taip pat klaidinga būtų 
manyti, kad panteizmą esą pašalinęs ir sunaikinęs 
idealizmas, — tai nuomonė, kuri galėjo susidaryti, tik 
supainiojus panteizmą su vienpusiu realizmu. Juk pa- 
čiam panteizmui yra visai vis tiek, ar pavieniai daiktai 
glūdi absoliutinėje substancijoje, ar tokia pat daugybė 
pavienių valių - pirminėje valioje. Pirmuoju atveju 
panteizmas yra realistinis, antruoju — idealistinis, tačiau 
pagrindinė sąvoka lieka ta pati. Jau vien iš to matyti, 
kad didžiausių laisvės sąvokoje glūdinčių keblumų ne- 
gali įveikti nei pats vienas idealizmas, nei kokia nors 
kita dalinė sistema. Mat idealizmas pateikia, viena 

vertus, tik pačią bendriausią, antra vertus — tik formalią 
laisvės sąvoką. O realią ir gyvybingą laisvės sąvoką 
apibūdina tai, kad ji yra gėrio ir blogio galimybė. 
Tai pats painiausias visos laisvės teorijos klausimas; 
tas keblumas buvo jaučiamas nuo seno, ir jis yra ne 
vienos ar kitos sistemos, o daugiau ar mažiau visų 
dalykas*, bet akivaizdžiausiai susijęs su imanencijos 
sąvoka, nes arba tikras blogis pripažįstamas galimu - 
tada nori nenori reikia jį priskirti prie nebaigtinės 
substancijos ar prie pirminės valios, ir iš visų tobuliausios 
esybės sąvokos nebelieka nieko, — arba būtina vienaip 
ar kitaip blogio realumą neigti, o tuomet dingsta reali 
laisvės sąvoka. Ne mažesnis sunkumas atsiranda ir tuo 
atveju, jei daroma prielaida apie Dievo ir pasaulio esybių 
ryšio, tegu ir paties menkiausio, galimybę; netgi ir tada, 
jei tas ryšys apribojamas vien vadinamuoju concursus“ 
arba būtinu Dievo dalyvavimu jo kūrinių poelgiuose — 
dėl to dalyvavimo tenka konstatuoti esminę Dievo 
kūrinių priklausomybę nuo Dievo net ir laisvės pri- 
pažinimo sąlygomis, — Dievas vis tiek neišvengiamai 
tampa blogio bendrininku, nes leidimas veikti absoliučiai 
priklausomai esybei ne ką geresnis už bendrininkavimą; 
arba ir čia reikia vienaip ar kitaip neigti blogio realumą. 
Tezę, kad viskas, kas gera Dievo kūrinyje, eina iš Dievo, 


* Pono F. Schlegelio nuopelnas, kad veikale apie Indiją ir kituose 
darbuose atkreipė dėmesį į šį keblumą, su kuriuo susiduria ypač 
panteizmas; tiktai gaila, kad šis pastabus mokslininkas nepanoro 
išdėstyti savo paties pažiūros į blogio kilmę ir blogio bei gėrio santykį. 

būtina formuluoti ir šioje sistemoje. O jeigu manytume, 
kad blogyje esama šio to teigiama, tai ir šita teigiamybė 
eina iš Dievo. Čia galima tokia pastaba: blogio teigia- 
mybė - tiek, kiek ji yra teigiamybė — yra gėris. Dėl to 
blogis neišnyksta, bet tuo jis ir nepaaiškinamas. Juk jeigu 
tai, kas blogyje glūdi, yra gera, iš kur radosi tai, kur 
tas glūdintysis yra, toji baze, kuri iš tikrųjų ir sudaro 
tą blogį? Visai kitoks negu šis (nors dažnai, net ir 
pastaruoju metu, su juo painiojamas) yra teiginys, kad 
blogyje išvis nėra nieko teigiama arba, kitais Žodžiais 
tariant, kad blogis visai neegzistuoja (taip pat ir su 
kita teigiamybe arba joje), o visi poelgiai ir veiksmai 
yra daugiau ar mažiau teigiami ir skirtumą sudaro tik 
didesnis ar mažesnis tobulumo laipsnis; kadangi šiuo 
teiginiu nepagrindžiama priešybė, tai blogio čia nelieka 
nė kvapo. Tai - antroji galima prielaida dėl teiginio, 
jog viskas, kas pozityvu, eina iš Dievo. Jei taip, tai 
jėga, kuri reiškiasi blogyje, nors ir, tiesa, ne tokia tobula 
kaip ta, kuri glūdi gėryje, bet pati savaime arba ir 
nesiejant jos su tuo palyginimu, vis tiek yra tobulybė, 
kuri, kaip ir kiekviena kita tobulybė, turi būti kildinama 
iš Dievo. Tai, ką mes joje vadiname blogiu, yra tik 
mažesnis tobulumo laipsnis, laikomas trūkumu vien 
mūsų palyginime, bet iš tiesų tai nėra joks trūkumas. 
Neneigsime, jog tokia ir yra tikroji Spinoza'os pažiūra. 
Kas nors iš šitos dilemos galėtų mėginti išsisukti tokiu 
atsakymu: iš Dievo einanti teigiamybė - tai laisvė, kuri 
šiaip yra indiferentiška ir blogiui, ir gėriui. Tačiau jei 

šis indiferentiškumas bus mąstomas ne šiaip sau nei- 
giamai, o kaip gyva teigiama gėrio ir blogio galimybė, 
tai neįmanoma suprasti, kaip iš Dievo, laikomo ištisiniu 
gėriu, gali rastis blogio galimybė. Iš to matyti, pasakysime 
tarp kitko, kad jei laisvė iš tiesų yra tai, kas ji turi 
būti pagal šios sąvokos turinį (o ji neabejojamai tokia), 
tai ką tik minėtas mėginimas kildinti laisvę iš Dievo 
negali būti pripažintas teisingu, nes jeigu laisvė yra 
blogio galimybė, ji turi turėti nuo Dievo nepriklausomas 
šaknis. Visa tai gali kelti pagundą kristi į glėbį dualizmui. 
Tačiau dualizmo sistema, jeigu ji tikrai pateikiama kaip 
dviejų absoliučiai skirtingų ir vienas nuo kito nepri- 
klausomų pradų teorija, yra tiktai proto susidraskymo 
ir nevilties sistema. O jeigu pagrindinė blogoji esybė 
kokia nors prasme mąstoma kaip priklausoma nuo 
pagrindinės gerosios esybės, tai visas blogio kildinimo 
iš gėrio keblumas bus, tiesa, sutelktas vienoje esybėje, 
tačiau dėl to ne tik nesumažės, bet dar ir padidės. Net 
jeigu tartume, kad blogoji esybė iš pradžių buvo sukurta 
kaip gera ir dėl savo kaltės atskilo nuo pirminės esybės, 
tai pirmo Dievui priešingos veiklos pasireiškimo vis tiek 
dar nepaaiškino nė viena ligšiolinė sistema. Pagaliau 
jeigu atmestume ne vien tapatumą, bet ir bet kokią 
pasaulio esybių sąsają su Dievu ir visą jų dabartinę 
būtį, taigi ir pasaulio būtį, laikytume atitolimu nuo 
Dievo, keblumas šiek tiek sumažėtų, tačiau neišnyktų. 
Juk kad galėtų išplaukti iš Dievo, pasaulio esybės jau 
turėjo kaip nors egzistuoti, vadinasi, emanacijos teorijos 

niekaip negalima priešpriešinti panteizmui, nes ji, pri- 
pažindama pirminį daiktų egzistavimą Dieve, drauge 
akivaizdžiai pripažįsta ir panteizmą. Atitolimą būtų 
galima tik štai kaip aiškinti: arba jis įvyko ne daiktų, 
o Dievo noru — tada nelaimės ir pykčio būsenon juos 
įstūmė Dievas, vadinasi, jis yra tos būsenos priežastis 
ir kaltininkas; arba jis įvyko abiem pusėms netyčia dėl, 
kaip sako kai kurie, tam tikro esybės pertekliaus - visiškai 
niekuo nepagrįsta nuomonė; arba jį tyčia sukėlė daiktai, 
atsiplėšdami nuo Dievo, vadinasi, tai padarinys kaltės, 
kurią lydi vis didesnis nuosmukis; tada toji pirmoji kaltė 
jau pati yra blogis ir todėl nepaaiškina savo kilmės. 
Tačiau be šitos pagalbinės prielaidos, kuri, aiškindama 
blogio kilmę pasaulyje, visiškai sunaikina gėrį ir pakeičia 
panteizmą pandemonizmu, emanacijos sistemoje visai 
išnyksta bet kokia gėrio ir blogio priešprieša: gėris, 
pereidamas be galo daug tarpinių pakopų ir palengva 
silpnėdamas, prapuola ten, kur gėrio nė kvapo nebėra; 
panašiai Plotinas* išradingai, bet neįtikinamai aprašo 
pirminio gėrio perėjimą į materiją ir blogį. Jo nuomone, 
vykstant nepaliaujamam subordinacijos ir tolimo pro- 
cesui, galiausiai prieinama prie pabaigos, kai nebegali 
nieko rastis, ir kaip tik tai (kas nepajėgia toliau pro- 
dukuoti) yra blogis. Arba, kitaip sakant, jei esama ko 
nors, kas eina po pirmo dalyko, turi būti ir tai, kas 


* Plotinos. Ennead. I, L. VIII, c. 8. 

yra paskutinis, kuriame iš to pirmo dalyko nieko nebėra, 
ir tai yra materija ir blogio būtinybė. 

Šie samprotavimai rodo, jog būtų neteisinga suversti 
visą tos problemos naštą vienai sistemai, juo labiau 
kad tariamai aukštesnio rango jai priešinga sistema taip 
pat mus mažai patenkina. Negelbsti čia ir idealizmo 
bendrybės. Su tokiomis abstrakčiomis Dievą interpre- 
tuojančiomis sąvokomis kaip actus purissimus“, kurių 
nemaža prigalvojo senesnių laikų filosofija arba vis 
kuria, stengdamasi kaip įmanydama atitolinti Dievą nuo 
gamtos, naujųjų laikų filosofija, nieko nenuveiksi. Dievas 
yra šiek tiek realesnis dalykas negu vien dorovinė 
pasaulio tvarka, ir turi savo gelmėse visai kitų ir daug 
gyvybingesnių varomųjų jėgų, negu jam priskiria abst- 
rakčiai mąstantys idealistai su savo menkavertėmis 
subtilybėmis. Vengimas to, kas bent kiek realu, manant, 
kad ir menkutis susilietimas su tikrove gali sutepti 
dvasią, turi, be abejo, nukreipti akis ir nuo blogio kilmės 
klausimo. Idealizmas, negrindžiamas gyvybingu realiz- 
mu, tampa lygiai tokia pat tuščia ir abstrakčia sistema 
kaip Leibnizo, Spinoza'os ar kitos dogminės sistemos. 
Bendras visos naujųjų laikų Europos filosofijos (pra- 
dedant Descartes'u) trūkumas yra tas, kad gamta jai 
neegzistuoja ir kad ji neturi gyvybingo pamato. Dėl 
to Spinoza'os realizmas toks pat abstraktus kaip ir 
Leibnizo idealizmas. Idealizmas - tai filosofijos siela, 
o realizmas - jos kūnas; tik abu drauge sudaro gyvybingą 
visumą. Realizmas negali duoti filosofijai principo, bet 

turi būti pamatu ir priemone, tuo, į ką idealizmas 
realizuojasi, virsta kūnu ir krauju. Jei filosofija neturi 
šito gyvybingo pamato, kuris paprastai yra ženklas, jog 
ir idealusis principas ją iš pradžių menkai teveikė, tai 
ji pasimeta tose sistemose, kurių abstrakčios sąvokos 
apie savaiminį buvimą, modifikacijas ir t.t. smarkiai 
kertasi su tikrovės gyvybingumu ir įvairove. O tada, 
kai idealusis principas tikrai labai stipriai veikia, bet 
nepajėgia rasti taikančios ir tarpininkaujančios bazės, 
jis sukelia aklą ir audringą entuziazmą, virstantį su- 
sidraskymu arba, kaip įvyko su frygų deivės Žyniais, 
išsikastravimu; filosofijoje taip nutinka, kai atsisakoma 
proto ir mokslo. 

Mums atrodė būsiant teisinga šį veikalą pradėti kai 
kurių esminių sąvokų, kurios jau seniai, bet ypač nau- 
jaisiais laikais, buvo iškraipomos, patikslinimu. Todėl 
visas čia iki šiol pateiktas pastabas reikėtų laikyti tik 
mūsų tikrojo tyrimo įvadu. Mes jau sakėme: vien tikros 
gamtos filosofijos principais įmanoma pagrįsti tas pa- 
žiūras, kurios visiškai atitinka čia iškeltą uždavinį. Todėl 
neneigiame, jog ši teisinga pažiūra jau seniai buvo 
nesvetima kai kuriems mąstytojams. Būtent jie, nepabūgę 
nuo seno tikrajai filosofijai skiriamų keiksmažodžių, 
tokių kaip materializmas, panteizmas ir pan., ieškojo 
gyvybingo gamtos pamato ir, priešingai dogmatikams 
bei abstrakčiai mąstantiems idealistams, kuriuos atmetė 
kaip mistikus, buvo tikri gamtos filosofai (abiem šio 
žodžio reikšmėmis). 

Mūsų laikų gamtos filosofija pirmiausia nustatė moks- 
linį skirtumą tarp esybės, egzistuojančios savaime, ir 
esybės, sudarančios tik egzistencijos pagrindą. Šis sky- 
rimas gyvuoja nuo pirmo jo mokslinio suformulavimo*. 
Nepaisant to, kad kaip tik šioje vietoje gamtos filosofija 
ryžtingiausiai nusisuka nuo spinozizmo, Vokietijoje iki 
šiol vis teigiama, jog jos metafiziniai principai sutampą 
su Spinoza'os; ir nors kaip tik šis skyrimas sudaro 
puikiausią pagrindą gamtai nuo Dievo atskirti, tai 
netrukdė apkaltinti ją Dievo ir gamtos maišymu. Ka- 
dangi mūsų tyrimas remiasi būtent tokiu skyrimu, tebus 
leista pastarąjį pagrįsti šiais aiškinimais. 

Kadangi iki Dievo arba ne Dieve nėra nieko, tai 
jo egzistencijos pagrindas turi būti jame pačiame. Su 
tuo sutinka visi filosofai; tačiau apie šį pagrindą jie 
kalba tik kaip apie sąvoką, nesuteikdami jai nieko realaus 
ir tikro. Tas Dievo egzistavimo pagrindas, kuris yra 
Dieve, nėra Dievas absoliutine, t.y. egzistencine prasme, 
nes tai tik jo egzistavimo pagrindas. Jis yra gamta Dieve - 
nors nuo jo ir neatskiriama, bet vis dėlto skirtinga esybė. 
Paaiškinti šitą santykį galima traukos jėgos ir šviesos 
santykio analogija gamtoje. Traukos jėga eina pirm 
šviesos kaip jos amžinas tamsus pagrindas, kuris pats 
nėra actu“, ir pasprunka į naktį, kai tik pateka šviesa 


* Žr. Zeitschr. für specul. Physik. Bd. 11, H. 2, $ 54 pastabą, taip 
pat § 93 1 pastabą ir paaiškinimą p. 114". 

(tai, kas egzistuoja). Net pati šviesa nenuima visiškai 
antspaudo, kuriuo ji užantspauduojama*. Kaip tik todėl 
ji nėra nei grynoji esmė, nei aktualioji absoliučios ta- 
patybės būtis, o tiktai išplaukia iš jos prigimties**; arba 
jiyra toji tapatybė, laikoma tam tikra potencija: nes, 
beje, ir tai, kas, pavyzdžiui, traukos jėgai pasirodo kaip 
egzistuojantis dalykas, savaime vėl priklauso pagrindui, 
todėl apskritai gamta yra viskas, kas yra anapus ab- 
soliučios tapatybės absoliučios būties***. Tarp kitko, dėl 
minėto traukos jėgos ėjimo pirm šviesos būtina pasakyti, 
kad jo nereikia mąstyti nei kaip „ėjimo pirma“ laiko, 
nei kaip esybės prioriteto. Rate, kuriame viskas darosi 
iš visko, nėra prieštaravimo, kad tai, kas generuoja viena, 
vėl yra jo generuojama. Čia nėra nei to, kas pirmas, 
nei to, kas paskutinis, nes viskas sąlygoja vienas kita, 
niekas nėra kitu ir vis dėlto nieko nėra be kito. Dievas 
turi vidinį savo egzistencijos pagrindą, kuris eina pirm 
jo kaip egzistuojančiojo; bet lygiai taip pat Dievas yra 
pagrindo prius'“, nes pagrindas savaime nebūtų įma- 
nomas, jeigu Dievas neegzistuotų actu. 

Prie tokio skyrimo mus veda daiktais besiremiantis 
samprotavimas. Iš pradžių reikia visiškai atmesti ima- 
nencijos sąvoką, nes ja reiškiamas negyvas daiktų bu- 
vimas Dieve. Mes labiau linkę manyti, kad vienintelė 


* Op. cit, p. 59-60. 
** Op. cit., p. 41. 
** Op. cit, p. 114. 

daiktų prigimtį atitinkanti sąvoka yra tapsmas. Tačiau 
tapti Dieve daiktai, apskritai imant, negali, nes jie toto 
genere? arba, tiksliau sakant, be galo nuo jo skiriasi. 
O kad jie būtų nuo Dievo atskirti, jų tapsmo pagrindas 
turi būti kitoks negu Dievas. Bet kadangi ne Dieve nieko 
būti negali, tai šį prieštaravimą įmanoma pašalinti tik 
pripažįstant, jog daiktų pagrindą sudaro tai, kas pačiame 
Dieve nera Jis pats*, kitais žodžiais tariant, tai, kas yra 
jo egzistencijos pagrindas. Jei šitą dalyką norėtume 
padaryti suprantamesnį šiaip žmogui, galėtume pasakyti 
taip: tai yra troškimas, kurį jaučia amžinai vienintelis, 
pačiam save generuoti. Šis troškimas nėra pats tas 
vienintelis, bet vis tiek jis yra su juo vienodai amžinas. 
Jis nori Dievą, t.y. nepaaiškinamą vienovę, generuoti, 
bet jame pačiame dar nėra vienovės. Analizuojamas 
atsietai, jis yra valia, bet tokia, kurioje nėra proto, ir 
todėl tai - nesavarankiška ir netobula valia, nes protas 
iš tikrųjų yra valios valia. Vis dėlto jis yra proto valia — 
jo potroškis ir ilgesys: ne sąmoninga, o nujaučianti valia, 
kurios nuojauta yra protas. Mes kalbame apie troškimo 
esmę apskritai, esmę, į kurią būtina atkreipti akis, nors 
ją seniai išstūmė aukštesnis iš jos kilęs pradas ir ją 


* Tai vienintelis tikras dualizmas, būtent tas, kuris neprieštarauja 
ir vienovei. Pirma kalbėjome apie modifikuotą dualizmą, pagal kurį 
blogio pradas ne lydi gėrį, o jam pajungtas. Vargu ar galima baimintis, 
kad kas nors čia nustatytą santykį supainios su anuo dualizmu, pagal 
kurį tai, kas pajungta, subordinuota, yra iš esmės blogas pradas ir 
kaip tik todėl jo kilmė iš Dievo lieka visai nesuprantama. 

suvokti galime ne juslėmis, o tik dvasia ir mintimis. 
Dėl amžino savęs apreiškimo pasaulyje, kokį dabar jį 
matome, viskas yra sureguliuota, sutvarkyta ir turi 
formą; bet pagrindą vis dar sudaro tai, kas nepaklūsta 
taisyklėms — tarsi tai galėtų vėl staiga prasiveržti, ir 
niekur nematyti, kad tvarka ir forma galėtų kur būti 
pirminiai dalykai; susidaro įspūdis, jog tvarka esanti 
padaryta pirmykščiame chaose. Tai ir yra tas neap- 
čiuopiamas daiktų realumo pamatas, toji niekuomet 
neišnykstanti liekana, tai, kas net didžiausiomis pastan- 
gomis nesiduoda paverčiama protu, bet amžinai lieka 
pagrindu. Iš šito neprotiška ir radosi protas tikrąja šio 
žodžio prasme. Be tos pirm einančios tamsos nėra Dievo 
kūrinių realumo; tamsa — jų būtinas paveldas. Vien tik 
Dievas - Jis, pats egzistuojantis - gyvena grynoje šviesoje, 
nes tik jis vienas yra savaime. Žmogaus puikybė šiaušiasi 
prieš šitą kilmę iš pagrindo ir mėgina pateikti net 
dorovinių kontrargumentų. Ir vis dėlto mes nežinome 
nieko, kas galėtų žmogų labiau skatinti iš visų jėgų 
veržtis į šitą šviesą negu suvokimas nakties tamsos, 
iš kurios jis buvo pakylėtas į būtį. Moteriškas verkš- 
lenimas dėl to, kad neprotiška šitaip padaroma proto 
priežastimi, naktis — šviesos pradžia, remiasi — tiesa, 
tik iš dalies — dalyko nesuvokimu (nesupratimu, kaip 
pagal šitą pažiūrą vis dėlto gali išlikti kaip sąvoka proto 
ir esybės prioritetas); tačiau tos aimanos išreiškia ir 
tikrą šiuolaikinių filosofų sistemą, filosofų, kurie mielai 
norėtų padaryti fumum ex fulgore“, bet tam neužtenka 

net prievartinės Fichte's precipitacijos. Kiekvienas gi- 
mimas — tai gimimas iš tamsos į šviesą; grūdas turi 
būti įbertas į Žemę ir mirti tamsoje, kad prasikaltų 
gražesnis šviesos stiebas ir suvešėtų saulės spinduliuose. 
Žmogus įgauna pavidalą motinos įsčiose; ir tik iš tam- 
sybės to, kas nėra protas (iš jausmo, troškimo - tos 
nuostabios pažinimo gimdytojos) išauga šviesiausios 
mintys. Taigi taip turime įsivaizduoti pirminį potroškį, 
kuris, tiesa, krypsta į protą, nors jo dar nepažįsta, 
panašiai kaip mes, troškimo bei ilgesio apimti, reika- 
laujame nežinomo bevardžio gėrio, kuris, save nujaus- 
damas, juda kruta lyg banguojanti audringa jūra, ne- 
lyginant Platono materija, stimuliuojamas tamsaus ir 
neaiškaus dėsnio ir nesugebėdamas sukurti sau ko nors 
pastovaus. Bet iš šito troškimo, kuris, būdamas dar 
tamsiu pagrindu, yra pirmas dieviškosios būties pasi- 
reiškimas, pačiame Dieve gimsta vidinis refleksyvus 
įvaizdis, per kurį — nes jis negali turėti kito objekto 
kaip Dievą - Dievas išvysta save patį gyvavaizdyje. 
Tas įvaizdis - tai pirmas aktas, kuriuo Dievas, absoliučiai 
imant, yra realizuotas, nors tik pats savyje; tą įvaizdį 
pradžioje turi Dievas ir jisai yra Dieve pagimdytas 
Dievas. Tas įvaizdis yra kartu protas — ano troškimo 
ir ilgesio žodis* — ir amžinoji dvasia, jaučianti savyje 
žodį ir drauge begalinį troškimą; skatinama meilės, kuria 


* Ta prasme, kaip kad sakoma: mįslių kalba. 

pati yra, ji ištaria tą žodį; dabar protas kartu su troškimu 
tampa laisvai kuriančia ir visagale valia ir ima darbuotis 
chaotiškoje gamtoje kaip savo stichijoje arba naudoti 
ją kaip savo įrankį. Pirmas proto veiksmas gamtoje — 
tai jėgų suskaidymas, nes tik taip gali būti atskleista 
joje nesąmoningai, tarsi sėkloje, bet būtinai esanti vie- 
novė; čia yra panašiai kaip su tuo žmogumi, kuris geidžia 
ką nors sukurti: į tą jo tamsų troškimą ateina šviesa 
tuomet, kai minčių - susijusių viena su kita ir trukdančių 
viena kitai prasiveržti - makalynėje mintys ima skaidytis 
ir pradeda ryškėti gelmėse slypinti, viską sau pajungusi 
vienovė; arba panašiai kaip su augalu, kai, skleidžiantis 
ir plėtojantis jo galioms, tamsūs traukos pančiai su- 
trūksta ir išskaidytoje medžiagoje išryškėja joje slypėjusi 
vienovė. Kadangi ši (pradinės gamtos) esmė yra ne kas 
kita, kaip amžinas Dievo egzistencijos pagrindas, tai 
joje pačioje turi glūdėti, nors ir po devyniais užraktais, 
Dievo esmė, nelyginant gelmės tamsoje spindinti gyvybės 
kibirkštėlė. Tačiau proto sužadintas troškimas dabar 
stengiasi tą savyje sugriebtą gyvybės kibirkštį išlaikyti 
ir užsklęsti — kad visuomet jame liktų pagrindas. Va- 
dinasi, kai protas arba į pradinę gamtą įdėtoji šviesa, 
stimuliuodama į save patį grįžti siekiantį troškimą 
skaidyti jėgas (atsisakyti tamsos), kaip tik šituo skai- 
dymusi iškelia atskaidoje glūdinčią vienovę, joje sly- 
pinčią gyvybės kibirkštį, iš pradžių atsiranda kažkas 
suvokiama ir paskira, bet ne dėl išorinio pobūdžio 
įsivaizdavimo, o dėl įvaizdžio tikro su-sidarymo, kai 

atsirandantysis į gamtą įdaromas, arba, dar tiksliau 
sakant, pažadinamas, kai protas iškelia atsiskyrusiame 
pagrinde slypinčią vienovę arba idėją. Šitame skaidymesi 
atsiskyrusios (bet ne visai išsiskyrusios) jėgos sudaro 
medžiagą, iš kurios paskui formuojamas kūnas; o gyvasis 
ryšys, atsirandantis skaidymosi procese - vadinasi, iš 
natūralaus pagrindo gelmių - kaip jėgų centras, yra 
siela. Kadangi pirminis protas sielą iškelia iš nuo jo 
nepriklausomo pagrindo kaip vidinį reiškinį, dėl to ji 
pati lieka taip pat nuo jo nepriklausoma - kaip ypatinga 
ir sau egzistuojanti esybė. 

Nesunku suprasti, kad troškimui priešinantis — tai 
būtina tobulam gimimui — centrinė jėgų sąsaja yra tik 
pakopomis vykstančiame procese ir kad kiekvienoje jėgų 
skaidymosi pakopoje gamtoje atsiranda nauja esybė, 
kurios siela juo tobulesnė, juo daugiau toje esybėje esama 
suskaidyta to, kas kitose yra dar nesuskaidyta. Parodyti, 
kaip kiekvienas tolesnis procesas vis labiau artėja prie 
gamtos esmės, kol pačioje aukščiausioje jėgų skaidymosi 
pakopoje atsiveria giliausiai glūdintis branduolys, yra 
užbaigtos gamtos filosofijos uždavinys. Šio darbo tikslui 
esminga tik štai kas. Kiekviena nurodytu būdu gamtoje 
atsiradusi esybė turi dvejopą pradą, kuris iš tikrųjų yra 
vienas, tik nagrinėtinas dviem galimais požiūriais. Pir- 
mas pradas yra tai, kuo esybės atskirtos nuo Dievo 
arba kuo jos yra tik pagrinde; tačiau kadangi tarp to, 
kas pagrinde pirma sudaryta, ir to, kas pirma sudaryta 
prote, vis dėlto esama pirminės vienovės ir kūrimo 

proceso esmę sudaro tik pradinio tamsaus prado vidinė 
transmutacija arba virtimas šviesa (nes protas arba į 
gamtą įdėta šviesa ieško pagrinde iš tikrųjų tik jam 
giminingos, į vidų nukreiptos šviesos), tai iš prigimties 
tamsus pradas yra kaip tik tas, kuris taip pat virsta 
šviesa, ir abu pradai, nors tik iš dalies, kiekvienoje gamtos 
esybėje sutampa. Tas pradas, kadangi jis eina iš pagrindo 
ir yra tamsus, yra kūrinio sava valia, kuri tačiau, 
nebūdama dar pakylėta iki visiškos savo ir šviesos (kaip 
proto prado) vienovės, t.y. jos nepasiekusi, tėra tik aistra 
arba geismas, kitaip sakant, akla valia. Šitai kūrinio 
savai valiai priešprieša yra protas kaip universali valia: 
jis naudojasi kūrinio sava valia tarsi paprasčiausiu 
įrankiu. Bet kai galiausiai, visoms jėgoms toliau kintant 
ir skaidantis, slapčiausias ir giliausias pradinės tamsos 
taškas esybėje virsta ištisine šviesa, tai šitos esybės valia, 
kuri, būdama pavienė, irgi tėra dalinė valia, pati savaime 
arba kaip visų kitų dalinių valių centras sutampa su 
pirmine valia arba protu, vienu žodžiu - iš abiejų dabar 
atsiranda vieninga visuma. Šitas giliausio centro pa- 
kylėjimas į šviesą nevyksta jokiame kitame mums re- 
gimame kūrinyje, išskyrus žmogų. Žmoguje sutelkta visa 
tamsiojo prado galia ir taip pat — visa šviesos jėga. 
Jame - ir giliausia gelmė, ir aukščiausias dangus, arba 
abu centrai kartu. Žmogaus valia — tai amžiname 
troškime slypintis dar vien pagrinde esančio Dievo 
želmuo, tai gilumoje tūnantis dieviškas gyvybės vaizdas, 
kurį Dievas išvydo, kai valią vertė gamta. Tik jame 

(žmoguje) Dievas pamilo pasaulį; ir kaip tik šitas Dievo 
gyvavaizdis centre pasigriebė troškimą, kai tas virto 
priešprieša šviesai. Kadangi Žmogus kilęs iš pagrindo 
(buvo kurtas), jame glūdi santykinai nuo Dievo nepri- 
klausomas pradas; bet dėl to, kad šitas pradas, nors 
savo pagrindu nesiliaudamas buvęs tamsus, yra nu- 
tviekstas šviesos, jame atsiranda kai kas daugiau — 
gimsta dvasia. Tik amžinoji dvasia ištaria Žodį arba 
vienovę į gamtą. Tačiau ištartas (realus) Žodis — tai 
tik šviesos ir tamsos (balsių ir priebalsių) vienovė. Tiesa, 
abu šiuos pradus turi visi daiktai, bet juose nėra visiškos 
tų pradų dermės dėl netobulumo to, kas radosi iš 
pagrindo. Taigi tik žmoguje iki galo išsakomas visuose 
daiktuose dar laikytas ir nebaigtas tarti Žodis. Bet 
ištartame žodyje atsiskleidžia dvasia, t.y. Dievas kaip 
egzistuojantis actu. Siela, būdama gyva abiejų pradų 
tapatybė, yra dvasia, o dvasia yra Dieve. Jei Žmogaus 
dvasioje abiejų pradų tapatybė būtų tokia pat neišski- 
riama kaip Dieve, tai tarp žmogaus ir Dievo nebūtų 
skirtumo, t.y. Dievas kaip dvasia neapsireikštų. Vadinasi, 
ta vienovė, kuri Dieve nedaloma, žmoguje turi būti 
daloma -— ir tai sudaro gėrio ir blogio galimybę. 
Mes labai ryžtingai teigiame blogio galimybę ir pa- 
mėginsime pirma paaiškinti, kas yra pradų nedalomybė. 
Blogio realizacija tikrovėje butų visai kito tyrimo ob- 
jektas. Iš gamtos pagrindo paimtas pradas, kuris žmogų 
skiria nuo Dievo, yra buvimas pačiu savimi, dėl vie- 
novės su idealiuoju pradu tampantis dvasia. Tas bu- 

vimas pačiu savimi, toji patybė, yra dvasia, arba: žmo- 
gus yra dvasia kaip savarankiška, atskira (atskirta nuo 
Dievo) būtybė, o tas junginys sudaro asmenybę. Dėl 
to, kad patybė yra dvasia, ji drauge pakylėta iš kūrinio 
į nekūrinio lygmenį; ji yra valia, išvystanti save pačią 
visiškai laisvą, ji nebėra gamtoje kuriančios universa- 
liosios valios įrankis, o egzistuoja virš gamtos ir ne 
joje. Dvasia viršesnė už šviesą, nes ji gamtoje iškyla 
virš šviesos ir tamsos prado vienovės. Vadinasi, būdama 
dvasia, patybė yra nevaržoma nė vieno iš abiejų pradų. 
Tačiau ji, arba sava valia, yra tik dėl to dvasia ir todėl 
laisva arba viršesnė už gamtą, kad ji tikrai paversta 
pirmine valia (šviesa); taigi nors ji (kaip sava valia) 
pagrinde dar lieka (nes pagrindas turi būti visuomet) — 
panašiai kaip skaidriame kūne iki tapatybės su šviesa 
išaukštinta materija dėl to nenustoja buvusi materija 
(tamsiuoju pradu), — bet lieka tik kaip aukštesnio prado, 
šviesos, turėtoja arba tarsi jo indas. Bet patybė, turė- 
dama dvasią (nes ji valdo šviesą ir tamsą) - jeigu tai 
nėra amžinosios meilės dvasia, — gali nuo šviesos at- 
siskirti, arba savo valia gali siekti būti tuo, kuo ji yra 
tik susitapatinusi su universaliąja valia, būtent daline 
valia, tuo, kuo įmanoma būti tik liekant centre (taip 
kaip rami valia ramiame gamtos pagrinde dėl to ir 
yra universali valia, kad lieka pagrinde), taip pat ji 
gali būti periferijoje, arba kūriniu (nes kūrinių valia 
yra, žinoma, ne pagrinde; bet tada ji tėra dalinė valia — 
ne laisva, o susaistyta). Taigi šitaip Žmogaus valioje 


57 


F.W.J. SCHELLING 


patybė, tapusi dvasia, atsiskiria nuo šviesos (nes dvasia 
viršesnė už šviesą), t.y. įvyksta neatskiriamų Dieve 
pradų skilimas. Jeigu, priešingai, Žmogaus sava valia 
kaip centrinė valia lieka pagrinde ir išsaugomas die- 
viškasis pradų santykis (panašiai kaip valia gamtos 
centre niekad neiškyla virš šviesos, o lieka po ja pa- 
grinde kaip bazė) ir jeigu vietoj nesantaikos dvasios, 
kai savąjį pradą siekiama atskirti nuo bendrojo, savoje 
valioje viešpatauja meilės dvasia, tai tada valia yra 
dieviška tiek pobūdžiu, tiek sudėtimi. O tai, kad toks 
savos valios iškilimas yra blogis, ryškėja iš šių sam- 
protavimų. Valia, kuri peržengia savo antgamtiškumą, 
kad, būdama bendra, pasidarytų drauge daline ir su- 
kuriama, siekia apversti aukštyn kojomis pradų santykį, 
pagrindą padaryti viršesnį už priežastį, dvasią, kurią 
gavo tik centrui, panaudoti ne jam ir prieš kūrinį, dėl 
to kyla suirutė pačioje valioje ir už jos ribų. Į Žmogaus 
valią reikia žiūrėti kaip į gyvų jėgų sąjungą; kol toji 
valia neišardo vienovės su universalia valia, tol jėgos 
taip pat išlaiko dievišką saiką ir pusiausvyrą. Bet vos 
tik sava valia pasitraukia iš centro kaip jai priklau- 
sančios vietos, išyra ir jėgų sąjunga; vietoj sąjungos 
dabar viešpatauja tik dalinė valia, kuri nebesugeba kaip 
pirminė valia suvienyti ir pajungti sau jėgų ir todėl 
turi siekti iš atsiskyrusių viena nuo kitos jėgų, iš su- 
kilusios geidulių ir aistrų kariuomenės (kur kiekviena 
pavienė jėga irgi yra aistra ir geismas) formuoti arba 
organizuoti savo atskirą gyvenimą, kuris galimas dėl 

to, kad blogyje vis dar tebegyvuoja pirmoji jėgų sąjunga, 
gamtos pagrindas. Bet kadangi šitas gyvenimas negali 
būti tikras — toks jis galėtų būti tik esant pirminiam 
pradų santykiui, — tai atsiranda nors ir savas, tačiau 
klaidingas, melo gyvenimas, nerimo ir pražūties būsena. 
Geriausias palyginimas čia būtų liga; kai dėl piktnau- 
džiavimo laisve gamtoje sukeliama netvarka — gyvas 
blogio arba nuodėmės paveikslas. Universalaus masto 
liga neatsiranda niekad, jei į paviršių neišsiveržia pa- 
grinde slypinčios jėgos: ji pradeda reikštis tada, kai 
jautrusis pradas, kuris kaip vidinis jėgų saitas turėtų 
viešpatauti gilumos tyloje, pats suaktyvėja arba kai 
sudirgęs Archėjas?! palieka savo ramią buveinę centre 
ir išeina į periferiją. Ir priešingai: esminis gydymas - 
tai periferijos ir centro santykio atkūrimas; pereiti iš 
ligos į sveikatą galima iš tiesų tik priešinga kryptimi — 
grąžinant atsiskyrusią ir pavienę gyvastį į esybės vidinę 
šviesą, kur vėl įvyksta skilimas (krizė). Ir dalinės ligos 
priežastis yra tik ta, kad tai, kas savo laisvę arba gyvastį 
turi vien dėl to, jog liktų visumoje, stengiasi būti savimi. 
Nors liga šiaip jau nėra kas nors esminga -Ĵ iš tikrųjų 
tai tik gyvenimo regimybė, tik meteoriškas jo reiškinys, 
svyravimas tarp būties ir nebūties, — bet jausmui ji yra 
tikrai labai reali; tas pat ir su blogiu. 

Šitą vienintelę teisingą blogio sampratą, pagal kurią 
blogio esmę sudaro teigiamas pradų pertvarkymas arba 
atvertimas, mūsų laikais vėl iškėlė ir labai prasmin- 
gomis analogijomis iš fiziologijos srities, tiksliau sakant, 

blogio ir ligos analogijomis aiškino daugiausia Franzas 
Baaderis* %. Visi kiti blogio aiškinimai vienodai ne- 
patenkina nei proto, nei dorovinės sąmonės. Visų jų 
esmė ta, kad blogį pašalina kaip teigiamą priešybę ir 
sumenkina jį iki malum metaphysicum“* arba laiko nei- 
giama kūrinio netobulumo sąvoka. Dievas negalėjo, 
sako Leibnizas, padaryti žmogų visiškai tobulą, nepa- 
darydamas jo Dievu; tai pasakytina ir apie visas su- 
kurtas esybes apskritai; todėl reikėjo įvairių tobulumo 
laipsnių ir visų jo apribojimo rūšių. Į klausimą „Iš kur 


* Veikaluose „Uber die Behauptung, daß kein ūbler Gebrauch der 
Vernunft sein kann”. - Morgenblatt, 1807, Nr. 197 ir „Über Starres 
und Fließendes”. - Jahrbücher der Medicin als Wissenschaft. Bd. 3, H. 
2. Palyginimui ir tolesniam aiškinimui pateikiame su mūsų tema 
susijusią antrojo straipsnio gale (p. 203) esančią pastabą: „Puikus 
pavyzdys čia gali būti paprasta ugnis (kaip siaubinga, ryjanti, naikinanti 
liepsna), priešinga vadinamajai organinei, gaivinančiai gyvenimo lieps- 
nai; ăı ugnis ir vanduo jungiasi į vieną (augantį) pagrindą, o ten 
jie nesantaikoje skiriasi. Tačiau organiniame procese nei ugnis, nei 
vanduo nebuvo tokie, kokie šiaip yra, t.y. atsiskyrusios sferos: ugnis 
buvo centras (mysterium), o vanduo - atvirybė arba periferija, ir kaip 
tik tada, kai atsiverdavo, pakildavo, užsidegdavo pirma ir -drauge 
užsiverdavo antra, ateidavo liga arba mirtis. Taigi toks, apskritai imant, 
yra kiekvieno kūrinio gyvenimo Aš individualybė, paprasčiausiai - 
jo bazė, pamatas arba natūralus centras; bet kai ugnis liaujasi buvusi 
funkciniu centru ir valdingai išsiveržia į periferiją, ji suliepsnoja kaip 
(užsidegusio Aš) savimeilės ir egoizmo tantališkas įniršis. Iš © dabar 
pasidaro O, o tai reiškia: vienoje vienintelėje planetų sistemos vietoje 
anas tamsus gamtos centras yra uždarytas, latentinis, ir būtent todėl 
yra šviesos šaltinis: įleidžia aukštesnę sistemą (įgalina prasiskverbti 
šviesos spindulį arba atsiskleisti idealybę). Taigi kaip tik dėl to šita 
vieta yra atviras taškas (saulė, širdis, akis) sistemoje; o jeigu ir ten 
pakiltų ir atsivertų tamsusis gamtos centras, tai eo ipso ? užgestų šviesos 
taškas — šviesa virstų sistemoje tamsa, arba užgestų saulė!“ 

blogis?“ atsakome: iš idealios kūrinio prigimties, kiek 
ji priklauso nuo amžinų Dievo prote glūdinčių tiesų, 
bet ne nuo jo valios. Amžinų tiesų sritis — tai idealioji 
blogio ir gėrio priežastis, ir ja reikia pakeisti senovės 
filosofų materiją“. Šiaip jau, teigia Leibnizas kitoje vie- 
toje, esama dviejų pradų - tai protas ir valia, bet abu 
yra Dieve. Protas gimdo blogio pradą, nors pats dėl 
to nepasidaro blogas; jis pateikia gamtos esybes tokias, 
kokios jos yra pagal amžinas tiesas; jame glūdi blogio 
prielaida, o valia siekia vien gėrio**. Šios išimtinės 
blogio galimybės Dievas nesukūrė, nes protas nėra jo 
paties priežastis*““. 

Nors šitas proto ir valios kaip dviejų pradų Dieve 
skyrimas - juo pirminė blogio galimybė padaroma nepri- 
klausoma nuo Dievo valios - atitinka išradingą Leibnizo 
mąstyseną ir nors proto (Dievo išminties) įsivaizdavimas 
kaip kažko panašaus į tai, kad Dievas yra labiau kenčian- 
tis negu veiklus, ir rodo čia esant kažko gilesnio, bet blogį, 
galintį rastis tik iš ano idealaus pagrindo, autorius vėlgi 
aiškina ne kitaip, kaip vien grynu pasyvumu, apribojimu, 
trūkumu, atėmimu - sąvokomis, kurios visiškai kertasi su 
tikrąja blogio prigimtimi. Juk jau vien tai, paprastai gal- 
vojant, kad į blogį linkęs tik Žmogus - tobuliausias iš visų 
regimų kūrinių, - rodo, jog blogio pamatas jokiu būdu 
negali būti trūkumas ar atėmimas. Velnias, krikščionių 


* Tentam. theod. Opp. T. 1, p. 1365. 
* Op. cit., p. 240. 
“+ Op. cit, p. 387. 

supratimu, buvo ne labiausiai ribotas, o, priešingai, la- 
biausiai neribotas kūrinys*. Netobulumai bendra metafi- 
zine prasme nėra įprastinė blogio savybė, nes blogis daž- 
nai pasirodo drauge su tokiu pavienių jėgų puikumu, 
kuris daug rečiau lydi gėrį. Vadinasi, blogio pagrindas 
turi būti ne vien kas nors teigiama apskritai, o veikiau 
pati didžiausia teigiamybė, kokia yra gamtoje; tai, aišku, 
atitinka mūsų požiūrį, pagal kurį blogio pagrindas glūdi 
atsivėrusiame centre arba pirmojo pagrindo pirminėje 
valioje. Leibnizas visaip stengiasi paaiškinti, kaip iš gam- 
tinio trūkumo gali rastis blogis. Valia, sako jis, siekia gėrio 
visuotinybėje ir turi reikalauti tobulybės, kurios maksi- 
mumas yra Dieve; bet jei valia yra pasidavusi jusliniams 
geiduliams ir netekusi didžiausių gėrybių, tai kaip tik 
šitas tolesnio siekio trūkumas ir yra ta netektis, kurio- 
je glūdi blogis. O šiaip, mano jis, blogiui ypatingo pra- 
do ne ką daugiau tereikia kaip šalčiui arba tamsai. Tai, 
kas blogyje yra teigiama, esąs tik lydimasis reiškinys, 
panašiai kaip jėga ir jos poveikis šaltyje: vanduo užšal- 
damas suskaldo stipriausią indą, į kurį jis supiltas, ir vis 


* Šiuo atžvilgiu krinta į akis tai, kad ne tik scholastai, bet jau 
ir kai kurie ankstyvojo laikotarpio bažnyčios tėvai, pirmiausia Augus- 
tinas, blogį laikė esant gryna netektimi. Ypač akivaizdi yra ši vieta 
(iš Contr. Jul. L. 1, c. III): „Ouaerunt ex nobis, unde sit malum? 
Respondemus ex bono, sed non summo, ex bonis igitur orta sunt mala. 
:Mala enim omnia participant ex bono, merum enim et ex omni parte 
tale dari repugnat. - Haud vero difficulter omnia expediet, gui con- 
ceptum mali semel recte formaverit, eumque semper defectum aliquem 
involvere attenderit, perfectionem autem omnimodam incommunicabiliter 
possidere Deum; neque magis possibile esse, creaturam illimitatam 
adeoque independentem creari, quam creari alium Deum” *. 

dėlto šaltis — tai judėjimo sumažėjimas*. Bet kadangi at- 
ėmimas pats sau nereiškia nieko ir, kad būtų pastebimas 
ir galėtų reikštis, jam reikia ko nors teigiama, tai darosi 
sunku tą teigiamybę paaiškinti, o ją, šiaip ar taip, blogyje 
reikia pripažinti esant. Negalėdamas blogio kildinti iš 
niekur kitur, kaip iš Dievo, Leibnizas turi norom neno- 
rom nuodėmės materialiojo pamato priežastimi laikyti 
Dievą ir tik formaliąją nuodėmės pusę priskirti pirmi- 
niam kūrinio apribojimui. Šitą santykį jis mėgina paaiš- 
kinti Keplerio atrasta natūralia materijos inercijos jėga. Ji 
esanti, Leibnizo žodžiais tariant, tobuliausias kūrinio pir- 
minio (einančio pirma bet kurios veiklos) apribojimo pa- 
veikslas. Jei du skirtingos masės kūnai, vienodos jėgos 
pastūmėti, juda nevienodu greičiu, tai vieno kūno lėto 
judėjimo priežastis yra ne postūmio jėga, o įgimtas ir 
savotiškas materijos polinkis į inerciją, t.y. vidinis mate- 
rijos ribotumas arba netobulumas**. Tačiau reikia pasa- 
kyti, kad pačią inerciją nedera mąstyti vien kaip atėmi- 
mą, ji yra ir šiokia tokia teigiamybė, kūno vidinės patybės 
išraiška, jėga, kuria jis stengiasi rodyti savarankiškumą. 
Mes neneigiame, kad šitaip galima suvokti metafizinį 
baigtinumą, bet neigiame, jog baigtinumas sau pačiam 
yra blogis***. 


* Tentam. theod., p. 242. 

** Op. cit, § 30. 

** Dėl tos pačios priežasties blogiui paaiškinti nepakankamas ir 
kiekvienas kitas baigtinumo aiškinimas, pavyzdžiui, besiremiantis san- 
tykių sąvoka. Blogis kyla ne iš baigtinumo paties savaime, o iš 
baigtinumo, iškelto iki savibūties. 

Šito aiškinimo šaltinis - negyva teigiamumo sąvoka, 
kurios priešprieša gali būti tik atėmimas. Tačiau esama 
dar vidurinės sąvokos, realiai priešingos teigiamumui 
ir labai tolimos nuo to, kas vien paneigta, sąvokos. Jos 
ištakos yra visumos ir dalies, vienumo ir daugio - ar 
dar kaip kitaip pavadintume - santykis. Tai, kas tei- 
giama, visados yra visuma arba vienumas, o to prieš- 
prieša — visumos skaidymas, nedarna, jėgų ataksija”. 
Suskaidytą visumą sudaro tie patys elementai, kurie 
sudarė vieningą visumą; medžiagiškumas abiem atvejais 
tas pats (šiuo atžvilgiu blogis nė kiek ne ribotesnis ar 
blogesnis už gėrį), bet formalioji pusė — visai kitokia; 
tas formalumas sąlygotas kaip tik esmės arba paties 
teigiamumo. Todėl ir gėryje, ir blogyje būtinai turi būti 
esmė, bet blogyje jinai priešinga gėriui, paverčianti gėryje 
slypinčią darną nedarna. Dogminei filosofijai pažinti 
šitą esmę neįmanoma, nes jai nežinoma asmenybės, t.y. 
iki dvasiškumo iškelta patybės sąvoka — ji disponuoja 
tik abstrakčiomis baigtinumo ir nebaigtinumo sąvoko- 
mis. Jei kas nors prieštarautų sakydamas, kad nedarna 
ir esanti privacija, būtent vienumo atėmimas, tai toji 
sąvoka — net jei bendrojoje atėmimo sąvokoje slypėtų 
vienumo panaikinimo arba skaidymo sąvoka - vis tiek 
liktų nepatenkinama. Juk nedarna - tai ne jėgų skai- 
dymas apskritai, o jų netikras vienumas, kurį galima 
vadinti skaidymu tik siejant su tikru vienumu. Sunai- 
kinus vienumą, sunaikinamas ir prieštaravimas. Ligai 
galą padaro mirtis, o vienas vienintelis garsas savaime 

nėra nedermė. Tačiau norint paaiškinti netikrą vienumą, 
reikia kokio nors teigiamumo, kurį, kaip matome, būtina 
pripažinti blogyje; bet jis liks nepaaiškinamas tol, kol 
nepriklausomame gamtos pagrinde nebus pažinta lais- 
vės priežastis. 

Apie Platono požiūrį, kiek apie jį galima spręsti, 
verčiau kalbėti tada, kai nagrinėsime blogio tikroviš- 
kumo klausimą. O mūsų laikų, sprendžiančių tokias 
problemas kur kas lengviau ir privedančių filantropiz- 
mą iki blogio neigimo, pažiūros nė iš tolo nesisieja su 
tokiomis idėjomis. Pagal tas pažiūras vienintelis blogio 
pagrindas - tai gašlumas, gyvuliškumas arba Žemiškasis 
pradas, o dangui priešpriešinamas ne pragaras, kaip 
derėtų, bet žemė. Ši pažiūra yra natūralus padarinys 
teorijos, pagal kurią laisvę sudaro vien proto prado 
pirmenybė juslinių geidulių ir polinkių atžvilgiu, o gėris 
yra kilęs iš grynojo proto, tad suprantamas dalykas, 
kad blogis laisvės neturi (nes čia viešpatauja jusliniai 
polinkiai); teisingiau pasakius, blogis visai išnyksta. 
Tiesa, proto prado silpnumas arba neveiksmingumas 
gali būti gerų ir dorovingų poelgių stokos, bet ne 
pozityviai blogų ir antidorovinių veiksmų pagrindu. 
Tačiau tarkim, kad jusliškumas arba kentėjimo santykis 
su išoriniais įspūdžiais, tam tikrai būtinybei verčiant, 
sukelia blogus poelgius; bet juk tada Žmogus, taip 
elgdamasis, pats virstų kenčiančiu, t.y. blogis jam, taigi 
subjektyviai, neturėtų reikšmės; o kadangi tai, kas iš- 
plaukia iš gamtos paskirties, objektyviai irgi negali būti 


S. 459 

bloga, tai blogis iš viso negalėtų turėti kokios nors 
reikšmės. Bet kai teigiama, kad proto pradas blogio 
atžvilgiu yra neveiksmingas, tai irgi nenurodo jo pa- 
grindo. Kas draudžia jam būti veiksmingam? Jeigu jis 
nori likti pasyvus, tai blogio pagrindas yra šita valia, 
o ne jusliškumas. Arba jeigu jis niekaip nesugeba jus- 
liškumo priešinimosi įveikti, tai čia turime reikalą tik 
su silpnumu ir trūkumu, bet anaiptol ne su blogiu. Todėl 
pagal šitą aiškinimą esama tik vienos valios (jeigu ją 
galima taip pavadinti), ne dvejopos, ir dabar, kai į 
filosofijos kritiką jau sėkmingai įėjo arijiečių“ė ir kitų 
vardai, galima būtų šio aiškinimo šalininkus pavadinti 
tam tikru, irgi iš bažnyčios istorijos paimtu vardu, 
būtent monoteletais“, — tik kita prasme. Kaip tai, kas 
veikia gėryje, jokiu būdu nėra protinis arba šviesos 
pradas pats savaime, o yra susieta su patybe, t.y. pakelta 
iki dvasios, taip ir blogis kyla ne iš baigtinumo sau, 
o iš tamsaus arba susijusio su patybe, visiškai suartinta 
su centru, prado; ir visai taip pat, kaip esama entu- 
ziazmo gėriui, yra ir žavėjimasis blogiu. Gyvulyje, kaip 
ir kiekvienoje kitoje gamtos esybėje, šitas tamsusis pra- 
das taip pat veikia, bet jame jis dar nėra pakilęs iki 
šviesos, kaip žmoguje; jis dar nėra dvasia ir protas, o 
tik aklas siekis ir geismas; trumpiau sakant, čia ne- 
įmanomas joks pradų atsiskyrimas, joks jų skaidymasis, 
nes čia dar nėra absoliučios arba asmeniškos vienovės. 
Nesąmoninga ir sąmoninga gyvulio instinkte sujungta 
tam tikru apibrėžtu, todėl ir nekintamu būdu. Kaip tik 

dėl to, kad jie yra tiktai santykinė vienovės išraiška, 
jie ir pajungti vienovei: pagrinde veikianti jėga išlaiko 
jiems deramą pradų vienovę visą laiką vienodu san- 
tykiu. Gyvulys niekados negali išsiveržti iš vienovės, 
o Žmogus amžiną jėgų saitą gali savavališkai traukyti. 
Todėl F. Baaderis teisus sakydamas: būtų gera, kad 
žmogaus sugedimas neperžengtų gyvulio ribos; gaila, 
bet žmogus gali būti tik arba žemiau, arba aukščiau 
už gyvulį*. 

Mes mėginome blogio sąvoką ir jo galimybę kildinti 
iš pirmųjų pagrindų ir išryškinti šitos teorijos pamatą, 
kurio esmę sudaro to, kas egzistuoja, ir to, kas yra 
egzistencijos pagrindas, skyrimas**. Tačiau galimybė 
dar nėra tikrovė, o kaip tik ji yra pats svarbiausias 
klausimo objektas. Juk paaiškinti reikia ne tai, kaip 
blogis virsta realybe pavieniame žmoguje, o jo univer- 
salų veiksmingumą, arba kaip jis, būdamas neabejojamai 
bendras, visur su gėriu kovojantis pradas, galėjo rastis 
kūrinyje. Kadangi nepaneigsi, kad jis, bent kaip bendro 
pobūdžio priešprieša, tikrai egzistuoja, tai galima iš 


* Žr. pirma minėtą darbą, paskelbtą žumale Morgenblatt (1807), 
p. 786. 

** Atmesdamas Dievo emanacijos teoriją, Augustinas sako: „Iš Dievo 
substancijos negali rastis nieko, išskyrus Dievą; todėl kūriniai yra sukurti 
iš nieko, ir tuo paaiškinamas jų polinkis į gedimą ir trūkumai“ (De 
libero arbitrio. L. 1. c. 29). Tas niekas jau seniai tapo proto rykšte. 
Šitai paaiškina tokie Šventojo Rašto žodžiai: žmogus yra sukurtas ¿x 
TOv UN OVTOV, iš to, ko akivaizdžiai nėra, panašiai kaip sakė senovės 
graikai: un ðv”; tas niekas, kaip ir kūrimas iš nieko, galėtų pirmą 
kartą įgyti teigiamą reikšmę anksčiau aptarto skyrimo pagrindu. 


38 

anksto be jokios abejonės teigti, jog Dievo apraiškai jis 
buvo būtinas; kaip tik tokia išvada ir plaukia iš to, 
ką anksčiau esame sakę. Nes jei Dievas kaip dvasia 
yra nedaloma abiejų pradų vienovė ir toji vienovė 
realiai egzistuoja tik Žmogaus dvasioje, tai, jei čia ji 
būtų tokia pat neskaidoma kaip Dieve, žmogus niekuo 
nesiskirtų nuo Dievo; jis ištirptų Dieve ir nebūtų nei 
meilės reiškimosi, nei jos judėjimo. Juk kiekviena esmė 
gali paaiškėti tik iš savo priešpriešos: meilė — iš ne- 
apykantos, vienovė - iš kovos. Jei nebūtų pradų skaidos, 
vienovė negalėtų parodyti savo visagališkumo; jei ne- 
būtų nesantaikos, negalėtų virsti tikrove meilė. Žmogus 
yra iškeltas į tokias aukštumas, į tokią viršūnę, kur 
jis vienodai gali pasukti tiek į gėrį, tiek į blogį: pradų 
saitas jame yra ne būtinas, o laisvas. Žmogus stovi 
kryžkelėje: kad ir ką jis rinksis, tai bus jo Žingsnis, bet 
likti neapsisprendęs jis negali, nes Dievui reikštis būtina, 
o kūrinyje apskritai negali likti nieko dviprasmiška. Vis 
dėlto atrodo, kad žmogus tarsi nepajėgia įveikti savo 
neapsisprendimo būsenos kaip tik dėl to, kad ji tokia. 
Todėl turi būti kažkoks bendras solicitacijos, pagundos 
pasukti į blogį pagrindas, bent jau dėl to, kad abu pradai 
jame būtų gyvi, t.y. įsisąmoninti. Susidaro įspūdis, jog 
pats potraukis į blogį gali būti kilęs tik iš kažkokios 
negeros pagrindo esmės, ir daryti prielaidą apie jos 
buvimą vis dėlto neišvengiama; ir visiškai teisingas 
atrodo Platono materijos aiškinimas, pagal kurį jinai 
esanti iš prigimties Dievui priešinga ir dėl to jau sa- 

vaime bloga esybė. Tiesa, kol šita Platono teorijos dalis 
liks tamsi kaip iki šiol*, daryti šiuo klausimu atitinkamą 
sprendimą neįmanoma. Tačiau kokia prasme apie ira- 
cionalųjį pradą galima sakyti, kad jis priešinasi protui 
arba vienovei ir tvarkai, nelaikant jo dėl to pagrindine 
blogąja esybe, yra aišku iš ankstesniųjų samprotavimų. 
Taip, matyt, galima aiškinti ir Platono žodžius, jog 
blogis kilęs iš senosios gamtos; juk visas blogis stengiasi 
grįžti į chaosą, t.y. į tą būseną, kai pirminis centras 
dar nebuvo pajungtas šviesai ir grūmėsi su dar ne- 
turinčiu proto troškimu arba ilgesiu. Bet mes jau kartą 
ir visiems laikams įrodėme, kad pats blogis gali kilti 
tik iš kūrinio, nes tik jame šviesa ir tamsa arba abu 
pradai gali būti susijungę išskaidomai. Pradinė pagrin- 
dinė esybė niekad pati savaime negali būti bloga, nes 
joje nėra pradų dvejumo. Tačiau mes negalime daryti 
prielaidos ir apie kokią nors sukurtą dvasią, kuri, pati 
atskilusi, verstų atskilti žmogų. Juk klausimas pirmiau- 
sia yra tas, kaip kūrinyje blogis radosi. Taigi blogiui 
paaiškinti mums nieko daugiau ir neduota, kaip abu 
pradai Dieve. Dievas kaip dvasia (tas amžinasis abiejų 
pradų saitas) yra gryniausia meilė, o meilėje niekuomet 
negali būti valios blogiui, lygiai taip pat jos negali būti 
ir idealiajame prade. Bet ir pats Dievas, kad galėtų 


* Tegu tai kada nors išaiškins puikus Platono komentatorius” arba 
dar anksčiau garbingasis Bockhas“, kuris davė mums tam didžiausių 
vilčių savo pastabomis paties atlikto Platono harmonijos išdėstymo 
proga ir paskelbdamas, kad rengia spaudai „Timają“. 

egzistuoti, turi turėti pagrindą, tiktai šis yra ne kur 
kitur, o jame pačiame, kaip Dieve glūdinti gamta, kuri, 
nors ir priklauso jam pačiam, vis dėlto nuo jo skiriasi. 
Meilės valia ir pagrindo valia - tai dvi skirtingos valios, 
egzistuojančios kiekviena sau; tačiau meilės valia negali 
atsispirti pagrindo valiai, negali jos ir pašalinti, nes 
tokiu atveju turėtų pati sau prieštarauti. Kad meilė 
galėtų būti, turi veikti pagrindas, o kad ji realiai eg- 
zistuotų, pagrindas turi veikti nuo jos nepriklausomai. 
Jei meilė užsimanytų sulaužyti pagrindo valią, ji imtų 
kovoti prieš save pačią, nebesutartų pati su savimi ir 
nustotų buvusi meile. Šitas leidimas pagrindui veikti — 
tai vienintelė įmanoma leidimo sąvoka, kurios įpras- 
tiniu būdu sieti su Žmogumi visiškai nedera. Tačiau 
ir pagrindo valia negali meilės sunaikinti, ji to ir 
nereikalauja, nors dažnai taip atrodo; nusigręžusi nuo 
meilės, pagrindo valia turi pasidaryti savarankiška ir 
ypatinga, kad meilė, jeigu vis dėlto pro ją prasiskverbtų, 
kaip šviesa pro tamsą, sublizgėtų savo visagalybe. Pa- 
grindas yra tik valia reikštis, bet kad būtų reiškiamasi, 
jis turi padaryti, kad būtų ypatingybė ir priešprieša. 
Vadinasi, meilės valia ir pagrindo valia susilieja kaip 
tik dėl to, kad jos yra atskiros ir kiekviena iš pradžių 
veikia sau. Todėl pagrindo valia jau pirmame kūrimo 
akte sužadina kūrinio savą valią, kad dvasia, reikš- 
damasi kaip meilės valia, įgytų priešveiksmį, dėl kurio 
galėtų virsti tikrove. 

Visa gamta mus įtikina, kad įvyko tas sužadinimas, 
dėl kurio gyvenimas ir pasiekė paskutinę ryškumo ir 

apibrėžtumo pakopą. Iracionalybės ir atsitiktinybės, ku- 
rios, randantis esybėms, ypač organinėms, reiškėsi drau- 
ge su būtinybe, įrodo, jog čia veikė ne vien geometrinė 
būtinybė, bet dalyvavo ir laisvė, dvasia bei sava valia. 
Visur, kur yra troškimas ir geismas, savaime esama ir 
tam tikros rūšies laisvės, ir vargu ar kas patikės, kad 
geismas, sudarantis kiekvieno ypatingo gyvenimo gam- 
toje pagrindą, ir siekimas išsilaikyti ne tik apskritai, bet 
ir šitoje apibrėžtoje būsenoje, atsirado tiktai po to, kai 
kūrinys jau buvo sukurtas, o ne pats buvo kuriantysis 
pradas. Taip pat ir empiriniu būdu atrasta bazės są- 
voka, kuriai teks svarbus vaidmuo visame gamtos moks- 
le, turi, įgijusi mokslinį pripažinimą, vesti prie patybės 
ir Aš sąvokų. Tačiau gamtoje yra atsitiktinių dalykų, 
kuriuos galima paaiškinti tik pačiame pirmame kūrimo 
akte sužadintu iracionaliuoju arba tamsiuoju kūrinio 
pradu, tik suaktyvinta patybe. Iš kur gamtoje be pre- 
formacinių dorovinių santykių esama neabejojamų blo- 
gio požymių, jeigu jo galią paleido veikti tik Žmogus? 
Iš kur tie reiškiniai, kurie, jei ir nepaisysime to, kad yra 
pavojingi Žmogui, vis dėlto kelia visuotinį natūralų 
pasibjaurėjimą?* Tai, kad visos organinės būtybės su- 
yra, jokiu būdu negali būti laikoma pirmine būtinybe; 
gyvenimą sudarantis jėgų saitas iš prigimties galėtų 


* Tad, matyt, ne šiaip sau visų tautų vaizduotė, ypač Rytų kraštų 
mitai ir religijos, blogį sieja su gyvate. Galutinis pagalbinių organų 
susidarymas, pasiekęs savo viršūnę Žmoguje, jau rodo valios nepri- 
klausomybę nuo geidulių arba vienintelį iš tikrųjų sveiką centro ir 

būti ir nesuardomas, ir jei kam lemta tapti perpetuum 
mobile, šitai turėtų būti kūrinys, kuris atsiradusią jame 
klaidą atitaiso savo jėgomis. Tuo tarpu blogis praneša 
apie save gamtoje tik veiksmu; jis pats tiesiogiai gali 
prasiveržti tik ten, kur gamta pasiekia savo tikslą. Juk 
kaip pradiniame kūrybos akte, kuris yra ne kas kita, 
kaip šviesos gimimas, tamsusis pradas turėjo būti pa- 
grindu, kad iš jo (kaip turinčio polinkį į actus) galėtų 
rastis šviesa, taip turėjo būti ir kitas pagrindas dvasiai 
gimti, vadinasi, dar vienas tamsusis pradas, viršesnis 
už pirmąjį tiek, kiek dvasia viršesnė už šviesą. Šitas 
pradas ir yra blogio dvasia, pažadinta kūrimo procese 
tamsiojo gamtos pagrindo sudirginimo, t.y. šviesos ir 
tamsos atsiskyrimo, kuriam dabar meilės dvasia prieš- 
priešina aukštesnį idealą, kaip pirma netaisyklingam 
pradinės gamtos judėjimui buvo priešpriešinama švie- 
sa. Juk kaip patybė blogyje pasisavino šviesą, arba Žodį, 
ir dėl to reiškiasi kaip aukštesnės pakopos tamsos 
pagrindas, taip ir kaip blogio priešprieša pasaulin iš- 
tartas žodis turi priimti buvimą Žmogumi, arba patybę, 
ir pats virsti asmeniu. Tai vyksta tik per apraišką, 
suprantamą itin apibrėžtai: ji turi turėti tas pačias 
pakopas kaip ir pirmasis atsiskleidimas gamtoje, taip, 


periferijos santykį: centras atsitraukė į savo laisvę ir protingumą ir 
atsiskyrė nuo to, kas yra vien įrankis (periferiška). Ir priešingai: ten, 
kur pagalbiniai organai neišsivystę arba kur jų visai nėra, centras perėjo 
į periferiją; liko becentris apskritimas, kuris jau buvo minėtas anksčiau, 
kai pateikėme (išnašoje) F. Baaderio straipsnio ištrauką. 

kad ir čia pati aukščiausia apraiškos viršūnė būtų 
žmogus, bet Žmogus pirmavaizdiškas ir dieviškas, tas, 
kuris pradžioje buvo pas Dievą ir kuriame yra sukurti 
visi kiti daiktai bei pats Žmogus. Dvasios gimimas yra 
istorijos karalystė, taip kaip šviesos gimimas - gamtos 
karalystė. Tie patys kūrimo periodai, kurie yra vienoje 
karalystėje, yra ir kitoje; ir kiekvienas iš jų — vienas kito 
simbolis ir paaiškinimas. Tas pats pradas, kuris buvo 
pirmojo kūrimo akto pagrindas, yra ir čia — tik tobu- 
lesniu pavidalu —- užuomazga ir sėkla, iš kurios išru- 
tuliojamas sudėtingesnis ir tobulesnis pasaulis. Juk blo- 
gis — tai ne kas kita, kaip egzistencijos pirminis pagrin- 
das, siekiantis sukurtoje esybėje aktualizuotis, vadinasi, 
iš tikrųjų jis yra tik aukštesnė gamtoje veikiančio pa- 
grindo potencija. Bet lygiai kaip jis amžinai tėra tik 
pagrindas, neturintis savo būties, taip ir blogis niekad 
negali virsti tikrove ir atlieka tik pagrindo funkciją, kad 
"gėris, savo jėgomis iš jo atsirasdamas, savuoju pagrindu 
būtų nuo Dievo nepriklausomas ir atskiras, tuo, kame 
Dievas turi ir pažįsta pats save ir kas pats savaime 
(kaip nepriklausoma) yra jame. Tačiau kaip nedaloma 
pradinio pagrindo galia pažįstama tik Žmoguje kaip 
individo tam tikra vidybė (bazė arba centras), taip ir 
istorijoje blogis lieka iš pradžių slypėti pagrinde, ir 
pirm kaltės bei nuodėmės epochos eina nekaltybės arba 
nuodėmės nepažinimo laikai. Panašiai kaip pradinis 
gamtos pagrindas galbūt ilgai iki tol veikė vienas ir 
jame slypinčiomis dieviškomis jėgomis mėgino sukurti 

savo kūrinį, kuris tačiau (dėl meilės saito nebuvimo) 
galų gale vėl grįždavo į chaosą (kurį, galimas daiktas, 
primena prieš dabartinį kūrimą žuvusios ir nebegrįžu- 
sios kartų kartos), kol buvo ištartas meilės Žodis ir 
prasidėjo besitęsiantis kūrimas, - taip ir istorijoje meilės 
dvasia pasireiškė neiškart; bet kadangi Dievas pagrindo 
valią ėmė jausti kaip valią savo apraiškai ir savo 
numatymu suvokė, kad jo egzistavimui reikalingas nuo 
jo (kaip dvasios) nepriklausomas pagrindas, jis leido 
pagrindui veikti savarankiškai, arba, kitais žodžiais 
tariant, pats elgėsi tik pagal savo prigimtį, o ne pagal 
savo širdį ar meilę. Kadangi ir pagrinde glūdėjo visa 
Dievo esybė, tik ne kaip vienovė, tai šitame pagrindo 
veikime sau galėjo viešpatauti tiktai pavienės dieviškos 
esybės. Todėl ta žila senovė prasideda nuo aukso am- 
žiaus, apie kurį dabartinei Žmonių giminei šiek tiek 
primena tik legenda; tai — palaimingo neapibrėžtumo 
laikai, kada nebuvo nei gėrio, nei blogio. Po jų atėjo 
dievaičių ir herojų viešpatavimo arba gamtos visaga- 
lybės laikai, kuomet pagrindas parodė, ką jis sugeba 
padaryti sau. Protas ir išmintis Žmonėms tais laikais 
ėjo tik iš gilumos; jų gyvenimą vairavo ir tvarkė iš 
žemės plūstančios orakulystės galia; Žemėje viešpatavo 
visos pagrindo dieviškosios jėgos, tarsi galingi kuni- 
gaikščiai įsitaisiusios nepajudinamuose sostuose. Tai 
buvo didžiausio gamtos aukštinimo dievaičių grožybės 
akivaizdoje amžiai, kai klestėjo menai ir mokslai, kol 
pagrinde veikiantis pradas galiausiai pasireiškė kaip 

pasaulio užkariavimo principas, siekiantis viską pa- 
jungti sau ir įkurti tvirtą ilgalaikę pasaulinę imperiją. 
Bet kadangi pagrindo esmė tokia, kad jis niekuomet 
negali sukurti sau tikros ir tobulos vienovės, tai ateina 
laikas, kai visa toji grožybė išyra, puikus ligšiolinio 
pasaulio kūnas, tarsi baisios ligos pakirstas, žūva ir 
pagaliau vėl įsiviešpatauja chaosas. Jau prieš tai, kol 
dar neprasidėjęs visiškas žlugimas, toje visumoje vieš- 
pataujančios jėgos virsta piktomis dvasiomis, kaip ir 
tos jėgos, kurios esant sveikam kūnui buvo geradarės 
dvasios, gyvenimo saugotojos, artėjant suirutei išsi- 
gimsta į piktybiškus ir nuodingus padarus: tikėjimas 
dievaičiais dingsta, ir tamsi magija su visais savo 
užkeikimais bei teurginėmis* formulėmis stengiasi su- 
laikyti sprunkančias geradares dvasias, o piktąsias — 
numaldyti. Vis aiškiau ima reikštis pagrindo traukia- 
moji galia, pagrindo, kuris, nujausdamas artėjant švie- 
są, iš anksto išjudina visas jėgas iš neapibrėžtumo, kad 
sutiktų ją kaip reikiant pasirengęs. Kaip audrą netie- 
siogiai sukelia Saulė, bet ne tiesiogiai Žemės atoveikio 
jėga, taip ir blogio dvasią (kurios meteorinę prigimtį 
mes jau pirma aiškinome) sužadina gėrio artėjimas — 
ne tuo, kad jis suteikia jėgų, o tuo, kad jas skaido. Todėl, 
ryžtingai reiškiantis gėriui, visai ryžtingai reiškiasi ir 
blogis kaip blogis (ne dėl to, kad jis tik dabar atsirastų, 
o dėl to, kad tik dabar yra duota priešprieša, kurioje 
jis gali reikštis kaip blogis); ir vėlgi kaip tik tą akimirką, 
kai žemė antrą kartą virs tuščia dykra, gims ir ryškesnė 

dvasios šviesa, ta, kuri buvo pasaulyje iš pat pradžių, 
bet liko nesuvokta sau veikiančios tamsos ir neturėjo 
atviresnės bei neribotesnės raiškos; ir kad pasipriešintų 
asmeniškam ir dvasiniam blogiui, ji pasirodys taip pat 
asmenišku, Žmogaus pavidalu, kaip tarpininkė, aukš- 
čiausiu lygmeniu atgaivinanti kūrimo ryšį su Dievu. 
Nes asmeniška gali išgydyti tik asmeniška, ir Dievas 
turi pasidaryti žmogum, kad žmogus grįžtų pas Dievą. 
Atstačius pagrindo santykį su Dievu, vėl atsiranda 
regystės būsena, Dievo lėmimu tenkanti pavieniams 
žmonėms (kaip tam reikalui išrinktiems vykdytojams); 
tai ženklų ir stebuklų laikas, kai dieviškosios jėgos 
priešinasi visur veikiančioms demoniškoms jėgoms, o 
maldanti vienovė — jėgų skaidymuisi. Pagaliau įvyksta 
krizė — turba gentium”, tautos užtvindo senojo pasaulio 
pagrindą, kaip kadaise pasaulio pradžios vandenys vėl 
užliejo visa, kas buvo sukurta, kad sudarytų galimybę 
antram kūrimui: kad įvyktų naujas tautų ir kalbų 
skilimas, susidarytų nauja karalystė, kurioje gyvas žo- 
dis kaip tvirtas ir pastovus centras stos į kovą su 
chaosu if prasidės atviras, iki pat šių laikų pabaigos 
vyksiantis gėrio ir blogio karas, kuriame Dievas tikrai 
reiškiasi kaip dvasia, t.y. kaip actu“. 

Taigi esama bendrojo blogio, jei ir ne pradinio, tai 
tokio, kuris pabudo Dievo raiškoje iš pat pradžių dėl 


* Plg. su visa šia atkarpa autoriaus Paskaitų apie akademinių studijų 
metodą“ VIII paskaitą apie krikščionybės istorinę konstrukciją. 

pagrindo reakcijos; tiesa, jis niekad nevirsta tikrove, bet 
nuolat to siekia. Tik pažinus bendrąjį blogį, galima 
suprasti gėrį ir blogį žmoguje. Jeigu jau pirmame kūrimo 
akte sukeltas blogis dėl pagrindo veikimo sau pagaliau 
virto bendru pradu, tai natūralų žmogaus polinkį į blogį, 
matyt, galima paaiškinti jau vien tuo, kad jėgų netvarką, 
atsiradusią kūrinyje dėl kadaise pažadintos savos valios, 
žmogus gauna jau gimdamas. Bet pagrindas nepaliau- 
jamai veikia toliau ir pavieniame žmoguje, sukeldamas 
savitumą ir Žžadindamas ypatingą valią kaip tik dėl 
to, kad kaip priešprieša jai galėtų atsiskleisti meilės valia. 
Dievo valia siekia viską universalinti, viską kelti iki 
vienovės su šviesa arba joje laikyti; pagrindo valia — 
viską skaidyti dalimis arba daryti kūriniu. Pastaroji nori 
nelygybės vien dėl to, kad lygybė pajustų save ir taptų 
juntama jai. Todėl pagrindo valia būtinai reaguoja į 
laisvę kaip į kažką virškūriniška ir žadina joje norą 
"kurti, panašiai kaip Žmogui, stovinčiam aukšto stataus 
kalno viršūnėje ir ėmus svaigti galvai, pradeda atrodyti, 
jog jį šaukia paslaptingas balsas, kviesdamas kristi 
žemyn, arba kaip, pasak senų laikų padavimo, iš van- 
denų gelmės pasigirsta kerintis sirenų dainavimas, kad 
praplaukiantys jūreiviai gautų galą jūros verpetuose. 
Bendros ir ypatingos valios jungimas žmoguje jau pats 
savaime atrodo esąs prieštaravimas, kurį išspręsti sunku 
ar net neįmanoma. Gyvenimui būdinga baimė varo 
žmogų iš centro, kuriam jis buvo sukurtas, nes tas 
centras kaip gryniausia bet kurios valios esmė kiekvienai 

ypatingai valiai yra stačiai viską naikinanti ugnis; kad 
žmogus galėtų jame gyventi, jis turi visai netekti ypa- 
tingumo, todėl, norint savo patybei rasti ramybę, beveik 
būtina mėginti išsiveržti iš jo į periferiją. Tuo pagrįsta 
ir visuotinė nuodėmės bei mirties — kaip tikros ypa- 
tingybės numarinimo, kurį tarsi ugnį turi pereiti, kad 
apsivalytų, kiekvieno Žmogaus valia, — būtinybė. Ne- 
paisant šitos visuotinės būtinybės, blogis visuomet lieka 
paties Žmogaus pasirinkimas; paties blogio pagrindas 
kurti negali, ir kiekvienas kūrinys žūva dėl savo kaltės. 
Tačiau kaip pavienis Žmogus pasuka į gėrį ar blogį, 
tebėra visai neaišku, ir tai, ko gero, reikia atskirai tirti. 

Iki šiol mes palyginti nedaug teskyrėme dėmesio 
formaliai laisvės esmei, nors ją suprasti nė kiek ne 
lengviau, negu išaiškinti jos realią sąvoką. 

Nors ir teigiama, kad paprasta laisvės sąvoka - per 
ją laisvė siejama su visiškai neapibrėžtu gebėjimu be 
aiškių motyvų norėti vienos ar kitos iš dviejų kontra- 
dikcinių priešingybių tik dėl to, kad būtų norima, - 
remiasi pirminiu Žmogaus esmės neryžtingumu, bet, 
ėmus tą sąvoką taikyti pavieniams veiksmams ir po- 
elgiams, išeina didžiausi nesusipratimai. Galimybė be 
jokio pamato rinktis A arba - A būtų, teisybę sakant, 
tik privilegija elgtis visiškai neprotingai ir Žmogų ne 
itin puikiai skirtų nuo Žinomo Buridano keturkojo, kuris, 
kai kurių šios savavališkos sąvokos gynėjų nuomone, 
stovėdamas vienodu atstumu tarp dviejų tokio pat 
dydžio ir tokios pat rūšies šieno kupetų, turėtų dvėsti 

badu (nes neturi anos savavališkumo privilegijos). Vie- 
nintelis paprastos laisvės sąvokos įrodymas yra rėmi- 
masis tuo faktu, kad kiekvienas gali, pavyzdžiui, sulenkti 
arba ištiesti savo ranką be jokios priežasties; jeigu kas 
sakytų, kad jis tiesia ranką, norėdamas įrodyti savivalę, 
tai jis galėtų vienodai sėkmingai padaryti tą patį, ranką 
sulenkdamas; noras šią tezę įrodyti gali tik paskatinti 
jį daryti viena ar kita, taigi čia yra pusiausvyra, ir 
tt. Tai — visais atžvilgiais prastas įrodymas, nes iš 
nežinojimo, kad pagrindas lemia, daroma išvada apie 
tai, kad jo nėra, o čia turėtų būti įrodinėjamas priešingas 
dalykas, nes kaip tik tais atvejais, kai išryškėja neži- 
nojimas, daug greičiau įvyksta determinacija. Svarbiau- 
sia, kad šita sąvoka pripažįsta visišką pavienių veiksmų 
ir poelgių atsitiktinumą, ir šiuo atžvilgiu ji labai pagrįstai 
buvo lyginama su atsitiktiniais nukrypimais atomų, 
kuriuos Epikūras išgalvojo fizikoje tam pačiam tikslui, 
t.y. išvengti fatumui. Bet atsitiktinumas neįmanomas, 
jis prieštarauja protui ir visumos būtinai vienovei, ir 
jeigu laisvės negalima išgelbėti kitaip negu visišku 
veiksmų ir poelgių atsitiktinumu, tai jos visai neįma- 
noma išgelbėti. Šitos savivalės pusiausvyros sistemos 
priešprieša yra - ir tikrai teisėtai - determinizmas (Kanto 
vadinamas predeterminizmu), kuris visų veiksmų ir 
poelgių empirinį būtinumą grindžia tuo, kad jie esą 
apibrėžti vaizdinių ir kitų priežasčių, priklausančių 
praeičiai, ir paties vyksmo metu mums nebėra pavaldūs. 
Abi sistemos išreiškia tą pačią pažiūrą, ir, jei nebūtų 

jokios geresnės, pirmenybę be jokios abejonės reikėtų 
atiduoti antrajai. Abiem vienodai nežinoma toji aukš- 
tesnio lygmens būtinybė, kuri lygiai taip pat tolima ir 
atsitiktinumui kaip prievartai, ir išoriniam apibrėžtu- 
mui, o yra vidinė, iš paties veikėjo esmės kylanti būtinybė. 
Visi mėginimai derminizmą taisyti, pavyzdžiui, Leibnizo 
pataisa, pagal kurią varomosios priežastys esą valią 
tik veikia, bet neapibrėžia jos, iš esmės nieko neduoda. 

Apskritai tik idealizmas pakylėjo laisvės teoriją 1 tą 
sferą, kurioje išvis ją įmanoma suprasti. Pagal šią teoriją, 
kiekvieno daikto — ir pirmiausia Žmogaus - vien mąs- 
tymui prieinama esmė su niekuo nesaistoma priežastinių 
ryšių ir nepriklauso nuo laiko. Todėl ji negali būti 
apibrėžta ko nors, kas buvo pirm jos, nes pati veikiau 
yra pirmesnė už visa, kas joje yra arba randasi — ne 
laiko, o sąvokos prasme - kaip absoliutinė vienovė, kuri 
visuomet jau turi būti visiška ir baigta, kad pavienis 
veiksmas ar apibrėžtumas joje būtų galimas. Kanto 
sąvokos esmę mes perteikiame ne tiksliai jo žodžiais, 
o taip, kaip, mūsų nuomone, reikėtų formuluoti, kad 
ji būtų suprantama. Jei šitą sąvoką priimame, tada 
reikėtų laikyti teisinga ir tokią išvadą: laisvas veiksmas 
tiesiogiai išplaukia iš to, ką žmoguje galima vien tik 
mąstyti. Bet tas veiksmas būtinai yra apibrėžtas, pa- 
vyzdžiui, - imame mums labiausiai rūpimą dalyką - 
geras arba blogas. Tačiau nuo to, kas absoliučiai ne- 
apibrėžta, prie to, kas apibrėžta, pereiti neįmanoma. 
Tarkim, vien mąstymui prieinama esmė panori iš ab- 

soliutaus neapibrėžtumo visai be jokio pamato apibrėžti 
save pačią, o tai reikštų, kad turime grįžti prie jau 
minėtos savivalės abejingumo sistemos. Kad galėtų api- 
brėžti save pačią, ji jau turėtų būti apibrėžta savyje- 
ne iš išorės, Žinoma, nes tai prieštarautų jos prigimčiai, 
ir ne iš vidaus kokios nors tik atsitiktinės ar empirinės 
būtinybės, nes vien tai (tiek psichologiniai, tiek fiziniai 
dalykai) jai neprilygsta; apibrėžimu turėtų būti ji pati 
kaip savoji esmė, t.y. kaip savoji prigimtis. Ji juk nėra 
neapibrėžta bendrybė: ji apibrėžia šio konkretaus žmo- 
gaus vien mąstymui prieinamą esmę. Tokiam apibrėž- 
tumui jokiu būdu negalioja posakis determinatio est 
negatio”, nes jis sutampa su pačios esmės pozicija ir 
sąvoka, vadinasi, yra iš tikrųjų esmė esmėje. Todėl vien 
mąstymui prieinama esmė, veikdama visiškai laisvai 
ir absoliučiai, gali veikti tik pagal savo pačios vidinę 
prigimtį, kitaip sakant, veiksmas gali plaukti iš jos vidaus 
tik pagal tapatybės dėsnį ir verčiamas absoliučios bū- 
tinybės, kuri ir yra absoliuti laisvė; nes laisva yra tai, 
kas veikia tik pagal savosios esmės dėsnius ir nėra 
niekieno apibrėžta — nei iš vidaus, nei iš išorės. 
Toks dalyko supratimas turi bent tą teigiamybę, kad 
iš pavienio veiksmo arba poelgio pašalina nesklandumą, 
susijusį su atsitiktinumu. Turi būti aišku, taip pat ir 
aukštesnio lygmens požiūriu, jog pavienis veiksmas eina 
iš laisvos esybės vidinės būtinybės ir todėl pats kyla 
iš būtinybės, kurios tik nedera painioti, kaip vis dar 
daroma, su empirine, prievarta pagrįsta būtinybe (kuri 

pati yra tiktai užmaskuotas atsitiktinumas). Bet kas yra 
toji vidinė esybės būtinybė? Čia yra tas taškas, kuriame 
būtinybę ir laisvę reikia sujungti, jei tai išvis sujungiami 
dalykai. Jeigu vien mąstymui prieinama esmė būtų 
negyva būtis, o Žmogui — tik primestinė, tai, kadangi 
jo veiksmai galėtų būti tik būtini, pakaltinamumas ir 
laisvė apskritai būtų negalimi. Tačiau kaip tik pati vidinė 
būtinybė ir yra laisvė, o Žmogaus esmė - iš tikrųjų 
jo paties veika. Būtinybė ir laisvė glūdi viena kitoje kaip 
viena esmė, kuri - nelygu iš kurio šono žiūrėsi - pasirodo 
tai vienaip, tai kitaip; šiaip jau pati savaime jinai — 
laisvė, o formaliai — būtinybė. Kaip sako Fichte, Aš — 
tai paties Žmogaus veika, sąmonė - jo savivoka, bet 
Aš nėra kažkas skirtinga negu savivoka, o kaip tik jinai 
pati. Tačiau ši sąmonė, kadangi ji mąstoma tik kaip 
savęs suvokimas arba Aš pažinimas, net nėra pirminė, 
ir, kaip ir visa, kas yra tik pažinimas, suponuoja tikrąją 
būtį. Vis dėlto šita prieš pažinimą spėjama būtis nėra 
būtis, jei ji nėra ir pažinimas; tai - reali savivoka, pirminis 
ir pagrindinis norėjimas, kuris pats save kuo nors daro 
ir yra kiekvienos esaties pagrindas ir bazė. 

Bet kur kas apibrėžtesnę prasmę kalbamosios tiesos 
įgyja tiesiogiai taikomos Žmogui. Kaip esame aiškinę, 
pirmame kūrimo akte žmogus yra neapsisprendusi esy- 
"bė (mite tai gali būti pavaizduota kaip pirm šio gyve- 
nimo buvusi nekaltumo ir pradinės palaimos būsena); 
apsispręsti Žmogus gali tiktai pats. Tačiau šitas apsi- 
sprendimas negali įvykti laike; jis nesusijęs su laiku ir 

todėl sutampa su pirmu kūrimo aktu (nors tai ir skir- 
tingas negu jis veiksmas). Nepaisant to, kad Žmogus 
gimsta laike, jis vis dėlto sukurtas kūrimo pradžioje 
(centre). Veika, kuria jo gyvenimas apibrėžtas laike, pati 
priklauso ne laikui, o amžinybei: jinai nebuvo pirm gy- 
venimo laiko prasme, o eina kiaurai per laiką (jo ne- 
liečiama) kaip iš prigimties amžina veika. Per ją Žmogaus 
gyvenimas siekia kūrimo pradžią, todėl per ją Žmogus 
yra ir ne kūrinyje - jis yra laisvas ir pats amžina pradžia. 
Kad ir kaip sunku šią idėją suvokti įprastiniam mąsty- 
mui, vis tiek kiekviename Žmoguje esama su ja sutam- 
pančio jausmo, kad jis, koks yra, gyvuoja jau nuo am- 
žinųjų ir jokiu būdu nėra tokiu tapęs laike. Todėl, ne- 
paisant visų poelgių nepaneigiamos būtinybės ir to, kad 
kiekvienas sau atidesnis Žmogus turi prisipažinti, jog jis 
anaiptol ne atsitiktinai ir šiaip sau yra blogas arba geras — 
pavyzdžiui, piktadarys visai nejaučia jokios prievartos 
(nes prievarta gali būti jaučiama tik tapsme, o ne bū- 
tyje), - o elgiasi šitaip savo valia, bet ne prieš ją. To, kad 
Judas išdavė Kristų, negalėjo pakeisti nei jis pats, nei jokia 
kita sukurta esybė; ir vis dėlto Kristų jis išdavė ne prie- 
varta, o savo valia ir visiškai laisvai*. Tas pat pasakytina 
ir apie gėrį; žmogus yra geras ne atsitiktinai arba šiaip 
sau, ir vis dėlto taip mažai jis tos prievartos tejaučia, 


* Taip Lutheris teigia savo traktate De servo arbitrio“, ir visai 
teisingai, nors tokią neišvengiamą būtinybę su poelgių laisve jis siejo 
ne visai tinkamai. 


6* 

kad labiau galima sakyti, jog jos visai nėra — ir net 
stumiamas pro pragaro vartus jis nepakeis savo įsitiki- 
nimo. Tiesa, sąmonėje, kadangi ji yra tik savivoka ir vien 
idealus dalykas, anos laisvos, būtinybe virstančios veikos 
negali būti, nes ji yra už sąmonę kaip esatį pirmesnė 
ir ją daro; bet tai nereiškia, kad Žmogus visai nesuvokia 
savo veiksmų; juk tas, kuris, norėdamas pateisinti savo 
netinkamą poelgį, sako: toks jau aš esu, puikiausiai su- 
vokia, jog toks jis yra dėl savo kaltės, nors teisingai mano, 
kad kitaip pasielgti buvo neįmanoma. Kaip dažnai žmo- 
gus dar vaikystėje, kuomet, empiriniu požiūriu, vargiai 
galima tikėtis jį pajėgiant laisvai veikti ir savo poelgius 
apgalvoti, ima rodyti polinkį į blogį, kurio, kaip nesunku 
numatyti, nebus galima įveikti nei disciplina, nei pamo- 
kymais, ir kuris galų gale tikrai subrandina savo prastus 
vaisius, mūsų jau pastebėtus užuomazgoje. Ir vis dėlto 
niekas neabejoja jo pakaltinamumu, visi taip įsitikinę šito 
žmogaus kalte, tarsi kiekvienas jo poelgis visuomet būtų 
buvęs jo paties galioj. Šis bendro pobūdžio samprota- 
vimas apie savo kilme visiškai nesąmoningą ir net ne- 
nugalimą polinkį į blogį kaip laisvės aktą rodo esant 
veiką, vadinasi, ir gyvenimą pirm šio gyvenimo; tik 
nereikia to gyvenimo mąstyti buvus pirmiau laiko pras- 
me, nes tai, kas prieinama vien mąstymui, išvis nesusiję 
su laiku. Kadangi kūrime viešpatauja nepaprasta darna 
ir nieko nėra taip atskira ir surikiuota viena paskui kita, 
kaip mes priversti vaizduoti, bet, priešingai, tame, kas 
yra anksčiau, dalyvauja tai, kas bus vėliau, ir viskas 

vyksta vienu magišku ypu, tai Žmogus, kuris čia pasirodo 
nulemtas ir apibrėžtas, jau pirmame kūrimo akte yra 
gavęs tam tikrą pavidalą ir toks, koks yra amžinybėje, 
ateina į pasaulį — tuo veiksmu yra nustatyta net jo kūno 
pobūdis ir sudėjimas. Nuo seno Žmogaus poelgių atsi- 
tiktinumas atsižvelgiant į Dievo prote iš anksto numa- 
tytą visatos vienovę buvo pati sunkiausia laisvės teorijos 
problema. Tuo paaiškinamas, kadangi nebuvo galima 
atmesti nei Dievo išankstinio Žinojimo, nei jo apvaizdos, 
tikėjimas predestinacija?. Šios teorijos kūrėjai jautė, kad 
žmogaus poelgiai turėtų būti apibrėžti amžiams, bet tos 
determinacijos jie ieškojo ne amžinoje su kūrimu viena- 
laikėje ir pačią Žmogaus esmę sudarančioje veikoje, o 
absoliučiame, t.y. visai nepagrįstame Dievo sprendime, 
pagal kurį vieni pasmerkiami, kiti išganomi; tuo jie pa- 
kirto laisvės šaknis. Mes taip pat pripažįstame predes- 
tinaciją, bet visai kita prasme, būtent: Žmogus čia veikia 
taip, kaip jis veikė nuo amžių amžinųjų ir jau kūrimo 
pradžioje. Jo veiksmai ir poelgiai, kaip ir jis pats kaip 
dorovinė būtybė, ne tampa, o savo prigimtimi yra amžini. 
Taip suprantant predestinaciją, atkrinta ir anas gan daž- 
nai girdimas nemalonus klausimas: kodėl kaip tik tam 
žmogui lemta elgtis blogai ir niekingai, o štai tam - 
dievobaimingai ir teisuoliškai? Juk tas klausimas re- 
miasi prielaida, kad Žmogus iš pradžių nebuvo veiks- 
mas ir kad jis kaip dvasinė būtybė turėjęs būtį pirm 
savo valios ir nepriklausomai nuo jos, o tai, kaip 'aiš- 


kinome, neįmanoma. 

Kai kūrimo akte dėl pagrindo reakcijos į apraišką 
visur buvo sužadintas blogis, žmogus amžiams įgavo 
savitumą ir savimeilę, ir visi, kurie išvysta šį pasaulį, 
ateina į jį su tamsiu blogio pradu, nors suvokti save 
blogis ima tik atsiradus priešpriešai. Tiktai iš šio tamsaus 
prado, esant Žmogui tokiam, koks jis dabar yra, dieviška 
transmutacija gali gėrį paversti šviesa. O pirminis žmo- 
guje slypintis blogis, kurį neigti gali nebent tas, kuris 
tiktai paviršutiniškai pažino Žmogų savyje ir kituose, 
savo kilme vis dėlto yra, nors dabartinio empirinio 
gyvenimo atžvilgiu visai nepriklauso nuo laisvės, paties 
žmogaus veika ir kaip tik todėl — pirminė nuodėmė, 
o to nepasakysi apie aną, taip pat akivaizdžią jėgų 
netvarką, prasidėjusią po suirutės ir plintančią kaip 
epidemija. Ne aistros pačios savaime yra blogis: mums 
reikia kovoti ne tik su kūnu ir krauju, bet ir su blogiu, 
esančiu mumyse ir kitur, o jis — tai dvasia. Todėl radikalių 
galima vadinti tik savo veika įvykdytą, bet nuo gimimo 
turimą blogį; verta dėmesio, kad Kantas, teorijoje ne- 
pakilęs iki minties apie transcendentaliąją, visą Žmogaus 
būtį lemiančią veiką, remdamasis paprastu sąžiningu 
dorovinio apsisprendimo reiškinių stebėjimu, savo vė- 
lesniuose darbuose buvo priverstas pripažinti, jo paties 
žodžiais tariant, subjektyvų, pirm bet kurio juslinio 
aktyvumo esantį Žmogaus poelgių pagrindą, kuris juk 
pats savo ruožtu turi būti laisvės aktu; o Fichte, kuris 
savo spekuliatyviniu mąstymu priėjo prie tokios veikos 
sąvokos, dorovės teorijoje vėl pasidavė filantropizmui 

ir blogį, einantį pirm visų empirinių poelgių, aiškino 
žmogaus prigimties inertiškumu. 

Čia išdėstytai pažiūrai galima, ko gero, padaryti tik 
vieną priekaištą, būtent kad ji visiškai pašalina, bent 
jau šiame gyvenime, Žmogaus perėjimą nuo blogio prie 
gėrio ir priešingai. Bet juk būna, kad, kito Žmogaus 
ar Dievo padedami (pagalba Žmogui visuomet reika- 
linga), kai kurie prie gėrio pereina; jau vien tas faktas, 
kad žmogus leidžiasi gerosios dvasios veikiamas, ne- 
užtrenkia jai durų, paaiškinamas irgi ta pradine veika, 
dėl kurios Žmogus yra toks, o ne kitoks. Todėl žmogaus, 
kuriame ši transmutacija dar neįvyko, bet ir gerasis 
pradas dar nėra išblėsęs, tauresnės, negu jis dabar yra, 
esmės vidinis balsas nesiliauja skatinęs tokios transmu- 
tacijos; ir tiktai tikras ir ryžtingas lūžis suteikia jam 
vidinę ramybę, jis pasijaučia susitaikęs su savo dvasia 
sergėtoja, tarsi tik dabar būtų patenkinta pirminė idėja. 
Yra aiškiau negu aišku, kad, nesvarbu, ar Žmogus 
vienoks, ar kitoks, veikia ne jis pats, o jame glūdinti 
geroji ar blogoji dvasia; ir vis tiek tai nė kiek nekenkia 
jo laisvei. Juk kaip tik leidimas savyje veikti gerajam 
ar blogajam pradui yra padarinys tos vien mąstymui 
prieinamos veikos, kuri lemia jo esmę ir gyvenimą. 

Taigi išaiškinę blogio pradžią ir radimąsi iki jam 
įsikūnijant pavieniame žmoguje, galime, atrodo, imtis 
apibūdinti jo reiškimąsi Žmoguje. 

Kaip jau sakėme, bendrąją blogio galimybę sudaro 
tai, kad Žmogus, užuot savo patybę padaręs baze, 

vykdytoja, gali siekti atiduoti jai valdžią ir suteikti 
neribotos valios statusą, o dvasiškumą, kurį turi savyje, 
paversti priemone. Jeigu pro tamsųjį Žmogaus patybės 
ir savos valios pradą šviesa prasiskverbė kiaurai ir su 
juo susiliejo, tai Dievas kaip amžinoji meilė arba kaip 
tikrai egzistuojantysis yra jo jėgų saitas. O jeigu abu 
pradai kertasi, tai ton vieton, kur turėjo būti Dievas, 
prasibrauna kita dvasia — išvirkščiasis Dievas, ana Dievo 
apraiškos sužadinta aktualizacijai esmė, kuri niekuomet 
iš potencijos negali virsti aktu, kurios, tiesa, nėra, bet 
kuri visados nori būti, ir todėl ją, kaip senovės filosofų 
materiją, galima suvokti (aktualizuoti) kaip tikrą ne 
tobulu protu, o tik klaidingu įsivaizdavimu (oyoo 
v690*) — jis ir yra nuodėmė; todėl toji esmė, pati 
neturėdama būties ir jos regimybę imdama iš tikrosios 
būties, kaip ta gyvatė, įgyjanti spalvas iš šviesos, siekia, 
pasitelkusi atspindėtus vaizdinius, sumaišyti Žmogui 
protą, ir tik tada tas galės ją atpažinti ir suvokti. Dėl 
tos priežasties ji teisingai laikoma ne tik priešu visko, 
kas sukurta (nes kūrinija egzistuoja vien meilės siejama), 
ir pirmiausia Žmogaus, bet ir pastarojo suvedžiotoja, 
gundančia jį pažinti apgaulingas aistras ir įsileisti 
vaizduotėn tai, ko nėra; čia padeda paties Žmogaus 
polinkis į blogį, žmogaus, kurio akys, nepajėgdamos ilgai 
atlaikyti dieviškumo ir tiesos spindesio, vis krypsta į 


* Platono posakis (Timčūos, S. 349. Vol. 9 der Zweiburg Ausgabe; 
anksčiau: Tim. Locr. de an. mundi. Ten pat, p. 5). 

nesama. Tad nuodėmės pradžią sudaro tai, jog Žmogus 
pereina iš tikrosios būties į nebūtį, nuo tiesos prie melo, 
iš šviesos į tamsą — kad pats taptų kuriančiu pagrindu 
ir, turėdamas savyje centro galią, būtų visų daiktų 
viešpačiu. Juk ir tam, kuris iš centro pasitraukė, vis 
dar lieka jausmas, kad jis yra buvęs visų daiktų būtis — 
Dieve ir su Dievu; todėl jis vėl veržiasi tenai, bet dėl 
savęs, o ne kur galėtų būti, t.y. Dieve. Iš čia kyla alkis 
savimeilės, kuri, juo labiau atsisako visumos ir vienovės, 
tuo menkesnė ir skurdesnė, o todėl ir godesnė, alkanesnė 
ir nuodingesnė darosi. Blogis turi save ryjantį ir visą 
laiką naikinantį prieštaravimą: siekia būti kūriniu, kaip 
tik versdamas į nieką kūriniškumo saitus, ir iš puikybės 
trokšta būti viskuo, bet dėl to krinta į nebūtį. Reikia 
pasakyti, kad akivaizdi nuodėmė skirtingai nuo papras- 
tos silpnybės ir nesugebėjimo kelia ne užuojautą, o šiurpą, 
siaubą - jausmą, kurį galima paaiškinti vien tuo, kad 
nuodėmė veržiasi laužyti Žodį, kėsintis į kūrimo pa- 
grindą ir menkinti paslaptį. Tačiau ir tai turėjo išaiškėti, 
nes tik esant priešpriešai su nuodėme atsiskleidžia 
vidinis daiktų priklausomybės ryšys ir Dievo esybė, kuri 
yra tarsi prieš bet kokią egzistenciją (dar jos nesušvel- 
ninta) ir todėl baisi. Juk Dievas pats paslepia kū- 
rinijoje šį pradą, apgaubdamas jį meile; padarydamas 
ji pagrindu, jis lyg padaro jį visų esybių egzistencija. 
O jei kas, piktnaudžiaudamas savibūtimi paversta sava 
valia, jį sudirgina, tam jis darosi aktualus ir veikia prieš 
ji. Kadangi Dievo būties vis dėlto neįmanoma trikdyti, 

juo labiau jos nepanaikinsi, tai pagal būtiną Dievo ir 
jo bazės santykį kiekvieno pavienio Žmogaus tamsos 
gelmėje rusenanti gyvenimo kibirkštis nusidėjėlyje su- 
liepsnoja naikinančia ugnimi, panašiai kaip kokia nors 
gyvo organizmo dalis ar sistema, vos tik atsiskyrusi 
nuo visumos, pajaučia vienovę ir priklausomybę jai, 
kurioms priešinasi, pajaučia kaip ugnį (šiuo atveju kaip 
temperatūrą) ir dega tuo vidiniu karščiu. 

Mes matėme, kaip dėl klaidingo įsivaizdavimo ir 
į nesamybę nukreipto pažinimo Žmogaus dvasia atsi- 
veria melo ir netikrumo dvasiai ir, pastarosios kaipmat 
sužavėta, netenka pradinės laisvės. Tuo pasakomas ir 
priešingas dalykas: tikrąjį gėrį gali sukelti tik dieviškieji 
kerai — tiesioginis to, kas yra, buvimas sąmonėje ir 
pažinime. Savavališkas gėris yra toks pat neįmanomas 
kaip ir savavališkas blogis. Tikroji laisvė — tai dermė 
su šventąja būtybe, kurią jaučiame pažindami esmę, 
nes dvasia ir širdis, paklūstančios tik savo pačių dėsniui, 
savanoriškai pritaria tam, kas būtina. Jei blogį sudaro 
abiejų pradų nesantaika, tai gėrį turi sudaryti tik visiška 
jų santarvė, ir juos jungiantis saitas turi būti dieviškas, 
nes jų vienovė ne sąlyginė, o visiška ir besąlyginė. Todėl 
jų tarpusavio santykio negalima įsivaizduoti kaip paties 
nulemto, iš apsisprendimo kylančio dorovingumo. Pas- 
"taroji sąvoka verčia daryti prielaidą, kad tie pradai 
savaime nesudaro vienovės. Bet kaip jie turi ją sudaryti, 
jeigu jos nėra? Be to, ši sąvoka grąžina mus į nei šiokią, 
nei tokią savivalės pusiausvyros sistemą. Abiejų pradų 

santykis — tai tamsaus prado (patybės) ir šviesos su- 
sietumo santykis. Tebus mums leista tai pavadinti re- 
ligingumu pirmine šio žodžio prasme. Religingumu mes 
laikome ne tai, ką liguista epocha juo vadina, - tuščius 
apmąstymus, meldimąsi dėl nuodėmių arba norą jausti 
Dievą. Nes Dievas mumyse - tai aiškus pažinimas arba 
pati dvasios šviesa, kurioje ir paaiškėja visa kita; jokiu 
būdu negalima manyti, kad Dievas pats galėtų būti 
neaiškus; ir to, kuris tą pažinimą turi, jis tikrai nepalieka 
tuščiai dykinėjančio. Tas pažinimas, jeigu pas Žmogų 
jis jau atėjo, yra kur kas labiau substancialus, negu mano 
mūsų filosofai, tiriantys jausmus. Religingumą mes su- 
prantame pirmine, praktine šio žodžio reikšme. Tai 
sąžiningumas arba elgimasis pagal žinojimą, neprieš- 
taraujant savo veiksmais pažinimo šviesai. Žmogų, kuris 
negali kitaip elgtis ne dėl žmogiškų, fizinių ar psicho- 
loginių, o dėl su Dievu susijusių priežasčių, mes laikome 
religingu, sąžiningumo viršūne. Tačiau nebus sąžiningas 
tas, kuris, norėdamas kokiu nors atveju pasielgti tei- 
singai, pirma pagalvoja apie savo pareigą, kad nenu- 
sižengtų jai. Jau pati žodžio „religingumas“ reikšmė 
neteikia rinkimosi tarp priešybių galimybės, toje reikš- 
mėje nėra aeguilibrium arbitrii“ (to dorovės maro), o 
tik absoliutus įsitikinimas teisingumu be jokių rinkimųsi. 
Sąžiningumas nebūtinai ir ne visuomet reiškiasi kaip 
entuziazmas arba kaip nepaprastas savęs viršijimas, į 
kurį po to, kai palaužiama savojo vidinio dorovingumo 
puikybė, mielai pretenduotų kita, nepalyginti blogesnė 

išdidumo dvasia. Sąžiningumas gali reikštis ir grynai 
formaliai kaip tikslus pareigos vykdymas - net su tam 
tikra atšiaurumo ir griežtumo priemaiša; pavyzdžiu čia 
tinka Markas Katonas, kurio sielai vienas senovės ra- 
šytojas priskiria kaip tik tą vidinę ir beveik dievišką 
veiksmų ir elgimosi būtinybę, sakydamas, jog Katonas 
buvęs arčiausiai dorybės, nes visuomet elgęsis teisingai 
ne dėl to, kad to specialiai siekęs (gerbdamas principus 
ir įstatymus), o kad kitaip negalėjęs”. Šitas dorovinių 
įsitikinimų tvirtumas, kaip ir gamtos gyvenimo nenu- 
maldoma tvarka, yra tas daigas, iš kurio išauga ir sužydi 
tikras meilumas ir dieviškumas; o tariamai kilnesnis 
doroviškumas, manąs turįs teisę šitą daigą suniekinti, - 
tai tik tuščias Žiedas, nemezgąs vaisių*. Didžiausia 
vertybė ne visuomet visų pripažįstama vien dėl to, kad 
ji didžiausia; ir tas, kuris susipažinęs su lengvo ir 
malonaus dvasinio gyvenimo karta, kuri kaip tik bran- 
džiausius mokslo vaisius ir tauriausius jausmus pajungia 
didžiausiam dvasiniam palaidumui ir niekinamai pa- 
žiūrai į vadinamąjį paprastą pareigingumą, pagalvos, 
ar tai pripažinti visuotinai reikšmingu dalyku. Jau 
galima numatyti, kad, jeigu taip bus toliau, kai kiekvienas 
labiau nori turėti gražią, o ne protingą sielą ir būti 
laikomas kilniu, o ne teisingu, etikos pagrindą sudarys 


* Labai teisingų pastabų apie šį mūsų epochos dorovinį genialumą 
esama jau ne kartą cituotoje p. F. Schlegelio recenzijoje, paskelbtoje 
žumale Heidelbergische Jahrbiicher, p. 154. 

vien bendra skonio sąvoka, ir tada ydą laikysime tik 
blogu ar sugadintu skoniu“. 

Jei, rimtai kalbant, etikoje dieviškasis pradas apskritai 
prasimuša į paviršių, tai dorybė reiškiasi kaip entu- 
ziazmas, kaip didvyriškumas (kovoje su blogiu), kaip 
nuostabus laisvas Žmogaus ryžtas veikti pagal Dievo 
nurodymus ir savo veiksmais atsižvelgti į tai, ką jis 
yra sužinojęs ir pažinęs, pagaliau kaip tikėjimas, bet 
ne tiesos Žinojimo prasme, kada Žinojimas laikomas net 
tam tikru nuopelnu arba dalyku, kuris tik šiek tiek skiriasi 
nuo visiško įsitikinimo, - reikšmė, prilipusi prie to žodžio 
dėl jo vartojimo paprastiems dalykams apibūdinti, — 
o ta prasme, kurią žodis „tikėjimas“ turėjo iš pat pradžių, 
t.y. pasitikėjimo, atsidavimo dieviškumui, neduodan- 
čio jokio pasirinkimo, prasme. Kai galų gale į graniti- 
nę įsitikinimų rimtį, be kurios čia neįmanoma išsi- 
versti, prasiskverbia Dievo meilės spindulys, dorovi- 
„nis gyvenimas nušvinta ryškiausia Žavesio ir dieviško 
grožio šviesa. 

Mes išnagrinėjome kiek galėdami gėrio ir blogio 
priešpriešos atsiradimą ir tai, kaip viena ir kita san- 
tykiauja kūrimo akte; tačiau dar yra likęs svarbiausias 


* Vienas vyrukas, matyt, per daug išdidus, kaip daugelis mūsų 
laikais, kad sąžiningai eitų Kanto nubrėžtu keliu, ir nesugebantis nors 
kiek priartėti prie tikro gėrio, kažką paistydamas apie estetiką, jau 
paskelbė tokį dorovės estetinį pagrindimą. Žengiant į priekį tokiais 
septynmyliais Žingsniais, netrukus Kanto pajuokavimą, jog į Euklido 
geometriją reikią Žiūrėti kaip į truputį gremėzdišką piešimo vadovėlį, 
irgi teks, ko gero, laikyti rimtu dalyku. 

viso šito tyrimo klausimas. Dievas iki šiol buvo trak- 
tuojamas kaip pati save reiškianti esybė. Tačiau koks 
šios saviraiškos ir jo kaip dorovinės esybės santykis? 
Ar tai procesas, skatinamas aklos ir nesąmoningos 
būtinybės, ar laisva ir sąmoninga veika? Jei, sakysim, 
teisinga pastaroji mintis, tai kaip santykiauja Dievas 
kaip dorovinė esybė su blogiu, kurio galimybė ir tik- 
roviškumas priklauso nuo Dievo saviraiškos? Ar Dievas, 
trokšdamas saviraiškos, norėjo ir blogio, ir kaip šitas 
noras dera su jo šventumu ir didžiausiu tobulumu, arba, 
paprasčiau sakant, kaip pateisinti Dievą dėl blogio? 

Į anksčiau keltą klausimą dėl Dievo saviraiškos 
laisvės, atrodo, jau atsakėme. Jei Dievas būtų mums 
tik loginė abstrakcija, tai viskas turėtų iš jo eiti kaip 
loginė būtinybė; jis pats būtų tik tarsi svarbiausias 
įstatymas, iš kurio viskas išplaukia, bet neturėtų asmens 
bruožų ir sąmonės. Tačiau mes Dievą aiškinome kaip 
gyvą jėgų vienovę; ir jei asmenybė, pagal mūsų ankstesnį 
aiškinimą, remiasi tam tikro savarankiško prado ir nuo 
jo nepriklausomo pagrindo saitu, būtent taip, kad abu 
visiškai persmelkia vienas kitą ir sudaro vieną esybę, 
tai Dievas yra dėl idealaus prado jame ir nepriklau- 
somo (jo atžvilgiu) pagrindo saito - nes pagrindas ir 
tai, kas egzistuoja, jame būtinai susijungia į vieną 
absoliučią egzistenciją — aukščiausia asmenybė; tad jei 
gyva idealaus prado ir nepriklausomo pagrindo vienovė 
yra dvasia, tai Dievas kaip absoliutus abiejų ryšys yra 
dvasia eminentine ir absoliučia prasme. Visiškai aišku, 

kad Dievo asmeniškumas grindžiamas tik jo saitu su 
gamta, nes priešingu atveju —- ir grynojo idealizmo, ir 
grynojo realizmo - Dievas neišvengiamai būtų beasmenė 
esybė; akivaizdžiausiai tai įrodo Fichte's ir Spinoza'os 
Dievo samprata. Bet kadangi Dieve yra nepriklausomas 
realybės pagrindas ir todėl du vienodai amžini savi- 
raiškos pradai, tai ir Dievo laisvės klausimą reikia 
nagrinėti atsižvelgiant į abu pradus. Kūrimo pradžių 
pradžia — tai vieno iš jų troškimas gimdyti patį save, 
arba pagrindo valia. Kitas pradas — meilės valia, per 
kurią Žodis ištariamas į gamtą ir Dievas padaro save 
asmeniu. Todėl pagrindo valia negali būti laisva ta 
prasme, kokia yra laisva meilės valia. Ji nėra sąmoninga 
arba su refleksija susijusi valia, bet nėra ir visiškai 
nesąmoninga, varoma aklos mechaninės būtinybės; tai 
tarpinis dalykas, panašus į geidulį arba potroškį, bet 
geriausiai palyginamas su nuostabiu veržlumu atgy- 
jančios gamtos, kuri siekia plėtotis ir kurios vidiniai 
judesiai yra nevalingi (negali būti sustabdyti), tačiau 
ji nejaučia jų prievartos. Na, o laisva ir sąmoninga — 
tai meilės valia, ir kaip tik todėl, kad ji tokia; jos raiška — 
tai aktyvumas ir veika. Visa gamta mums byloja, kad 
ji egzistuoja anaiptol ne vien iš geometrinės būtinybės; 
joje yra ne vien grynas protas, bet ir asmenybė bei 
dvasia (panašiai mes puikiai skiriame protingą autorių 
nuo sumanaus); priešingu atveju geometrinis protas, taip 
ilgai viešpatavęs, būtų seniai persmelkęs tiek asmenybę, 
tiek dvasią ir turėjęs kur kas labiau įtvirtinti savo bendrų 

ir amžinų gamtos dėsnių dievaitį, negu tai vyko iki 
šiol; tuo tarpu jis priverstas kasdien vis labiau pripažinti 
ir racionalų gamtos ir savo santykį. Kūrimas —- tai ne 
įvykis, o veika. Bendrieji dėsniai nieko daugiau nerodo - 
tik Dievą, t.y. bendrasis dėsnis yra Dievo asmuo, ir 
viskas, kas vyksta, vyksta dėl Dievo asmens - ne pagal 
abstrakčią būtinybę, kurios mes savo veiksmuose ne- 
pakęstume, o ką jau kalbėti apie Dievą. Vienas iš 
patraukliausių Leibnizo filosofijos, kurioje tik šiek tiek 
per daug įsišaknijusi abstraktumo dvasia, bruožų yra 
tas, kad ji gamtos dėsnius pripažįsta esant būtinai 
dorovinius, bet nepripažįsta jiems geometrinės būtinybės 
ir nelaiko jų savaiminiais. „Aš priėjau prie išvados, — 
sako Leibnizas, — kad iš tikrųjų atskleidžiami gamtos 
dėsniai vis dėlto nėra absoliučiai demonstratyvūs, nors 
tai ir nebūtina. Tiesa, juos galima įrodyti įvairiai, bet 
visuomet reikia daryti prielaidą, jog esama kažko, kas 
nevisiškai būtina geometrinės egzistencijos požiūriu. To- 
dėl šitie dėsniai yra aukščiausios, protingos ir laisvos 
esybės įrodymas, o tai prieštarauja absoliučios būtinybės 
sistemai. Jie nėra nei visiškai būtini (mūsų abstrakčiu 
supratimu), nei visiškai savaiminiai, o užima tarpinę 
padėtį kaip dėsniai, kurių šaltinis — visų tobuliausia 
išmintis“*. Dinaminis aiškinimo būdas yra ne kas kita, 
kaip šita gamtos dėsnių redukcija - radimas jiems 
jausminio, dvasinio ir valios pamato. 


* Tentam. theod. Opp. 1, p. 365, 366. 

Tačiau, norint nustatyti Dievo kaip dorovinės esybės 
ir pasaulio santykį, nepakanka bendro laisvės kūrimo 
akte pažinimo; kyla dar toks klausimas: ar saviraiškos 
veika buvo laisva ta prasme, kad visi jos padariniai 
Dievo buvo numatyti? Ir į šį klausimą reikia atsakyti 
būtinai teigiamai, nes pati reiškimosi valia nebūtų gyva, 
jei neturėtų kitos, į esybės vidų nukreiptos valios prieš- 
priešos; ir šitame vienas kito laikymesi atsiranda at- 
spindys viso to, kas implicite glūdi esmėje, kuria Dievas 
idealiai save realizuoja arba — tą patį pasakant kitais 
žodžiais — kurioje jis iš anksto save pažįsta. Vadinasi, 
kadangi Dieve veikia prieš reiškimosi valią nukreipta 
tendencija, tai, kad įvyktų apraiška, meilė ir gėris turi 
turėti persvarą arba communicativum sui“*; šitai, šitas 
sprendimas, iš tikrųjų ir užbaigia raiškos kaip sąmo- 
ningos ir doroviškai laisvos veikos sąvokos apibūdinimą. 

Nepaisant to, kad atskleidėme šios sąvokos turinį 
ir žinome, jog raiškos veika Dieve yra būtina tik dorovine 
arba, tiksliau, gėrio ir meilės buvimo prasme, lieka 
nesuprantama - nepagrįsta ir nemotyvuota, - kaip 
Dievas tariasi pats su savim arba kaip iš daugelio galimų 
pasaulių pasirenka vieną. Priešingai, kai tik pateikiamas 
išsamesnis dorovinio būtinumo apibūdinimas, pasidaro 
neginčijamas teiginys, jog viskas, kas eina iš Dievo 
prigimties, yra absoliučiai būtina, kad viskas, ką Dievo 
prigimtis daro galima, tikrai turi būti, o tai, kas nėra 
tikroviška, turi būti ir doroviškai neįmanoma. Spino- 
zizmo trūkumas yra anaiptol ne tas, kad postuluojama 

tokia nepalaužiama būtinybė Dieve, o tas, kad tą bū- 
tinybę jis supranta kaip negyvą ir beasmenę. Juk kadangi 
ši sistema suvokia apskritai tik vieną absoliuto aspektą, 
būtent realųjį, arba tik tai, kiek Dievas veikia pagrinde, 
tai minėti teiginiai aiškiai veda prie minties apie aklą 
ir nesąmoningą būtinybę. O jeigu Dievas iš esmės yra 
meilė ir gėris, tuomet ir tai, kas jame doroviniu atžvilgiu 
yra būtina, randasi dėl to, kad verčia tikra metafizinė 
būtinybė. Jei absoliučiai laisvei Dieve būtų reikalingas 
pasirinkimas tikra šio Žodžio prasme, tada mūsų sam- 
protavimai neturėtų tuo apsiriboti. Juk laisvė rinktis 
būtų buvusi absoliuti tik tuo atveju, jei Dievas būtų 
galėjęs sukurti ir ne taip tobulą pasaulį, negu leido visos 
sąlygos, o kadangi nėra jokio apsirikimo, kuris liktų 
visai nepastebėtas, tai atsirado vienas kitas, kuris iš 
tikrųjų ir rimtai — ne kaip tas Kastilijos karalius Al- 
fonsas*, kurio garsusis posakis buvo nukreiptas tik prieš 
tais laikais viešpatavusią Ptolemėjo sistemą - teigė, jog 
jei Dievas būtų norėjęs, būtų galėjęs sukurti pasaulį, 
geresnį už šį. Dėl to ir teiginys, kad Dieve nėra galimybės 
ir tikrovės vienovės, remiasi grynai formalia galimybės 
samprata, pagal kurią viskas galima, kas neprieštarauja 
pats sau; šis teiginys yra susilaukęs Žinomo priekaišto, 
jog tada, pavyzdžiui, sumaniai parašyti romanai turėtų 
būti tikri įvykiai. Taip visiškai formaliai galimybės 
sąvokos netraktavo net Spinoza; kiekvieną galimybę jis 
sieja tik su Dievo tobulumu, o Leibnizui neabejotinai 
ši sąvoka reikalinga vien tam, kad pagrįstų pasirinkimo 

Dieve galimybę ir tuo kiek įmanydamas atitoltų nuo 
Spinoza'os. „Dievas renkasi, — sako Leibnizas, — iš 
galimybių, ir todėl jo pasirinkimas yra laisvas, be prie- 
vartos: nebūtų jokio pasirinkimo, jokios laisvės, jei būtų 
tik viena galimybė“. Jeigu laisvei nieko daugiau ne- 
trūksta kaip tik šitos laisvos galimybės, tai nėra kliūčių 
pripažinti, kad formaliai, paliekant nuošaly Dievo esmės 
klausimą, buvo ir dabar dar yra be galo daug visokių 
galimybių. Tačiau tai tik noras apibūdinti Dievo laisvę 
savaime klaidinga sąvoka, galima vien tik mūsų prote, 
bet ne Dieve, kurio neįmanoma mąstyti, palikus nuo- 
šalyje jo esmę arba tobulumą. Dėl galimų pasaulių 
daugumo pasakytina, jog savaiminis chaosas, koks pagal 
mūsų aiškinimą yra pirminis pagrindo judėjimas, ta dar 
nesuformuota, bet visas formas pasirengusi įgyti me- 
džiaga, teikia, žinoma, begalę galimybių, bet jei, sakysim, 
tuo turėtų būti grindžiama daugelio pasaulių galimybė, 
reikėtų tiktai pabrėžti, kad iš to nederėtų daryti išvados, 
jog tokia galimybė būtina Dievui, nes pagrindo negalima 
vadinti Dievu, o Dievas, būdamas tobulas, gali norėti 
tik viena. Tačiau ir šito chaoso jokiu būdu nereikėtų 
mąstyti taip, tarsi pagrinde neglūdėtų vienintelio pagal 
Dievo esmę galimo pasaulio pirminis tipas, kuris tik- 
rajame kūrime, skaidant ir tvarkant jėgas bei pašalinant 
jam trukdantį arba jį temdantį chaosą, iš potencijos 
padaromas aktu. O pačiame Dievo prote, kaip pirmap- 
radėje išmintyje, kurioje Dievas įsikūnija idealiai arba 
kaip pirmavaizdis, jis yra tik vienas, todėl ir pasaulio 
galimybė yra tik viena. 

Dievo prote esama sistemos, bet pats Dievas — tai 
ne sistema, o gyvenimas, ir tik čia glūdi atsakymas 
į klausimą, dėl kurio pateikėme visus iki šiol dėstytus 
samprotavimus apie blogio galimybę Dieve. Kiekvienai 
būčiai, kad ji pasidarytų tikra, t.y. asmeniška, reikia 
tam tikros sąlygos. Ir Dievo būtis be tokios sąlygos 
negalėtų būti asmeniška, tiktai Dievas šią sąlygą turi 
ne kur kitur, o savyje. Jis negali jos panaikinti, nepa- 
naikindamas savęs; jis gali tik įveikti ją meile ir pajungti 
sau savo paties šlovei. Ir Dieve būtų tamsos pagrindas, 
jei šios sąlygos jis nebūtų padaręs savastimi, nebūtų 
susiliejęs su ja į viena ir tapęs absoliučia asmenybe. 
Žmogus niekuomet netampa jos šeimininku, nors blogyje 
to ir siekia; jinai yra jam tik suteikta ir nuo jo nepriklauso; 
todėl jo asmenybė ir patybė niekados negali pakilti iki 
tobulo akto. Tai ir yra kiekvieno baigtinio gyvenimo 
liūdnasis aspektas; ir jeigu ir Dieve esama bent santykinai 
nepriklausomos jo būties sąlygos, tai jis pats turi ir 
liūdesio šaltinį, liūdesio, kuris tačiau niekados netampa 
realybe, o tik padeda reikštis amžinam įveikimo džiaugs- 
mui. Tuo paaiškinama ir liūdesio skraistė, gaubianti visą 
gamtą, toji nesunaikinama gyvenimo melancholija. 
Džiaugsmui būtina kančia, o kančią reikia nuskaistinti 
džiaugsmu. Todėl tai, kas eina tik iš sąlygos arba 
pagrindo, eina ne iš Dievo, nors ir reikalinga jo būčiai. 
Bet negalima ir teigti, jog blogis eina iš pagrindo arba 
kad pagrindo valia yra blogio šaltinis. Juk blogis gali 
rastis tik Žmogaus širdies valios gelmėse ir niekuomet 

nevirsta veiksmu, nedalyvaujant pačiam žmogui. Pa- 
grindo solicitacija arba reagavimas į virškūriniškumą 
tik pažadina norą kurti, arba savąją valią, bet solicitacija 
išjudina valią vien dėl to, kad būtų nepriklausomas 
gėrio pagrindas ir kad gėris jį įveiktų ir persmelktų. 
Juk ne sužadinta patybė pati savaime yra blogis, o tik 
tai, kad ji visai atsiplėšia nuo savo priešybės, nuo šviesos 
arba visuotinės valios. Kaip tik šitas gėrio atsižadėjimas 
pirmiausia ir yra nuodėmė. Suaktyvinta patybė reika- 
linga gyvenimo tonusui palaikyti; be jos būtų tikra mirtis, 
gėris tik miegotų, nes jei nėra kovos, nėra ir gyvenimo. 
Taigi pagrindo valia yra tik gyvenimo pažadinimas, 
bet ne blogis tiesiog ir savaime. Jei Žmogaus valia apima 
suaktyvintą patybę su meile ir pajungia šviesai kaip 
visuotinei valiai, tai iš to tik ir atsiranda aktualusis, 
dėl Žmogaus gyvenimo tonuso sujautrėjęs gėris. Vadi- 
nasi, gėryje pagrindo reakcija skatina gėrį, blogyje — 
blogį, kaip Šventajame Rašte pasakyta: „Nesuteptam 
žmogui tu pasirodai nesuteptas, su sukčiumi tu elgies 
atsargiai". Gėris be veiksmingos patybės yra neveiks- 
mingas. Tai, kas kūrinio valia tampa blogiu (jei visai 
atsiplėšia nuo priešybės, kad įgytų savarankišką būtį), 
pats savaime yra gėris — kol tūno gėryje ir tebėra 
pagrinde. Tik įveikta, t.y. iš aktyvumo į potencialumą 
sugrąžinta patybė yra gėris ir savo potencija, būdama 
įveikta gėrio, ji visuomet lieka gėryje. Jei kūne nebūtų 
šalčio šaknies, nebūtų galima jausti šilumos. Įsivaizduoti 

traukos ir stūmos jėgas sau neįmanoma, nes kam turėtų 
daryti poveikį stūma, jei trauka jai nesudarytų objekto, 
arba į ką turėtų būti nukreipta trauka, jei joje pačioje 
neglūdėtų drauge ir stūma? Todėl dialektiškai visai 
teisingas toks teiginys: gėris ir blogis yra tas pat, tiktai 
svarbu, kaip žiūrėsi, arba: blogis pats savaime, t.y. jo 
tapatumo šaknies atžvilgiu, yra gėris, ir priešingai - 
gėris, traktuojamas kaip susidvejinęs arba netapatus, 
yra blogis. Dėl tos pačios priežasties visai teisinga ir 
mintis, jog tas, kuris neturi nei medžiagos, nei jėgų 
blogiui, nepajėgus ir gėriui, — pavyzdžių tam mūsų 
laikais per akis. Kiekviena iš aistrų, su kuriomis mūsų 
negatyvioji dorovė kariauja, turi bendrą šaknį su ati- 
tinkama dorybe. Neapykantos siela yra meilė, ir di- 
džiausio pykčio priepuolyje tik atsiskleidžia širdies gi- 
lumoje užgauta ir sudrumsta ramybė. Aistros ir jas 
atitinkančios dorybės, išlaikydamos deramą mastą ir 
organinę pusiausvyrą, sudaro pačios dorybės stiprybę 
ir yra jos tiesioginiai įrankiai. „Jei aistros yra negarbės 
sudedamosios dalys, - sako pastabusis I. G. Hamannas, - 
tai ar dėl to jos nustoja buvusios Žmonijos ginklais? 
Ar jūs geriau suprantate proto raštą negu tas alegorinis 
Aleksandrijos bažnyčios iždininkas Bibliją, Žmogus, iš- 
sikastravęs dėl to, kad patektų į dangaus karalystę? 
Tuos, kurie labiausiai kenkia patys sau, kunigaikštis 
Eonas padaro savo numylėtiniais; jo (velnio) rūmų 
juokdariai — aršiausi priešai gražiosios prigimties, kurios 
pranašautojai pilvakalbiai yra, Žinoma, koribantai ir 

galai, o tikrieji garbintojai — stipriadvasiai“*. Tik tada 
tegu tie, kurių filosofija labiau tinka ginekėjai negu 
akademijai ar licėjaus palestrai, nepateikia anų dialek- 
tinių teiginių publikai, kuri lygiai taip pat jų nesupras, 
kaip ir jie patys, ir juose regės tik teisingumo ir ne- 
teisingumo, gėrio ir blogio skirtumo panaikinimą, pub- 
likai, kuriai nevalia jų vertinti, kaip nevalia atiduoti 
teisti lėkštų estetų forumui, sakysim, senovės dialektikų, 
Zenono ir kitų elėjiečių minčių. 

Sava valia sužadinama tik dėl to, kad meilė žmoguje 
įgytų medžiagos arba priešpriešą, kur ji galėtų reikštis. 
Kiek patybė, atsiplėšdama nuo gėrio, yra blogio pradas, 
tiek pagrindas, Žinoma, sužadina galimą blogio pradą, 
bet ne patį blogį ir ne paskatą blogiui. Tačiau ir šitas 
sužadinimas vyksta ne laisva Dievo valia: Dievas pa- 
grinde juda ne savo valia arba pagal tai, ką sako jo 
širdis, o tik pagal tai, kokios jo savybės. 

Todėl tas, kuris imtų teigti, jog Dievas pats norėjęs 
blogio, turėtų šio teiginio pamato ieškoti saviraiškoje 
kaip kūrimo akte; šiaip jau dažnai buvo reiškiama mintis, 
jog tas, kuris norėjo pasaulio, turėjo norėti ir blogio. 
Bet darydamas tvarką chaoso gimdomoje sumaištyje ir 
tardamas į gamtą savo amžinosios vienovės žodį, Dievas 
iš tikrųjų priešinosi tamsai ir netvarkingam bepročio 
prado judėjimui ištarė Žodį, tapusį pastoviu centru ir 
amžinu žiburiu. Vadinasi, kūrimo valia tiesiogiai buvo 


* Kleeblatt hellenistischer Briefe, II, S. 196. 
K* 

tiktai valia šviesai, o drauge su ja ir gėriui pagimdyti, 
o blogis šita valia nebuvo numatytas nei kaip priemonė, 
nei netgi, Leibnizo žodžiais tariant, kaip conditio sine 
gua mon“ kaip įmanoma tobulesniam pasauliui*. Jis 
nebuvo Dievo sprendimo, o juo labiau jo leidimo objektas. 
Į klausimą, kodėl Dievas, būtinai numatydamas, jog 
blogis bus bent lydimasis saviraiškos elementas, nenutarė 
verčiau visai nesireikšti, iš tikrųjų nereikia atsakyti, nes 
jis būtų tolygus tokia minčiai: kad meilė neturėtų prieš- 
priešos, tegu jos visai nebūna, kitaip tariant, tai, kas 
yra absoliučiai teigiama, turi būti paaukota tam, kas 
egzistuoja tik kaip priešprieša, kas yra amžina, turi tapti 
auka to, kas yra tik laikina. O kad Dievo saviraišką 
reikia traktuoti ne kaip būtinai savavališką, o kaip 
doroviniu požiūriu būtiną veiką, kurioje meilė ir gėris 
yra nugalėję absoliutųjį vidinį gyvenimą, mes jau aiš- 
kinome. Vadinasi, jei Dievas norėdamas išvengti blogio 
nebūtų apsireiškęs, blogis būtų nustelbęs gėrį ir meilę. 
Leibnizo blogio sąvoka kaip conditio sine gua non tinka 
tik pagrindui - kad šis sužadintų kūrimo valią (tą galimą 


* Tentam. theod., p. 139: „Ex his concludendum est, Deum antecedenter 
vele omne bonum in se, vele consequenter optimum tanquam finem; 
indifferens et malum physicum tanquam medium; sed velle tantum 
permittere malum morale, tanquam conditionem, sine qua non obtineretur 
optimum, ita nimirum, ut malum nonnisi titulo necessitatis hypotheticae, 
id ipsum cum optimo connectentis, admittatur”. - P. 292: „Quod ad 
vitium attinet, superius ostensum est, illud non esse objectum decreti 
divini, tanquam medium, sed tanquam conditionen sine qua non - et ideo 
duntaxat permitti” *. — Šios dvi citatos išreiškia visos Leibnizo Teodicėjos 
esmę. 

blogio pradą) kaip sąlygą, kuriai esant meilės valia tik 
ir gali virsti tikrove. Kodėl Dievas nekliudo pagrindo 
valiai arba jos nepanaikina, taip pat jau kalbėjome. Tai 
reikštų, kad Dievas pašalina savo egzistavimo sąlygą, 
t.y. savo paties asmenybę. Taigi, kad nebūtų blogio, 
turėtų nebūti ir paties Dievo. 

Kito priekaišto, nukreipto ne tik prieš šią pažiūrą, 
bet ir prieš bet kokią metafiziką, esmę sudaro tai, kad, 
jei Dievas ir nenorėjo blogio, jis vis dėlto toliau veikia 
nusidėjėlyje, teikdamas jam jėgų daryti bloga. Tam 
priekaištui, darant deramą skirtumą, galima visiškai 
pritarti. Būties pirminis pradas toliau veikia ir blogyje, 
panašiai kaip ligos atveju dar lieka ir sveikatos; ir net 
labiausiai suardytas ir sugadintas gyvenimas išlieka ir 
toliau dar juda Dieve, nes jis — būties pamatas. Tačiau 
Dievą jis jaučia kaip žudantį pyktį ir dėl pagrindo traukos 
yra stumiamas į vis didesnę įtampą vienovės atžvilgiu, 
kol susinaikina ir prieina paskutinę krizę. 

Po viso to, kas pasakyta, vis dar lieka klausimas: 
ar blogis kada nors pasibaigia ir kaip? Ar kūrimas 
apskritai turi galutinį tikslą ir, jei taip, kodėl jis ne- 
pasiekiamas tiesiogiai? Kodėl tobulybės nėra iš pat 
pradžių? Į tai nėra kito atsakymo, kaip tas, kurį mes 
jau davėme: todėl, kad Dievas yra gyvenimas, o ne 
tik būtis. Bet kiekvienas gyvenimas turi savo likimą, 
jis paklūsta kančiai ir tapsmui. Vadinasi, ir tam Dievas 
pasidavė savanoriškai jau tada, kai, norėdamas tapti 
asmenybe, atskyrė šviesos ir tamsos pasaulius. Būtis 

jaučia save tik tapsme. Būtyje, suprantama, tapsmo nėra, 
priešingai, tapsme būtis vėlgi duota kaip amžinybė, bet 
kad būtis per priešybę virstų realybe, yra būtinas taps- 
mas. Be Žmogaus kančias patiriančio Dievo sąvokos, 
bendros visoms pirmykščių laikų misterijoms ir dva- 
sinėms religijoms, lieka nesuprantama visa istorija. Taip 
pat ir Biblija skiria apraiškos tarpsnius ir tolimoje ateityje 
numato laiką, kai Dievas bus viskas visame kame, t.y. 
kai jis bus visiškai tapęs tikrove. Pirmas kūrimo tarps- 
nis — apie tai jau kalbėjome — yra šviesos pagimdymas. 
Šviesa, arba idealusis pradas, yra, kaip amžinoji tamsiojo 
prado priešprieša, kūrimo žodis, išvaduojantis pagrinde 
slypintį gyvenimą iš nebūties, jo potenciją paverčiantis 
aktu. Viršum žodžio iškyla dvasia, ir jinai yra pirmoji 
esybė, suvienijanti tamsos ir šviesos pasaulius ir abu 
pradus pajungianti sau, kad taptų realybe ir asmenybe. 
Bet į šitą vienovės atsiradimą reaguoja pagrindas ir 
įtvirtina pradinę dvejybę, bet tik dėl to, kad vis labiau 
didintų priešpriešą ir galutinai atskirtų gėrį nuo blogio. 
Pagrindo valia turi likti laisva, kol visa tai bus įvykdyta, 
kol viskas taps realybe. Jeigu ji būtų buvusi pajungta 
anksčiau, gėris kartu su blogiu taip ir būtų slypėjęs 
joje. Bet gėrį būtina ištraukti iš tamsos ir aktualizuoti, 
kad jis amžinai gyventų su Dievu, o blogį - atskirti 
nuo gėrio, kad jis amžiams būtų nustumtas į nebūtį. 
Nes tatai yra galutinis kūrimo tikslas: kad tai, kas 
negalėtų dėl savęs būti, dėl savęs būtų, ištraukta iš 
tamsos kaip nuo Dievo nepriklausomo pagrindo į 

egzistenciją. Tuo grindžiama gimimo ir mirties būtinybė. 
Dievas perduoda idėjas, neturėjusias jame savarankiško 
gyvenimo, patybei ir nesamybei, kad, pašaukus jas iš 
ten į gyvenimą, jos vėl būtų jame kaip nepriklausomai 
egzistuojančios*. Taigi pagrindas, būdamas laisvas, at- 
lieka skyrimo ir lėmimo (xpio1ę) funkciją ir tuo visiškai 
aktualizuoja Dievą. Nes blogis, jeigu jis visai atskirtas 
nuo gėrio, jau nebera blogis. Jis galėjo veikti tik piktnau- 
džiaudamas gėriu, kuris, pats savęs nesuvokdamas, 
glūdėjo jame. Gyvenime jis dar naudojosi išorinės gamtos 
jėgomis, kurių padedamas mėgino kurti ir tuo netie- 
siogiai prisidėjo prie Dievo gėrio. O mirdamas jis visai 
atsiskiria nuo bet kokio gėrio ir, nors išlieka kaip geismas, 
kaip amžinas tikrovės troškulys, bet išsiveržti iš po- 
tencijos būsenos.nepajėgia. Todėl jo būsena yra nebūties 
būsena, kuomet be perstojo naikinamas aktyvumas arba 
tai, kas jame aktyvumo siekia. Todėl ir baigtinės vi- 
sapusės tobulybės idėjos realizacijai visai nereikia blogio 
perversti į gėrį (atstatyti visus dalykus), nes blogis yra 
tik tiek blogis, kiek jis išeina už potencialumo ribų, o 
grąžintas į nebūtį arba į potencijos būseną, jis yra tai, 
kas visuomet turėjo būti — bazė, pavaldus elementas, 
ir toje būsenoje jis jau nebeprieštarauja nei Dievo 
šventumui, nei jo meilei. Todėl Dievo reiškimosi pa- 
baiga - tai blogio atstūmimas nuo gėrio, jo paskelbimas ` 


* Philosophie und Religion. - Tübingen, 1804, S. 73. 

visiškai nerealiu. Ir priešingai: iš pagrindo ištrauktas 
gėris susiejamas į amžiną vienovę su pirminiu gėriu; 
visa, kas gimė iš tamsos į šviesą, jungiasi prie idealaus 
prado kaip dalys jo kūno, kuriuo pirminis gėris visiškai 
realizuojamas ir dabar yra absoliučiai asmeniška esybė. 
Tol, kol gyvavo pradinė dvejybė, pagrinde viešpatavo 
kūrimo žodis, ir šis kūrimo tarpsnis nesibaigia per visus 
kitus periodus iki pat galo. Bet jei dvejybė dėl gėrio 
atskyrimo sunaikinta, tai Žodis, arba idealusis pradas, 
pajungia save ir su juo susiliejusią realybę dvasiai, ir 
toji kaip Dievo sąmonė vienodai gyvena abiejuose pra- 
duose; panašiai kaip Šventajame Rašte sakoma apie 
Kristų: „Jis gi turi karaliauti ir paguldyti po savo kojomis 
visus priešus“ *. „Kaip paskutinis priešas bus sunaikinta 
mirtis“? (nes mirtis buvo reikalinga tik tam, kad gėris 
ir blogis atsiskirtų vienas nuo kito: gėris turi mirti, kad 
atsiskirtų nuo blogio, o blogis — kad atsiskirtų nuo gėrio). 
„Kai jam bus visa pajungta, tuomet ir pats Sūnus 
nusilenks tam, kuris buvo viską jam pajungęs, kad Dievas 
būtų viskas visame kame““. Juk ir dvasia dar nėra 
pats didžiausias dalykas; ji tėra dvasia arba meilės 
dvelksmas. Visko viršūnė - meilė. Ji yra tai, kas buvo 
anksčiau, nei buvo (skyrium vienas nuo kito) pagrindas 
ir tai, kas egzistuoja, bet dar nebuvo meilė, o - kaip 
čia pasakius? 

Pagaliau priėjome prie paties svarbiausio viso ty- 
rimo dalyko. Jau seniai ausyse skamba klausimas: kam 

reikalingas tas pirma darytas skirtumas tarp esybės kaip 
pagrindo ir esybės kaip egzistencijos? Juk arba tarp 
jų abiejų nėra nieko bendra ir turime pripažinti absoliutų 
dualizmą, arba tokio bendrumo esama ir tada jos abi 
galutinėje analizėje vėl susilieja. Tuomet turime vieną 
esybę visoms priešybėms, absoliučią šviesos ir tamsos, 
gėrio ir blogio tapatybę ir visus tuos absurdiškus pa- 
darinius, su kuriais neišvengiamai susiduria kiekviena 
proto sistema ir kurie seniai įrodyti taip pat ir šiai 
sistemai. 

Ką mes pirmiausia postuluojame, jau aiškinome: pirm 
pagrindo ir viso, kas egzistuoja, vadinasi, apskritai pirm 
bet kokios dvejybės turi būti kokia nors esybė; kaip 
ją kitaip pavadinti, jei ne pirminiu pagrindu arba, 
tiksliau, bepagrindybe (Ungrund)“? Kadangi ta esybė yra 
pirmesnė už visas priešpriešas, tai priešybių negalima 
joje nei skirti, nei jos gali iš viso kaip nors joje būti. 
Todėl netinka ją apibūdinti kaip tapatybę, ją reikia 
vadinti abiejų pradų absoliučiu nmesiskyrimu. Dauguma 
filosofų, kai jie analizuodami prieina iki tos vietos, kai 
turi pripažinti, jog visos priešybės išnyko, pamiršta, kad 
jų iš tikrųjų nebėra, ir vėl jas primeta nesiskyrimui, 
kuris juk ir atsirado dėl to, kad tos visai liovėsi eg- 
zistavusios. Nesiskyrimas nėra priešybių padarinys, jos 
neglūdi jame ir implicite, jis yra savita, su jokiomis 
priešybėmis nesusijusi esamybė, kurioje jos visos išnyks- 
ta; jis yra ne kas kita, kaip priešybių nebuvimas ir todėl 

neturi kito predikato, kaip bepredikatiškumą, bet dėl 
to nėra niekas arba nedaiktas. Vadinasi, tie filosofai 
arba iš tikrųjų mano pirm bet kokio pagrindo esant 
bepagrindybę, arba nesiskyrimą, - tada ji neturi nei 
gera, nei bloga (į tai, kad šiuo požiūriu išvis netinka 
kelti klausimo dėl gėrio ir blogio priešpriešos, mes tuo 
tarpu nesigiliname), ir jie negali jai priskirti nei viena, 
nei kita, nei abiejų kartu, arba jie pripažįsta gėrį ir 
blogį ir drauge pripažįsta ir dvejybę, taigi jau nebe 
bepagrindybę, arba nesiskyrimą. Kad pastaroji mintis 
būtų suprantamesnė, pridursime štai ką. Nei tai, kas 
realu ir idealu, nei tamsa ir šviesa — nesvarbu, kaip 
tuos pradus vadinsime - niekuomet negali būti priskirti 
bepagrindybei kaip priešybės. Bet niekas netrukdo jų čia 
postuluoti kaip nepriešybių, t.y. atsietai ir kaip esančių 
kiekviena sau, tačiau tuo pripažįstama dvejybė (tikras 
pradų dvejumas). Pačioje bepagrindybėje nėra nieko, 
kas tam kliudytų, nes kaip tik todėl, kad abiejų atžvilgiu 
visiškai nesiskiria, ji jiems abiem abejinga. Jeigu bepag- 
rindybė būtų abiejų pradų absoliuti tapatybė, tai ji turėtų 
būti abu pagrindai drauge, kitaip sakant, abu pradai 
turėtų būti laikomi ją sudarančiomis priešybėmis, ir dėl 
to vėl sudarytų vienovę. Taigi iš to „nei — nei“, arba 
nesiskyrimo, išsiveržia dvejybė (esanti visai kas kita 
nei priešprieša, nors iki šiol mes, dar nepasiekę šios 
analizės taško, apie juos abu ir kalbėjome kaip apie 
lygiareikšmius dalykus), o be nesiskyrimo, t.y. be 

bepagrindybės, nebūtų pradų dvejumo. Vadinasi, užuot 
šią skirtybę panaikinusi, kaip buvo manoma, bepag- 
rindybė ją tik teigia ir patvirtina. Pagrindo ir to, kas 
egzistuoja, skyrimas buvo toli gražu ne vien loginė arba 
pagalbinė priemonė, pasitelkta tam, kad paskui vėl būtų 
palaikyta netikra, priešingai — jis buvo labai realus, šiuo 
rimčiausiu požiūriu tikrai patikimas ir visai supran- 
tamas. 

Dabar, po šito dialektinio aiškinimo, savo mintį 
galime visiškai tiksliai nusakyti taip. Ir pagrindo, ir 
to, kas egzistuoja, esybė gali būti tik tai, kas yra pirm 
bet kokio pagrindo, vadinasi, mūsų jau nagrinėtas ab- 
soliutas, bepagrindybė. Tačiau bepagrindybė (kaip įro- 
dyta) negali būti tokia, neskildama į du vienodai amžinus 
pradus: ne taip, kad ji būtų ir vienu, ir kitu tuo pačiu 
metu, o taip, kad ir viename, ir kitame jos būtų vienodai, 
t.y. kiekviename prade būtų visuma arba sava esybė. 
Bepagrindybė skaidosi į du vienodai amžinus pradus 
tik dėl to, kad ir vienas, ir kitas pradas, kurie joje, 
kaip bepagrindybėje, negalėjo būti tuo pačiu metu ir 
sudaryti vienovės, susilietų į viena per meilę, kitaip 
sakant, bepagrindybė skyla tik dėl to, kad būtų gyve- 
nimas ir meilė, ir asmeniška būtis. Nes meilės nėra 
nei nesiskyrime, nei ten, kur sujungtos priešybės, kurioms 
sujungimas reikalingas būčiai, — meilės (kartojant jau 
sakytus žodžius) paslaptis ta, kad ji sujungia tokias 
priešybes, kurių kiekviena galėtų egzistuoti pati sau ir 

vis dėlto neegzistuoja ir negali be kitos*. Todėl, kai tik 
bepagrindybėje atsiranda dvejybė, atsiranda ir meilė, 
sujungianti būčiai tai, kas egzistuoja (kas idealu), su 
pagrindu. Bet pagrindas lieka laisvas ir nepriklausomas 
nuo žodžio iki galutinio, visiško skilimo. Tada jis skyla 
panašiai, kaip žmoguje skyla pradinis troškimas, kai 
žmogus prieina prie aiškumo ir įsitvirtina kaip tvari 
būtybė: visa, kas tame troškime yra tikra ir gera, pakyla 
į sąmonės šviesą, o visa kita, kas netikra ir nešvaru, 
panyra amžiams į tamsą, kad visą laiką liktų tamsiu 
patybės pagrindu, savo gyvenimo proceso caput mor- 
tuum” ir potencija, niekuomet negalinčia virsti aktu. 
Tuomet viskas paklūsta dvasiai: tai, kas egzistuoja, ir 
egzistencijos pagrindas dvasioje sudaro vienovę; dva- 
sioje iš tikrųjų ir viena, ir kita yra tuo pačiu metų; 
arba dvasia - tai abiejų absoliuti tapatybė. Tačiau viršum 
dvasios yra pradinė bepagrindybė, kuri jau nebe abiejų 
pradų nesiskyrimas (abejingumas), bet vis dėlto ir ne 
tapatybė, o visuotinė, visa ko atžvilgiu vienoda ir vis 
dėlto niekieno nepaliesta vienovė, absoliučiai neprik- 
lausoma ir vis dėlto viską persmelkianti geradarystė, 
vienu žodžiu - meilė, kuri yra viskas visame kame. 

Taigi tas, kuris ims teigti (kaip pirma), jog šioje 
sistemoje esąs vienas pradas viskam, jog ta pati esybė 
viešpataujanti ir tamsiame gamtos pagrinde, ir amžinoje 


* Aphorismen über die Naturphilosophie. - Jahrbücher der Medicin 
als Wissenschaft. Bd. 1, H. 1, Aphor. 162, 163. 

aiškybėje, ta pati esybė lemianti ir daiktų šiurkštumą 
bei atskirybę, ir vienovę bei švelnumą, būtent tai, kas 
meilės valia viešpatauja gėryje, o pykčio valia - blogyje, 
turėtų — nors visa, ką sako, yra visiškai teisinga — 
nepamiršti, kad viena esybė savo dviem veikimo būdais 
tikrai skyla į dvi esybes, kad vienoje ji yra tik egzistavimo 
pagrindas, o kitoje — tik esybė (ir todėl tik ideali); be 
to, kad tiktai Dievas kaip dvasia yra abiejų pradų 
absoliuti tapatybė, bet tik dėl to ir tiek, kiek vienas 
ir kitas paklūsta jo asmenybei. Na, o tas, kuris šios 
pažiūros esmėje įžvelgtų absoliučią gėrio ir blogio ta- 
patybę, parodytų visišką neišmanymą, nes gėris ir blogis 
visai nesudaro pirminės priešpriešos, o apie dvejybę 
nėra ko ir kalbėti. Dvejybė esti tada, kai dvi esybės 
tikrai sudaro priešpriešą. Bet blogis nėra esybė, jis yra 
neesybė (Unwesen), kuri įgyja realybę tik būdama prie- 
šybe, o ne pati savaime. Taip pat ir absoliuti tapatybė, 
meilės dvasia, yra ankstesnė už blogį, nes blogis gali 
rastis, tik sudarydamas su ja priešpriešą. Dėl tos prie- 
žasties blogis negali būti apimtas ir absoliučios tapa- 
tybės — jis amžinai lieka jos atstumtas ir į ją neįeina“. 

Pagaliau jei kas užsigeistų šią sistemą pavadinti 
panteizmu dėl to, kad absoliute, į kurį Žiūrima kaip 
į savaiminį dalyką, išnyksta visos priešybės, tai tegu 


* Iš to matyti, kaip keista reikalauti, kad gėrio ir blogio priešprieša 
būtų išaiškinta, vos ėmus kalbėti apie pradmenis. Tokia mintis gali 
ateiti į galvą tik tam, kas gėrį ir blogį laiko tikra dvejybe, o dualizmą - 
tobuliausia sistema. 

daro sau į sveikatą*. Mes su malonumu leidžiame 
kiekvienam aiškinti laiką ir tai, kas jame vyksta, kaip 
jis nori. Pavadinimas nieko nereiškia, svarbu dalyko 
esmė. Bergždžia yra polemika, kai, remiantis vien ben- 
dromis filosofinių sistemų sąvokomis, puolama viena 
konkreti sistema, kuri dėl to, kad su tomis sistemomis 
turi kai kurių sąlyčio taškų, nors kiekvienu iš jų jos 
nuostatos savitos, buvo su jomis supainiota, — apie tokios 


* Niekas negali labiau negu šio darbo autorius pritarti p. F. Schle- 
gelio pageidavimui, išsakytam žurnale Heidelberger Jahrbiicher (H. 2, 
S. 242), kad Vokietijoje pagaliau liautųsi negarbingas panteistinis miglos 
pūtimas, juo labiau kad p. Schlegelis turi galvoje dar ir estetines svajones 
bei išsigalvojimus, o mes prie tos miglapūtystės priduriame ir nuomonę, 
neva spinozizmas - tai vienintelė protą patenkinanti sistema. Tiesa, 
Vokietijoje, kur filosofinių sistemų gamyba darosi literatūriniu verslu 
ir daugelis, kuriems gamta pašykštėjo proto net kasdieniškiems da- 
lykams suprasti, jaučiasi pašaukti dalyvauti filosofijos procese, labai 
nesunku skleisti klaidingą nuomonę arba imti pūsti į akis miglą. Ramina 
tik suvokimas, jog asmeniškai niekuomet neskatinome tokių reiškinių, 
nerėmėme jų ir todėl drauge su Erazmu (nors šiaip su juo neturime 
nieko bendra) galime pasakyti: „Semper solus esse volui nihilgue pejus 
odi quam juratos et factiosos“??. Šio darbo autorius niekuomet nesistengė 
kurti kokią nors grupę, norėdamas apriboti kitų, o juo labiau savo 
paties tyrimo laisvę, kurios šalininku jis skelbėsi iki šiol esąs ir visados 
ketina būti. Dėstymo ir įrodinėjimo pobūdžio, nusistatyto šiame veikale 
- nors išorine forma jis ir nėra pokalbis, bet mintys kyla ir plaukia 
tarsi šnekantis, - bus ir ateityje laikomasi. Kai ką galima buvo aiškiau 
ir tiksliau formuluoti, kai ką labiau apsaugoti nuo galimo klaidingo 
aiškinimo. Iš dalies autorius to nedarė sąmoningai. Kas negali ar nenori 
priimti jo minčių tokių, kaip jis jas pateikė, tegu neima nieko - tepasiieško 
kito šaltinio. Bet galbūt neprašyti sekėjai ir priešininkai skirs šiam 
darbui tiek pat pagarbos, kiek skyrė ankstesniam, panašaus turinio 
veikalui, pavadintam Filosofija ir religija, visiškai jį ignoruodami; pir- 
muosius taip pasielgti paskatino, be abejo, ne tiek pratarmės grasinantys 
žodžiai ar rašymo maniera, kiek pats turinys. 

polemikos nevaisingumą mes jau užsiminėme šio veikalo 
pradžioje. Šitaip galima iškart, net nemirktelėjus, teigti, 
kad, pavyzdžiui, štai ta sistema skelbia daiktų ima- 
nenciją Dieve; ir vis dėlto, sakysim, mūsų sistemos 
atžvilgiu tai būtų tušti Žodžiai, nors visai neteisingais 
jų irgi nepavadinsi. Juk pakankamai aiškinome, jog visos 
gamtos būtybės egzistuoja tik pagrinde, arba savo ir 
proto vienovės dar nepasiekusiame pradiniame troš- 
kime, vadinasi, Dievo atžvilgiu jos tėra periferinės 
esybės. Tik Žmogus yra Dieve ir kaip tik tuo buvimu 
yra pajėgus laisvei. Jis vienas yra centrinė esybė ir todėl 
privalo likti centre. Jame sukurti visi daiktai, ir tik per 
žmogų Dievas priima gamtą, sujungia ją su savimi. 
Gamta — tai pirmasis, arba Senasis, Testamentas, nes 
daiktai čia tebėra ne centre ir todėl paklūsta įstatymui. 
O žmogus - tai naujos sąjungos pradžia; per jį kaip 
tarpininką — nes jis pats su Dievu susijęs — Dievas (po 
paskutiniojo skyrimo akto) priima gamtą ir padaro 
savimi. Taigi Žmogus yra gamtos išgelbėtojas, į jį nu- 
kreipti visi jos pavyzdžiai. Žodis, kuris realizuojamas 
žmoguje, gamtoje gyvuoja kaip tamsus, pranašiškas (dar 
ne visai ištartas) žodis. Iš čia ir tie ženklai, kurie pačioje 
gamtoje lieka nepaaiškinti ir kuriuos tik Žmogus pa- 
aiškina. Iš čia ir bendras priežasčių tikslingumas, kuris 
darosi suprantamas, remiantis taip pat tik šiuo požiūriu. 
Todėl tam, kuris visas tas tarpines nuostatas praleidžia 
arba jų nepastebi, neigti vieni juokai. Šiaip jau patogus 
dalykas — tai gryna istorinė kritika. Čia nereikia nieko 

pateikti savo, paties sugalvotų samprotavimų; galima 
ramiausiai laikytis patarimo: Caute, per Deos! incede, 
latet ignis sub cinere doloso”. Bet neišvengiama ir sa- 
vavališkų, neįrodytų prielaidų. Sakysim, kad būtų įro- 
dyta, jog galimi tik du blogio aiškinimo būdai - du- 
alistinis, pagal kurį pagrindinę blogio esybę, nesvarbu, 
kiek ir kokių ji turi modifikacijų, manoma esant šalia 
gerosios arba šiai pavaldžią, ir kabalistinis, aiškinantis 
blogį emanacija arba atkritimu, — ir todėl visos kitos 
sistemos gėrio ir blogio skirtumą privalančios pašalinti, 
taigi, kad tai būtų įrodyta, prireiktų nei daugiau, nei 
mažiau, o visos, gerai apgalvotos ir išplėtotos, filosofijos 
pastangų. Sistemoje kiekviena sąvoka turi savo specifinę 
vietą, vien tik kurioje ji galioja ir kuri apibrėžia jos 
reikšmę ir ribas. Tad kaipgi gali tas, kuris neįsigilina 
į esmę, o tik išplėšia iš konteksto pačias bendriausias 
sąvokas, teisingai spręsti apie visumą? Taip mes pa- 
žymėjome atitinkamą sistemos tašką, kur nesiskyrimo 
sąvoka —- vienintelė, tinkanti absoliutui. Jei ta sąvoka 
traktuojama kaip bendra, iškraipoma visuma; galima 
daryti išvadą, kad ši sistema neigia aukščiausiosios 
esybės asmeniškumą. Į šitą dažnai girdimą priekaištą 
ir į kai kuriuos kitus mes iki šiol nieko neatsakėme, 
bet manome, jog šiame veikale pirmą kartą aiškiai 
apibūdinome Dievo asmeniškumo sąvoką. Bepagrindy- 
bėje arba nesiskyrime jokio asmeniškumo, be abejo, nėra, 
bet ar pradinis taškas yra visuma? Dabar kviečiame 
tuos, kurie taip lengvai mums priekaištavo, pareikšti 

dėl šios sąvokos, remiantis savo pažiūromis, nors šį 
tą suprantama. Šiaip jau visur pastebime, kad Dievo 
asmenybę jie traktuoja kaip nesuvokiamą ir jokiais 
būdais nepaaiškinamą, ir yra visai teisūs, nes tas abst- 
rakčias sistemas, kuriose išvis joks asmenybiškumas 
neįmanomas, laiko vienintelėmis, patenkinančiomis pro- 
tą; dėl to, matyt, jie ir priskiria jas kiekvienam, kuris 
neniekina mokslo ir proto. O mes, priešingai, manome, 
jog kaip tik fundamentinės sąvokos turi būti aiškiai 
proto suvokiamos, nes vien taip jos gali tapti tikrai 
mums artimomis, priimtinomis ir mumyse įsitvirtinti. 
Taip, mes einame dar toliau ir kartu su Lessingu esame 
įsitikinę, kad jei Žmonių giminei norima pagelbėti, tai 
apreiškimo tiesas reikia būtinų būtiniausiai paversti 
proto tiesomis*. Mes irgi neabejojame, jog protas visiškai 
pajėgus atskleisti kiekvieną galimą klaidą (taip pat ir 
"grynai dvasiniuose dalykuose) ir, vertinant filosofines 
sistemas, visai nereikalinga eretikų teisėjo poza**. Į 
istoriją perkeltas absoliutus gėrio ir blogio dualizmas, 
pagal kurį visuose Žmogaus dvasios reiškiniuose ir 
kūriniuose viešpatauja arba vienas, arba kitas pradas 
ir todėl yra tik dvi sistemos ir dvi religijos — absoliučiai 
gera ir visiškai bloga, nuomonė, kad viskas prasidėję 
nuo švarybės ir skaidrumo, o visa paskesnioji raida (kuri 


* G. E. Lessing. Erziehung des Menschengeschlechts. $ 76. 
** Ypač kai priešininkai nori aiškintis pažiūras, o reikėtų kalbėti 
tik apie palaimą teikiančias tiesas. 

juk buvo reikalinga iki galo atskleisti pirmojoje vienovėje 
glūdėjusias sudedamąsias dalis, o kartu ir pačią vienovę) 
buvusi vien gedimas ir iškraipymai, — visa šitoji pažiūra 
kritikai yra ne kas kita, kaip tas aštrus Aleksandro 
kardas, kai norima visur be vargo perkirsti Gordijo 
mazgą, bet istorijai ji įbruka labai jau neliberalų ir itin 
ribotą požiūrį. Buvo laikas, ankstesnis negu įvyko mi- 
nėtasis skilimas, buvo pasaulėžiūra ir religija, kuri, nors 
ir priešinga absoliutinei religijai, vis dėlto radosi iš savojo 
pagrindo, o ne klastodama absoliutinę. Šventenybė““, 
imant ją istoriniu aspektu, yra tokia pat pirminė kaip 
ir krikščionybė ir, nors tėra aukštesniosios religijos 
pagrindas ir bazė, nėra kilusi iš nieko kito. 

Šitie samprotavimai grąžina atgal į mūsų pradinį 
tašką. Sistema, prieštaraujanti švenčiausiems jausmams, 
sielai ir dorovinei sąmonei, niekuomet negali vadintis, 
bent jau pagal šią savybę, proto sistema, — jai tinka 
tik neproto sistemos vardas. Priešingai, sistema, kurios 
laikydamasis protas tikrai save pažintų, turi vienyti 
visus dvasios ir širdies, dorovinio jausmo ir griežčiausio 
mąstymo reikalavimus. Polemika, nukreipta prieš protą 
ir mokslą, suteikia, Žinoma, tam tikro iškilnaus ben- 
drumo, bet palieka nuošaly tikslias sąvokas, todėl mes 
lengviau galime numanyti jos ketinimus, bet ne tikrąją 
prasmę. Vis dėlto baiminamės, jog ir išaiškinę ją nieko 
ypatinga joje nerasime. Ir labai vertindami proto galią, 
vis tiek netikime, kad dėl gryno proto kas nors taptų, 
pavyzdžiui, dorovingu, didvyriu ar apskritai didžiu 


118 


ŽMOGAUS LAISVĖS FILOSOFIJA 


žmogumi; ypač nelenda į galvą, kad, kaip ne kartą 
teko girdėti, žmonių giminės tęsimo pamatas - tai protas. 
Tik asmenybėje esama gyvenimo; ir kiekviena asmenybė 
remiasi tamsiu pagrindu, kuris, aiškus daiktas, turi būti 
ir pažinimo pagrindas. Tačiau tiktai protas suformuoja 
ir pakylėja iki akto tai, kas slypi šitame pagrinde kaip 
potencija. Šitai gali įvykti tik dėl skyrimo, vadinasi, 
tik per mokslą ir dialektiką, kurie, kaip mes įsitikinę, 
vieni įtvirtins ir visiems laikams padės pažinti sistemą, 
pasirodydavusią dažniau, nei mes manome, bet vis 
dingdavusią, visų mūsų vaizduotėje iškylančią, bet nie- 
kieno ištisai nesuvoktą. Panašiai kaip kasdieniame gy- 
venime mes šiaip jau pasitikime tik tvirtu protu ir 
pasigendame tikro jautrumo tų, kurie nuolat mums savo 
jausmą stengiasi rodyti, taip ir tais atvejais, kai turime 
reikalą su tiesa ir pažinimu, patybė, pasiekusi tik jausmo 
lygmenį, negali įgyti mūsų pasitikėjimo. Jausmas puikus 
tol, kol lieka pagrinde, bet ne tada, kai pasidaro aki- 
vaizdus, kai užsigeidžia tapti esme ir viešpatauti. Jei, 
kaip puikiai yra pasakęs Franzas Baaderis, veržimasis 
į pažinimą yra nepaprastai panašus į dauginimosi 
instinktą*, tai ir pažinime esama kažko panašaus į 
padorumą ir gėdą, bet taip pat ir į nepadorumą ir 
begėdiškumą — savotiškas gašlus geidulys, kai nerimtai 
ir be meilės graibomasi visko be jokio noro ką nors | 


* Žr. anksčiau minėtą darbą žurnale Jahrbücher der Medicin. B. 3, 
H. 1, S. 133. 

daryti ir kurti. Mūsų asmenybės saitas — tai dvasia, 
ir jei tik abiejų pradų darbinė jungtis gali tapti kūrybiška 
ir produktyvi, tuomet tikras užsidegimas yra veiksmin- 
gas kūrybiško ir produktyvaus meno bei mokslo akstinas. 
Kiekvienas įkvėpimas reiškiasi savotiškai; esama ir tokio 
įkvėpimo, kuris reiškiasi potraukiu į dialektikos meną — 
tikras mokslinis užsidegimas. Todėl egzistuoja ir dia- 
lektinė filosofija, kuri, apibrėžta kaip mokslas, yra at- 
skirta, pavyzdžiui, nuo poezijos ir religijos, ir gyvuoja 
visiškai pati sau, — čia jokiu būdu ne vienas katilas, 
kur galima sumesti viską iš eilės, kaip norėtų tie, kurie 
daugybėje rašinių stengiasi maišyti viską su viskuo. 
Sakoma, kad refleksija esanti priešiška idėjai; bet di- 
džiausias tiesos triumfas kaip tik yra tai, kad ji vis 
dėlto pergalingai iškyla iš kraštutinio padalijimo ir 
atskyrimo. Protas žmoguje yra ne kas kita, kaip, mistikų 
žodžiais tariant, primum passivum“ Dieve arba pradinė 
išmintis, kurioje visi daiktai egzistuoja kartu ir vis tiek 
skyrium, sudaro vienovę ir vis tiek kiekvienas yra savaip 
laisvas. Protas, skirtingai negu dvasia, nėra veika, jis — 
ne absoliuti abiejų pažinimo principų tapatybė, o ne- 
siskyrimas, tiesos matas ir tarsi jos buveinė, rami vieta, 
kur priimama pirminė išmintis, pagal kurią, žvelgdamas 
į ją kaip į pirmavaizdį, turi kurti intelektas. Filosofijos 
pavadinimas kilęs iš meilės kaip visuotinio įkvėpimo 
prado ir, antra vertus, iš tos pirminės išminties, kuri 
yra jos tikrasis tikslas. 

Atėmus iš filosofijos dialektinį principą, t.y. skiriantį 
ir kaip tik dėl to organiškai tvarkantį ir kuriantį intelektą, 

ir dauge su juo - pirmavaizdį, į kurį visą laiką nukreiptos 
jo akys, joje neliks nei saiko, nei tvarkos, ir ji nebeturės, 
žinoma, kitos išeities, kaip ieškoti istorinės orientacijos 
ir savo šaltiniu bei gaire daryti tradiciją, apie kurią 
atitinkamoje vietoje jau anksčiau buvome užsiminę. 
Tuomet ateis laikas, kai ir filosofijai bus ieškoma istorinės 
normos bei pamato, panašiai kaip pas mus buvo ke- 
tinama pagrįsti poeziją, tiriant visų tautų poetinę kūrybą. 
Reikšdami didžiausią pagarbą istorijos tyrimų giliamin- 
tiškumui, tikimės parodę, jog nepritariame kone visuo- 
tinei nuomonei, kad Žmogus tik palengva perėjęs nuo 
aklo gyvuliško instinkto prie proto. Ir vis dėlto manome, 
jog arčiau tiesos esame mes, ir mūsų laikais iškilusių 
problemų sprendimo, pirm dairantis tokių tolimų šal- 
tinių, reikia iš pradžių ieškoti mumyse pačiuose, mūsų 
pačių dirvoje. Laikai, kai buvo tikima vien istorija, praėjo; 
jie pasibaigė tada, kai buvo duota tiesioginio pažinimo 
galimybė. Mes disponuojame kur kas senesne apraiška 
negu bet kokia rašytinė; tai - gamta. Joje esama pir- 
mavaizdžių, kurių dar joks Žmogus neišaiškino, o ra- 
šytinės apraiškos pirmavaizdžiai jau seniai įsikūniję 
ir išaiškinti. Jei būtų atverti keliai tai nerašytinei ap- 
raiškai suprasti, tai vienintelė tikra religijos ir mokslo 
sistema iškiltų prieš mus ne skurdžiu, sudėliotu iš keleto 
filosofinių ir kritinių sąvokų pavidalu, o visa tiesos 
ir gamtos didybe. Dabar ne metas vėl kelti senas 
priešpriešas, o reikia ieškoti to, kas į jokias priešpriešas 
neįeina ir yra šis tas daugiau negu jos. 

Po šio veikalo bus dar kitų, kuriuose palaipsniui 
atskleisime filosofijos idealiosios dalies visumą. 

! Šios tezės iš pradžių sudarė dalį F. W. Schellingo Filosofinių raštų 
pirmo tomo (Schellings philosophische Schriften. Erster Band. Landshut, 
1809), kur šis veikalas pirmą kartą buvo paskelbtas, pratarmės (leidėjo 
pastaba). 

2 Žr. „Darstellung meines Systems der Philosophie“, 1801 ir „Fernere 
Darstellungen aus dem System der Philosophie“, 1802. Žurnalas Zeit- 
schrift für speculative Physik ėjo tik dvejus metus. 

3 Philosophie und Religion. Tūbingen, 1804. 


+ Sextus Empiricus. Adversus Grammaticos. L. I, c. 13, p. 283. 


5 F. Schlegel. Über die Sprache und Weisheit der Indier. Heidelberg, 
1808. 


€ Iš esmės (lot.). 


7 K. L. Reinholdas (1758-1823) - žymus savo meto filosofas, Jenos 


ir Kylio universitetų profesorius, komentavo ir propagavo I. Kanto 

filosofiją, ypač jo etines pažiūras (Laiškai apie Kanto filosofiją, 1790- 
1792), plėtojo pažinimo teoriją (Apie filosofinio pažinimo pagrindą, 1791), 
mėgino J. G. Fichte's mokslo teorijos esmę perteikti remdamasis F. H. Ja- 
kobi'o dogmatika (Apie naujausios filosofijos paradoksus, 1799; Apie tikėjimą 
Dievu, 1799). 


* A. Višovatas (1608-1678) - vienas iš 1658-1660 m. iš Lenkijos 
išvarytų žymiausių socinistų. G. W. Leibnizas stengėsi paneigti A. Vi- 
šovato silogizmus, kuriais tas įrodinėjo Švenčiausiosios Trejybės dogmos 


nepagrįstumą (žr. G. W. Leibnizo str. „Responsio ad objectiones 


Wissowatii contra trinitatem et incarnationem Dei altissimi”). 


* Krinta į akis tai, kaip lengvai F. W. J. Schellingas perkelia antikos 


filosofų pažiūras į savo laikų filosofinę problematiką. 

10 Vaistai protui atgauti (lot.). 

" Ne tik ne Dieve, bet ir be Dievo (Iot.). 

2 Tobula (gr.). 

B F. Schlegelis recenzavo Heidelbergo literatūriniuose metraščiuose 
(1808, t. 1, sąs. 6, p. 139) tris 1806 m. išėjusius J. G. Fichte's darbus: 
Apie mokslininko esmę, Pagrindiniai dabartinės epochos bruožai ir Mokymas 
apie religiją. 


H Susitikimu (Iot.). 


"5 Gryniausias aktas (lot.). 

16 Zeitschrift fiir speculative Physik. Bd. 11, H. 2, S. 54. Tai nuoroda 


į F. W. J. Schellingo str. „Filosofinės sistemos išdėstymas“. 


17 Iš veiksmo (lot.). 


Iš Pirmesnioji dalis (lot.). 


P Iš esmės (lot.). 


2 Dūmus iš žaibo (Iot.). 


21 Archėjas - mistinės gamtos filosofijos sąvoka, reiškianti gyvybingą 


jėgą, imanentišką kiekvienam gamtos kūnui. 


2 F, X. Baaderis (1765-1841) - žymus vokiečių filosofas, studijavęs 
taip pat mediciną ir inžineriją. F. X. Baaderio filosofija darė įtakos 
J. G. Fichte'i, F. W. J. Schellingui, G. W. F. Hegeliui. Joje esama iš 
J. Bėhme's ir kai kurių kitų teosofų perimtų pažiūrų, bet pati sistema 
iš esmės skiriasi nuo kitų panašių filosofinių sistemų. F. X. Baaderio 
filosofinės sistemos pamatą sudaro pirminė valia ir jos atributai amžinoji 
idėja ir amžinoji gamta: idėja — tai formos pagrindas, o gamta - 


medžiagos šaltinis; valia nustato abiejų tarpusavio santykį. 


3 Kartu (Iot.). 


* Metafizinio blogio (Iot.). 


3 Tai nuoroda į G. W. Leibnizo Teodicėją, pirmą kartą išleistą 
1710 m. 

* „Mūsų klausia: iš kur blogis? Atsakome: iš gėrio, bet ne iš 
didžiausio; vadinasi, blogis yra atsiradęs iš gėrio. Mat visos blogybės 
kyla iš gėrio, bet apskritai išvis nesutinka su tokiu apibūdinimu. - 
Iš tiesų nelengvai viską paaiškins tas, kuris vieną kartą teisingai 
suformuluos blogio sampratą ir pastebės, kad jį nuolat užgriūva koks nors 
trūkumas ir kad Dievas savaime yra visapusiškai tobulas; ir juo labiau 
neįmanoma sukurti neribotus ir nepriklausomus kūrinius negu kitą 


Dievą“. 


7 Ataksija - netvarka, netvarkingumas: 


28 Arijiečiai — dvasininko Arijaus (apie 256-336), Aleksandrijos 
kunigo ir teologo, sekėjai, neigę vieną iš oficialiųjų krikščionių bažnyčios 
dogmų - dogmą apie Dievo tėvo ir Dievo sūnaus esmės tapatumą. 
Kristus esąs tik tarpinė būtybė tarp Dievo ir pasaulio. Tik dėl dorovinio 
tobulumo Kristus buvęs išaukštintas iki Dievo. 325 m. Nikėjos visuo- 
tiniame bažnyčios susirinkime ir Konstantinopolio susirinkime 381 m. 
arijiečių mokymas buvo pasmerktas ir paskelbtas erezija. Arijus buvo 


pašalintas iš kunigų, ištremtas iš Aleksandrijos, o jo raštai sudeginti. 

* Monoteletai - krikščionybės srovė, pripažįstanti, kad Kristus turįs 
dvi prigimtis — dieviškąją ir žmogiškąją; monoteletizmą kaip ereziją 
pasmerkė Laterano (649 m.) ir VI visuotinis bažnyčios susirinkimas 
(608-681 m.). 


2 Augustinas. Apie valios laisvę. 


? Iš nesančių (gr.). 

%2 Tikriausiai turimas galvoje F. Schleiermacheris, Platono klasikinio 


vertimo į vokiečių kalbą autorius. 


3 A. Bockhas - žymus vokiečių filologas ir istorikas, išleidęs Platono 


Timają. 


* Teurgija — magijos rūšis, siekianti pajungti savo valiai dievų 


ir dvasių galias. 


5 Tautų maišymasis (lot.). 


3 F. W. J. Schelling. Vorlesungen iiber die Methode des akademischen 
Studiums. - Tübingen, 1803. 


* Apibrėžimas yra neigimas (lot.). 

3 Apie valios vergovę. 

* Tai religinė filosofinė koncepcija ir tikėjimas, kad Žmogaus 
poelgiai ir jo pomirtinis likimas - išganymas arba pasmerkimas - yra 
Dievo valios iš anksto nulemti. Krikščionybėje šią koncepciją sufor- 
mulavo Augustinas (354—430), dėl jos truko ilgi teologiniai ginčai; su 
ja siejasi žmogaus valios laisvės problema. Predestinacijos idėja buvo 
svarbi reformacijos kovose, ją išpažįsta ir skelbia kalvinizmas. 


* Valios pusiausvyros (lot.). 


i! Turimas galvoje Markas Katonas Vyresnysis (234-149 m. pr. Kr.). 

* Savo komunikatyvą (Iot.). 


8 Alfonsas X (1221-1284), vadinamas dar Astronomu, Filosofu arba 
Išmintinguoju (el Sabio) - Leono ir Kastilijos karalius (1252-1282), 
mokyčiausias XIII a. valdovas; baigė rengti tėvo Ferdinando III pradėtą 
valstybės įstatymų rinkinį, kūrė eilėraščius, parašė vieną chemijos ir 
vieną filosofijos traktatą, pasirūpino, kad būtų parašyta Ispanijos istorija 
ir į ispanų kalbą išversta Biblija, globojo mokslą ir mokslininkus. 
G. W. Leibnizas veikaluose Apie lemtį ir Teodicėja mini Alfonso Išmin- 
tingojo posakį, kad jei jis būtų buvęs Dievo patarėjas, pasaulis būtų 


buvęs sukurtas geresnis. 


* Ps 17 (18), 27. 


* Būtina sąlyga (lot.). 


* „Iš to darytina išvada, kad Dievas savaime pirmine valia geidžia 
gerio, paskesne valia nori visa to, kas geriausia, kaip tikslo, o tai, kas 
indiferentiška ir yra fizinis blogis — kaip vidurio; dorovinį blogį jis 
laiko galimu tarsi sąlyga, be kurios neįmanoma tai, kas geriausia, taigi 
galima daryti prielaidą, kad blogis turi tik hipotetinės būtinybės 
pavadinimą, būtinybės, susijusios su tuo, kas geriausia“ ($ 25). - „O 
dėl ydos pasakytina tai, kad aš jau išaiškinau anksčiau, jog ji nėra 
Dievo sprendimo objektas, o yra tik tarsi priemonė, tačiau lyg būtina 


sąlyga — ir todėl ji leista“ ($ 230). 


“1 Kor 15, 25. 

5 1 Kor 15, 26. 
2 1 Kor 15, 28. 


* Ungrund - J. Böhme’s terminas: pagrindas kaip absoliuti be- 


pagrindybė ir drauge bedugnė - niekas. 
5t Palaikai (lot.). 


*? „Aš visuomet norėjau vienumo ir labiausiai neapkenčiu davusiųjų 


priesaiką ir priklausančiųjų grupuotėms“ (Iot.). 


 Atsargiau, prisiekiu dievais! Klastinguose pelenuose slypi ugnis 


(lot.). 


* Esama nuomonės, jog čia yra korektūros klaida: vietoj žodžio 


Heiligtum - „šventenybė“ (lot.) turėtų būti Heidentum - „pagonybė“ (lot.). 


5 Pasyvusis pradmuo (lot.). 


Šelingas F.V.J. 

Še35 Žmogaus laisvės esmės ir su ja susijusių dalykų 
filosofiniai tyrimai / F.W J. Schelling; [ĮŽ. str. „Laisvės 
paslaptis“, p. 7 - 14, A. Šliogerio]. - V.: Pradai, 
1995. -130 p. 

ISBN 9986-405-36-X 


Escistiniame traktate apie laisvę vokicčių klasikinės filosofijos atstovas 
F.W.J.Schellingas (1775 - 1854) analizuoja laisvę kaip gėrio ir blogio galimybę. Per 


laisvės analizę atskleidžiama visos būties sąranga ir žmogaus prigimtis. 

